
  ПРЕСКОНФЕРЕНЦИЯ


  01.10.2010


  БИНА ХАРАЛАМПИЕВА: Добър ден, много се радвам, че сме заедно в навечерието на откриването на игралния сезон в Малък градски театър „Зад канала“. В рамките на цялата тази година сме в така наречения двайсти сезон на театъра и съм изключително щастлива, че откриваме този сезон - толкова важен и хубав за нас, с постановката на Мариус Куркински „Балкански синдром“ от Стратиев, и то в навечерието на годината, в която пък има годишнина от рождението на Станислав Стратиев. Тази комбинация от хубави дати някак си зарежда с енергия началото на този сезон. Благодаря ви много, че сте с нас, ние този сезон и този месец доста усилено сме ви създали програма - на 16-ти е празника по случай двайсетгодишнината на театъра, а на 23-ти имаме следваща премиера - един безкрайно натоварен месец, но, надявам се, с хубави енергии. Много съм щастлива, че Мариус е с нас отново. Представленията му в Малък градски театър са истинска радост за нас - и самия репетиционен период, и по-късно - също. Сега ще му дам думата, за да ви каже всичко, което му се случи и което беше важно за него, докато създаваше този спектакъл, който аз, тъй като съм имала възможност вече да го гледам, казвам ви, наистина е много, много важен за нас и много хубав. Заповядай, Мариус.


  МАРИУС КУРКИНСКИ: Да, благодаря че сте тук. Ами, аз не бих искал да обсъждам надълго и нашироко спектакъла, защото той предстои. Той още не съществува - днес ще се роди. Всъщност ми е по-интересна ситуацията, усилието да се прави театър и много съм щастлив, че се случва да ти се даде отново и отново. Защото е много страшно, нали... човек понякога се усъмнява, че... не понякога - доста често, че всичко му се отнема и че никога няма да се върне - този страх е ужасяващ. И съм щастлив, че успях отново да се върна в театъра и да направя театрална ситуация с актьорите, да преживеем времето заедно, както трябва, да преминем с много вълнение през текста, да почнем да мислим като автора, който е изключителен, и това да си бъде един клас, едно поредно училище, да не е губене на време на актьори, а да се случи чудото на нашата среща. Театърът да не бъде място за производство на нещо, а да бъде една задруга на актьорите, които за пореден път да доказват, че не всичко е загубено... Самооценката е важна за мен и аз си давам оценка за работата, за срещата, не говоря за спектакъла, че това го има, че това се случи и че беше правене на театър. Тук наистина това ми се случва много често, в тази сграда... За „Балкански синдром“ какво да говоря, то всичко е ясно. Не ме занимава толкова актуализирането, напротив, ситуирал съм пиесата във времената, за които е писана и наистина смятам, че това е историческа пиеса - така гледам на нея, не като на комедия: за онова време, за 87-ма година, за времената на перестройката. Искам просто да припомня тези неща, имам и сантимент към това време от моя живот. Плаша се от това колко бързо се забравя вчера, със сегашното развитие на обществото. Намирам това за много опасно нещо, губят се много връзки, и така, исках да припомня едно близко минало - историческо. Намирам автора за много добър и смятам, че към него трябва да се подхожда така. Това е общо взето решението на спектакъла. Другият важен момент за мен е, че тази пиеса се развива в театър, по пиеса. Това си е много моя тема - че действието се случва в театър и конфликтът е между актьорите и публиката, която е доведена до такова състояние вече от външния свят, че не позволява на актьорите да играят. Харесва ми това като ситуация, намирам я за много адекватна на времето. В общи линии това са двете посоки.


  БИНА ХАРАЛАМПИЕВА: Аз искам да добавя нещо. Когато той дойде при мен и говорихме, че ще поставя тази пиеса, той ми каза: „Искам да направя тази пиеса изцяло с млади хора“. И тогава на мен ми се стори, че в това е ключа към онова време, в което почти всичките хора в тази пиеса са били много малки деца и нямат реален спомен за времето...


  МАРИУС КУРКИНСКИ: Това за мен беше много важно, да.


  БИНА ХАРАЛАМПИЕВА: Иска ми се да ти го напомня.


  КРАСИМИРА ВАСИЛЕВА: Той и самият Мариус не е бил кой знае колко стар тогава.


  БИНА ХАРАЛАМПИЕВА: ... но има много по-сочен спомен за времето.


  МАРИУС КУРКИНСКИ: Това е също едно от важните неща за представлението - че искам да няма възрастови граници, че това е една трупа, която представя една пиеса, че това е младата трупа на един театър. Работил съм и с по-възрастни актьори, но го намирам като отбор, един отбор, който защитава театъра си. И смятам, че по този начин това много добре помага за изчистването на всякакво битово поглеждане към Стратиев, което е отвратително, защото той е битово фантастичен, и този ход на трупата, която изпълнява една театрална приказка, смятам че раздвижи в нас това вълнение, а в същото време пък и смятам, че това е като обучение за тях, да знаят какво е било, а че ще бъде така и за, да речем, за по-младия зрител, който ще идва - това ще помага. Ами, да не говорим много за представлението, наистина, защото предстои.


  БИНА ХАРАЛАМПИЕВА: Имате ли някакви въпроси към Мариус?


  КРАСИМИРА ВАСИЛЕВА: Поначало Стратиев, когато се появи навремето, тъй като по-възрастните помнят - в мое лице и в лицето на други наоколо, направи впечатление с иносказателността на своите фейлетони - хем пишеше фейлетони, което е злободневен жанр, хем беше и с философска подплата, и това беше много интересно при него - направи много силно впечатление в съвременната българска литература. Сега вече ти казваш - историческа пиеса. Действително пиесата вече влиза в златния фонд на българската класика, ако мога така да кажа. Но тя е хем историческа, хем е пак злободневна, защото касае всъщност невралгични точки на съвременния ни живот и мисля, че точно това е, което прави такива произведения сериозни и класически, защото във всеки един момент на която и да е епоха те намират допирни точки с най-актуалните моменти на нашето време. И, понеже аз те слушах и сутринта по bTV - ти започна с едно отклонение от злободневността в началото на твоята работа с моноспектаклите си в Младежкия театър. Тъй като съм писала още тогава за твоите прояви, когато занесох първия си материал в Отечествен вестник, ми казаха: „Ама кой е тоя, бе, какво носиш, какъв е този, откъде се появи?“, нали (смях), с първия моноспектакъл в Младежкия театър. Това беше точно по времето, когато Стратиев беше в апогея си. Много интересно е това, че ти се връщаш, така, към едно скорошно минало.


  МАРИУС КУРКИНСКИ: Ами, актуалността си е бонус от големия автор. Аз не искам актуалност, но тя просто извира, освен всичко друго. Аз винаги се плаша от това, защото положението на народа, за който той пише, не само че не се е променило, а е станало още по-тежко. Приемам го като народопис и е много интересно как авторът влияе на хората, които го репетират. Това е нещо изключително, как се променя дори начина на говорене - ние като се събирахме, започнахме така да си общуваме, обобщавайки живота, както всяко негово изречение може да бъде поговорка... Абе, много трудно беше, защото е много близко...


  КРАСИМИРА ВАСИЛЕВА: Не е ли малко публицистичен материалът?


  МАРИУС КУРКИНСКИ: Не, не бих казал. Трудно беше, защото, пак казвам, е свързано с неща, които съм преживял и като се върнеш там, и когато си в един по-особен момент от живота си, може да ти се случат много тежки вътрешни преживявания, но в крайна сметка това е автор, който кара хората все пак да се смеят - да не задълбаваме толкова навътре. Интересно е какво ще се получи като сблъсък, но пак казвам - на ръба е, предстои, идва спектакълът към мене и това е един много хубав, много щастлив момент и не искам да говоря много за него сега.


  БИНА ХАРАЛАМПИЕВА: Ако нямате други въпроси, нека да освободим Мариус, защото той сега сигурно иска да бъде с актьорите.


  МАРИЯ МИТЕВА: Само още един въпрос: каква е мотивацията едни и същи актьори да играят по няколко роли?


  МАРИУС КУРКИНСКИ: В трупата, която представя пиеса на Стратиев е позволено да има няколко роли, които да бъдат изпълнени от един актьор - това е включено в решението на спектакъла. Те са свързани по някакъв начин, ще видите по какъв - двете роли на единия актьор. Добре. Благодаря ви, че дойдохте и приятна вечер.


  



  ПРЕДИ / СЛЕД


  от Роланд Шимелпфениг


  Театър „София“

  Режисьор - Иван Добчев


  Художник - Красимир Вълканов


  Музика - Асен Аврамов


  Оператор - Любомир Младенов


  Превод - Ангелина Георгиева


  Фотограф - Иво Хаджимишев

      МЕЛАНХОЛИЯ III

    

  


  
    аз няма никога да мог' да се измъкна сънуването идва вместо рима и блясва харикира под сърцето че няма никога да мог' да се измъкна в града съм паднал кон в небето - ПТИЦШЕ летя с уши надолу о, съм гарван той казва: "ти не мог' да се измъкнеш" защо съм тук защо съм толкоз тука щом раждането е размяна на местата аз няма никога да мог' да се измъкна


    аз няма никога да мог' да се измъкна щом раждането е размяна на местата защо съм тук защо съм толкоз тука той казва: "ти не мог' да се измъкнеш" летя с уши надолу о, съм гарван в града съм паднал кон в небето - ПТИЦШЕ че няма никога да мог' да се измъкна и блясва харикира под сърцето сънуването идва вместо рима


    и аз знам че няма бог да се измъкна

  


  Ани Илков


  



  ПРЕСКОНФЕРЕНЦИЯ


  13.10.2010


  БОГДАНА КОСТУРКОВА: Добър вечер, ние отново започваме с премиера, която е началото на една серия от поводи, надявам се приятни, да се срещаме. Това е първата ни премиера за сезона, който е 45-ти юбилеен сезон, а тя е 234-та и е едно връщане на двама души, които по някакъв начин свързаха живота и творчеството си с Театър „София“. Иван Добчев преди 25 години направи тук една от първите си постановки на софийска сцена и Гергана Кофарджиева - една от актрисите доайени на българския театър, която след деветнайсет години се връща в ролята на Жената над седемдесетте в тази постановка по Роланд Шимелпфениг - един автор, който за пръв път стъпва на театрална сцена при нас. Донесе го Иван Добчев, преводът е на Ангелина Георгиева. Роланд Шимелпфениг е познат на тези от вас, които се интересуват от театър, тъй като негови текстове и текстове за него излязоха и в списание „Панорама плюс“, и в списание „Homo Ludens“, но той се представя за пръв път на сцена с една от по-ранните си пиеси „Преди / след“, написана през 2002 година. Пиесата има своя щастлива съдба на почти всички европейски сцени. Това, което е особено любопитно за нея, е, че е поставяна и от самия автор, и се играе с голям успех в момента и на австрийска, и на германска територия. Иван Добчев я избра. Това е един много предизвикателен текст, който има необичайна форма и структура. Пиесата няма аналог сред текстовете, поставени на българска сцена, тъй като в своя оригинал е със 78 действащи лица и се развива в 114 сцени. Разбира се, това което ще видите на нашата сцена, е адаптация - героите са по-малко, но е запазена сюжетната структура и линията на автора. Той задава много сложни въпроси и, повярвайте ми, за да се стигне до отговори при тях, е много, много предизвикателно. Убедена съм, че каквото и мнение да имате за спектакъла, той няма да ви остави безучастни. Сигурна съм в едно, че ще видите почти цялата трупа на Театър „София“, с няколко млади попълнения, в нова светлина. Ще видите едни артисти, които са преобърнали за добро своя актьорски арсенал и които в едни изключително трудни задачи, защото някои от тях се появяват и по пет-шест минути на сцената и трябва да създадат типаж, да задвижат действието, да го тласнат към очаквана посока и да излязат. Ще видите, че наистина се е получило едно театрално представление, което заслужава адмирации. Искам да обърна внимание, че в програмата има грешка в името на младата актриса - Катерина Керемедчиева е записана, а тя е Катерина Керемидчиева. Момичето е студентка в НАТФИЗ, тя всъщност прави първата си роля на професионална сцена. Друг гост в постановката е актрисата Елена Димитрова, която познавате от екипа на „Сфумато“. Своята първа роля на сцената на Театър „София“ прави младият актьор Юлиян Рачков, който от този сезон е в нашата трупа. Снимките за постановката са на Иво Хаджимишев, който в знак на внимание и на благодарност към Театър „София“ през този сезон ще прави снимките към нашите спектакли абсолютно безвъзмездно. За вашата сигурност като зрители в салона и за нас като хора, които работим в Театър „София“, има гаранция, че всичко е наред, тъй като от днес „Бул Инс“ поема застраховките и грижите за всичко, което се случва в Театър „София“ - също безвъзмездно... Мисля, че това са всички предварителни обстоятелства, които мога да ви кажа. Имате възможност да зададете въпросите си към Иван Добчев. Аз лично му пожелавам на добър час. Да, Краси.


  КРАСИМИРА ВАСИЛЕВА: Видях в програмата отпечатано едно от стихотворенията на Ани Илков ("Меланхолия III" - б.р.). Аз съм гледала и спектакъла на Иван Добчев по стихотворения на Ани Илков, горе-долу познавам творчеството на този поет. Мисля че това стихотворение в много голяма степен почти припокрива идеята на драматургичния материал. Учудващо е как това съчетание се е получило, явно Иван Добчев продължава тази линия от постановката си, която помня от „Сълза и смях“ по Ани Илков. Бих искала да попитам, така песимистично ли е виждането му за развитието на живота като цяло или това е само временна гледна точка от творческа страна - поетично творческа страна? Реалистичен ли е песимизмът?


  ИВАН ДОБЧЕВ: Песимистично, реалистично - де да знам.


  БОГДАНА КОСТУРКОВА: Художествено е, при всички случаи.


  ИВАН ДОБЧЕВ: Аз мога да отговоря с чувство за хумор само.


  КРАСИМИРА ВАСИЛЕВА: Чудесно ще бъде - малко хумор в цялата работа.


  ИВАН ДОБЧЕВ: Това стихотворение, според мен, е писано с чувство за хумор и аз затова го обичам.


  КРАСИМИРА ВАСИЛЕВА: Много е хубаво стихотворението.


  БОРИСЛАВ КОСТУРКОВ: Г-н Добчев, г-жа Костуркова в своето хубаво встъпление изтъкна, че в оригинала на тази пиеса са предвидени 78 действащи лица и действието се развива на 114 сцени. Вие сте направили адаптация на оригинала. Във вашата адаптация какви приоритети сте искали да извлечете от пиесата и какви основни насоки на този така масов спектакъл?


  ИВАН ДОБЧЕВ: Ние сме беден театър, макар че Театър „София“ е един от най-богатите между бедните...


  БОРИСЛАВ КОСТУРКОВ: Ще им завидят, недейте така.


  БОГДАНА КОСТУРКОВА: Не знаех!


  ИВАН ДОБЧЕВ: Понеже е общински.


  БОГДАНА КОСТУРКОВА: Да.


  ИВАН ДОБЧЕВ: И не можем да спазим всички изисквания на немския театър, но съм се опитал, това, което е главно, което е главната тема, дори при тази оскъдица, да защитя.


  КРАСИМИРА ВАСИЛЕВА: Сутринта по телевизията Мишо Милчев каза, че екипът на Театър „София“ е в разкошна форма и се чувства много добре в тази постановка. Даже, така, беше в приповдигнато настроение.


  ИВАН ДОБЧЕВ: Радвам се, че е така. Някои артисти не мислят така - не в този театър, в други театри... Смятам, че артистите ми повярваха и стоят, така, с много трепет в тази работа. Темата, за която говорихте, явно ги вълнува, интересува, припознават се в нея, интересно им е да стоят в тая тема. И мисля, че те дават от себе си най-доброто, даже неща, които не са правили, което е ценното всъщност за един спектакъл - артистите да не се повтарят, да не правят това, което са правили други. Това съм се опитал да направя с тях.


  АВГУСТА МАНОЛЕВА: Всъщност това не е ли изискване на всеки един режисьор - да няма повторение? Това не е ли нормалното?


  ИВАН ДОБЧЕВ: Нормалното, госпожице, в българския театър е, артистите, като научат един номер, да го повтарят до безкрай.


  КРАСИМИРА ВАСИЛЕВА: И да се саморежисират...


  АВГУСТА МАНОЛЕВА: Но пък режисьорите са тези, които да отклоняват по успешен начин...


  ИВАН ДОБЧЕВ: Да, някои режисьори се мъчим да не е така, но на повечето ми колеги, за съжаление, това им харесва, устройва ги. И затова положението е такова - като чалгата.


  ВЪПРОС: Какви са мотивите да поканите завършваща студентка?


  ИВАН ДОБЧЕВ: Тя не е завършваща, тя е в трети курс в класа на Маргарита Младенова, в който и аз преподавам. И видях, че има качества, които ми се струваха необходими или полезни за тази работа, за която съм я поканил - ще ги видите. Стои до Майя Остоич и някак си се учи от нейния опит.


  КРАСИМИРА ВАСИЛЕВА: Е, от Майя има какво да се научи, със сигурност.


  ВЪПРОС: Вкарва нещо извън рутината ли?


  ИВАН ДОБЧЕВ: Не, просто ми е трябвала като фигура, като лице, като образ. Тъй като тя стои в една група, т.е. те с Майя трябва да образуват нещо като двойка, която има специална функция. Това са привнесени герои, тях ги няма при автора - така наречените „изпаднали ангели“ са от Ани Илков и от Коста Павлов, не от Шимелпфениг.


  КРАСИМИРА ВАСИЛЕВА: А Жената над седемдесетте - Гергана Кофарджиева? Чия беше идеята да бъде поканена Гергана да играе след толкова години?


  ИВАН ДОБЧЕВ: На Любен Гройс.


  КРАСИМИРА ВАСИЛЕВА: Блестящо.


  ИВАН ДОБЧЕВ: Шегувам се, разбира се.


  КРАСИМИРА ВАСИЛЕВА: Нищо де, имаш право да се шегуваш.


  ИВАН ДОБЧЕВ: Видях Гергана в един спектакъл на мой бивш студент - тя играе едно фрагментче... и открих, че е във форма. Че е много...


  КРАСИМИРА ВАСИЛЕВА: Тя е изключително интелигентна актриса.


  ИВАН ДОБЧЕВ: ...жива и, така, запазила, съхранила енергията си. Надявам се да издържи и тази вечер.


  КРАСИМИРА ВАСИЛЕВА: А нещо за работата ви с Красимир Вълканов, който знаем, че има много сериозно име на сценограф?


  ИВАН ДОБЧЕВ: Ами, тука виждате върху програмата едни чернови.


  КРАСИМИРА ВАСИЛЕВА: Да.


  ИВАН ДОБЧЕВ: Те са доста далече, разбира се, от това, което го има на сцената. Ще го видите, много дълго работихме, много работа беше хвърлена върху едни своеобразни клипове, които са необходими за спектакъла. Те са предимно работа на Краси Вълканов.


  БОГДАНА КОСТУРКОВА: Но ги направи и Любо Младенов, нали?


  ИВАН ДОБЧЕВ: Любчо Младенов засне някои от материалите. Но монтажа и цялата чисто програмистка работа върху компютъра я свършихме аз и Вълканов.


  БОРИСЛАВ КОСТУРКОВ: А как избрахте точно тази пиеса на Роланд Шимелпфениг, която е от по-ранния му период? Как попадна точно тя във вашето полезрение, знаейки, че след това изисква много актьори, много...


  ИВАН ДОБЧЕВ: Ами, чел съм още две негови пиеси и тази ми хареса най-много. Благодарение на преводачката, която е наша сънародничка, знаете, тя живее в Германия...


  БОГДАНА КОСТУРКОВА: И наша колежка - Ангелина Георгиева, млада театроведка.


  ИВАН ДОБЧЕВ: Тя ми предложи превода си и аз го харесах. Не се познавам още с Шимелпфениг. От нея разбрах, че той е наистина много популярен. Сега наскоро има премиера в Париж и се надявам - някъде до двайсет и четвърти-пети аз ще бъда в Париж, да гледам негова постановка, само че на друга пиеса, не на тази. Театър „София“, може би без даже да го съзнава, а може би това е плод и на някаква политика, напоследък се занимава с немска драматургия...


  БОГДАНА КОСТУРКОВА: Да, това щях да кажа, ние събрахме...


  КРАСИМИРА ВАСИЛЕВА: Ние всички сме свидетели.


  БОГДАНА КОСТУРКОВА: ...и даже има една идея да поканим тримата автори (Мариус фон Майенбург, Давид Гизелман и Роланд Шимелпфениг - б.р.), които да дойдат и да имат възможност да видят реализациите по техните постановки... Имате ли въпроси? Иван Добчев след двайсет и пет години поставя отново в Театър „София“. Излиза от „Сфумато“, нищо че сме един до друг...


  БОРИСЛАВ КОСТУРКОВ: По чехли.


  БОГДАНА КОСТУРКОВА: Предполагам, че има какво да го попитате.


  ИВАН ДОБЧЕВ: По чехли трудно се ходи в театъра, но както и да е.


  БОГДАНА КОСТУРКОВА: Но пътеките са двустранни.


  ИВАН ДОБЧЕВ: Да, общо взето, откакто има ново ръководство на този театър, някак си диалогът между нас е нормален. Преди това беше малко труден, тука беше някаква друга такава територия, запазена за други неща.


  БОГДАНА КОСТУРКОВА: Ако нямате въпроси, да освободим Иван, който трябва да се погрижи да гледате представлението в най-добрата му форма, ако имате въпроси - задайте ги.


  ИВАН ДОБЧЕВ: Да, слушам ви.


  БОРИСЛАВ КОСТУРКОВ: Някоя друга пиеса от Шимелпфениг да сте мернал и да имате амбиция да направите? Разбира се, ако не е тайна това, де, това е репертоарна тайна сигурно?


  ИВАН ДОБЧЕВ: Не, не е репертоарна тайна, но „Сфумато“ има други планове. Тези пиеси обикновено, на Шимелпфениг, са доста така...


  БОРИСЛАВ КОСТУРКОВ: Масови.


  КРАСИМИРА ВАСИЛЕВА: Как ще са масови, бе?


  БОРИСЛАВ КОСТУРКОВ: Не, не, масови - много хора участват...


  ИВАН ДОБЧЕВ: Мда-а... интересна пиеса, която ми се струва, че бих поставил някой ден, сигурно ще се намери някакво място и време, се казва „Арабска нощ“ - много интересна пиеса. Много странна в същото време, много особено написана, никак не прилича на...


  БОГДАНА КОСТУРКОВА: Много странно, тя е преведена от двама души - от Владко Мурдаров и от Василена Радева, всъщност две поколения проявяват интерес към нея. Без връзка, всеки един от тях е избрал да я преведе.


  ИВАН ДОБЧЕВ: Arabische night... Благодаря ви за вниманието, приятно гледане.


  КРАСИМИРА ВАСИЛЕВА: И ние също.

  Постановка - Бина Харалампиева


  Сценография и костюми - Петя Стойкова


  Музика - Асен Аврамов


  Превод - Нева Мичева


  Снимка от спектакъла: МГТ "Зад канала"

  ПРЕСКОНФЕРЕНЦИЯ


  22.10.2010


  БИНА ХАРАЛАМПИЕВА: Добър вечер на поредната - втора, премиера на Театър „Зад канала“. Ако броим и юбилейния спектакъл (20 години МГТ „Зад канала“ - б.р.) - трета за сезона. Срещата ми с Жорди Галсеран е много специална. Навремето, когато поставях в Театър 199 „Спускане от връх Морган“ на Милър, изключително много ми беше харесало това, че той като автор, на неговите осемдесет години - той на осемдесет години беше написал „Спускане от връх Морган“, след едно отдалечаване от театъра, той, заставайки пред човека, стига до извода, че в много голяма степен ние като хора не сме подготвени за собствената ни сложност. Това много ми хареса като мисъл и върху него бях почнала да си градя спектакъла и след това с подобна, така, свръхтема бях тръгнала да правя „Живият труп“ на Толстой, но с времето някак си загърбих това, вероятно от лекомислието на една възраст, каквато е средната, когато започваш да си казваш, че трябва по-дълго време да се правиш на млад. Но сега, вече застанала с абсолютно спокойствие срещу това, че годините по някакъв начин минават, и убедена, че човек трябва да може да се среща достойно с тях, изведнъж започна да ми харесва в театъра - смисълът. И в тази посока на мислене Жорди Галсеран дойде много добре - един автор, между другото по-млад от мен - той е четирийсет и седем годишен, който застава срещу човека, вкарва го в някакви измислени от него фантасмагорични, великолепни, невероятни, невъобразими правила на една игра, пуска го в тази игра и му казва: хайде сега, опитай се, в цялата си човешка сложност, да се измъкнеш от този лабиринт, в който те вкарвам. Откровено казано, беше ми като второ дишане тази среща с Галсеран, най-напред с „Шведска защита“. Сега аз бях по-готова за него. Тогава имах известни лутания, докато усетя кои са онези неща - чисто режисьорски, които са абсолютно задължителни. Сега мисля, че някои от нещата, които са много важни, за да се поставя Галсеран, вече са ми ясни, т.е. изстрадани веднъж, въпреки че двете пиеси, общо взето, нямат нищо общо на пръв поглед. Тази втората му е откровена комедия, поне той я нарича така, но вие ще видите след малко, че той в комедията не е съвсем като другите. Изключително е важно, когато правиш Галсеран, да имаш предвид това, което той казва: „Аз винаги пиша пиесите си за по-интелигентни от мене хора.“ Това е едната уловка, която той хвърля. Второто, което казва: „Аз винаги пиша моите пиеси така, че те да бъдат защитени в някакъв смисъл от нахална режисьорска намеса.“ Може да останете с впечатление, че и аз съм могла да се подведа по това и режисьорската намеса в случая да бъде минималистична. Но всъщност истината е друга и трябва да ви кажа, че се оказа безкрайно уморително това да изчисляваш всеки негов ход, защото ако не го изчислиш в точната среда, по точния начин, нататък нещата не ти се получават, нататък нещата не вървят, започва да се къса играта. Т.е. като във всяка една игра, трябва да работиш с мозъка си, говоря за игра от тези сложните. Той ти слага някакви правила, ако ги разчетеш, трябва да ги спазиш, ако не ги спазиш до секундата, може да попаднеш в капан. И едновременно с това, понеже залага на човека, на тази негова изключителна сложност, която той се опитва да премине по най-простия възможен начин, се получават супер абсурдни ситуации, в които сам човек остава себе си. То е малко така, като в нашия разговор - започваш мисълта, разсейваш се, загубваш я, скъсва се и е трудно да продължиш. Някак си изисква страхотно съсредоточаване в момента на правенето. Оказва се, че той ти задава някаква среда, както в нашия случай - Канкун. Изведнъж ти казваш: защо по дяволите Канкун? Прочиташ пиесата, казваш си: защо това трябва да се случи в Канкун? - и разбираш, че нищо от подаденото не е случайно: пощенската картичка, големият курорт, красивите гледки, т.е. всичко онова, което е горе-долу средностатистическата мечта за приятно прекарване на почивката, го имаш като даденост. Изведнъж там започват да ти се случват неща, дотолкова сложни, че някъде там вътре в играта, и Айнщайн намесен - може да се окаже недостатъчен, за да разбереш колко много са измеренията, колко много са плоскостите и вариантните възможности, хилядите „ако“ в човешкия живот, от които зависи собственото ти съществуване. Един зрител - професор по медицина, когато гледа „Шведска защита“, излизайки, ми направи най-кратката и най-прекрасна рецензия, която съм чела: „Никой не ме е забавлявал така с нещо, от което ми става страшно.“ По някакъв начин това е, как да ви кажа, това е някакъв печат за онова, в което те хвърля Галсеран. Оказва се, че всичките тези сложни перипетии на ръба на психологическата игра, едновременно с това и на играта на комедия на ситуациите, жанрови преливания в моменти, в които едното отстъпва, за да дойде другото - банално начало, което в някакъв момент те увлича, ужасно сгъстено действие, което в буквалния смисъл на думата стига, как да кажа... оставя актьорите без дъх в някакъв миг. Днес например сме имали, понеже ние преместихме представлението от Пловдив, две пълни репетиции на сто оборота. Аз съм в ужас, че те сега пред вас ще трябва да излязат за трети път, защото пиесата идва от една много голяма сцена и тук трябваше всичко да се приплъзне в рамките на този различен обем и на различните правила, които задава нашата зала. Трябва да ви кажа, че има моменти, в които аз усещам, че на места е достигната границата на техните възможности. Едновременно с това всичко това предизвиква смях. Комбинирал го е по начин, по който уж много леко влиза всичко това в теб... Връщам се отново на Милър. Непрекъснато седи в мен тази, внушена ми от него, макар и не буквално с думите му, мисъл, че човешките същества сме изключително сложно създадени от Господ, а ние самите боравим със себе си като с прости правила и собствената ни сложност ни поставя в положение да не можем да се справим със себе си... просто не можем да се справим. Милър тогава казваше... главният герой в пиесата му казваше: „Господи, защо си ме създал духовно същество, отворено към теб, и едновременно с това, потънал в лайна“, т.е. защо непрекъснато съм между изключителната земност до степен на... до миризма и до... грубост на съществуванието ни и едновременно с това, същество, което е отворено нагоре. Ето, тук по абсолютно друг начин Галсеран си задава подобни въпроси и казва: можем ли да се справим с хилядите „ако“ и всичките игри на мозъка и нашето въображение, хилядите варианти, в които искаме да си изживеем живота?... Говоря ви много и звучи неконкретно, защото никога, по никакъв повод не бива да се говори за сюжета на галсерановите пиеси. Зрителите трябва да влизат в залата девствени и аз много ви моля, тези от вас, които ще говорят или пишат нещо за представлението, да спазват тези правила на играта, които вътре в състава сме приели. Гледайки спектакъла, моля, не го разказвайте. Ще видите колко много любопитни неща и неща за размисъл може да хвърлите към зрителите, без да ви се налага да говорите, да разказвате сюжета на самата пиеса, защото с разказа на сюжета може да отнемете удоволствието да преминеш през лабиринта на човешката душевност и на хилядите варианти и хилядите „ако“, които носим в себе си. Вариантността... слагаме по нещо просто - любовта. Както винаги, от нея се почва. В спектакъла играят Христо Мутафчиев и Ирини Жамбонас от нашия театър, Искра Донова и Ивайло Христов, който е от Пловдивския театър, а Искра - от Младежкия. Тук сме в събран външен състав от двама души, защото това е един много уникален за нас проект между Пловдивския театър и Малък градски театър „Зад канала“. Опитахме се в едни времена, в които непрекъснато се говори за реформа, ние да я направим по начин, по който можем - едно представление, изработено от един постановъчен екип, да може да се играе на две места, като се преместват само актьорите. Приготвихме два декора - същия като този, който ще видите, има и в Пловдивския театър. Пътуват само актьорите, тъй като аз и като мениджър много добре знам, че пренасянето, пътя на декора, наемането на декоровози и т.н., е едно от най-оскъпяващите неща. Творческият екип е един за двата театъра, а техническите екипи на всеки театър обслужват представлението на всяко едно от местата. Така, това което се получава, е един много по-различен и по-дълъг живот на едно представление, и то в два големи града, каквито са Пловдив и София. Мисля, че експериментът е успешен, надявам се да е така. Ние в Пловдив имахме вече премиера, която ми дава известна увереност по отношение на това, което ние видяхме там. Разбира се, аз съм с моите въпросителни и с моите страхове тук, защото все пак, казах ви, това е различно пространство. Много сме благодарни и на двете общини, които явно имат конфликти на други позиции, но явно изкуството е нещо, което събира интересите и сме им благодарни, че с тяхна подкрепа успя да се осъществи този проект. И последното, което искам да ви кажа и което за мен е една изключителна радост, е, че през януари Жорди ще бъде сред нас...


  ЕЛЕНА НИКОЛОВА: Браво.


  БИНА ХАРАЛАМПИЕВА: До края на месеца уточняваме датите с подкрепата на Културния институт на Каталония, с тукашния Сервантес институт, Малък градски театър „Зад канала“ и Пловдивския театър, които ще бъдат домакини на неговото пребиваване тук. Аз съм невероятно щастлива от този факт, защото, както знаете, в момента това е името, около което се въртят изключителни вихри в цяла Европа, и не само в Европа, а и в света, тъй като той е един по особен начин ценен драматург, който май върна на театралната игра подобаващото място. Пак ви напомням онова, което ми каза онзи професор по медицина - да го питаш: защо с медицина, след като можа да направи като бърнардшоувите кратки реплики: „Никой не ме е забавлявал така с нещо, от което ми става страшно.“ Благодаря ви, че сте тук, стискайте ни палци да успеем тази вечер и актьорите ми да не са се преуморили днес в желанието нещата да бъдат точни и тук. Това е, което имам да ви кажа, благодаря ви, че сте с нас. Надявам се да ви е приятно.


  КРАСИМИРА ВАСИЛЕВА: Благодарим и ние.


  ЕЛЕНА НИКОЛОВА: Благодарим ви и ние, разбира се.


  БИНА ХАРАЛАМПИЕВА: Ако имате някакви въпроси, кажете ми. Предварително ви казвам, ако някой от вас желае да се включи по някакъв начин към програмата, която е свързана с гостуването на Жорди, моля да ми се обади предварително, достатъчно рано, за да можем да фиксираме местата и хората, с които евентуално бихме го срещнали. Едва ли ще е възможно с всички, които пожелаят, но това, което знам за него, е, че той е невероятно отворен, много лесен за комуникация и много жив... като човек и автор. Знаете ли какво ме попита, когато му звъннах и му казах, че почваме тази втора постановка на негова пиеса - аз му се обадих с цел да разбера има ли за него проблем малко да изтегля възрастта на актьорите, тъй като те са към петдесетте в реалния вариант, да ги изтегля около четиридесетте. Той ми каза: „Няма никакъв проблем, важното е да им вярваш“. Защото си е давал сметка колко сложна и колко важна е страшната спойка между актьор и режисьор за такъв тип пиеса, защото ще видите и вътре колко е трудно, той даже го счита за излишно, да се занимаваш с други ходове извън... да правиш театър на човек с човека. Сценограф на това представление е Петя Стойкова, с която сме екип, музиката е на Асен Аврамов - вие знаете, че обикновено сме тримата. И, това е.


  ЕЛЕНА НИКОЛОВА: Специално авторска музика ли е написал г-н Аврамов?


  БИНА ХАРАЛАМПИЕВА: Авторска, да.


  ЕЛЕНА НИКОЛОВА: Не е използвал нищо испанско?


  БИНА ХАРАЛАМПИЕВА: Асен е наш - той е нашият композитор, на нашия театър. Той пише само авторска музика. Когато ползва мотиви, той също ги обработва, както беше в „Шведска защита“.


  ЕЛЕНА НИКОЛОВА: Е, да.


  АВГУСТА МАНОЛЕВА: А защо поискахте да смените възрастта?


  БИНА ХАРАЛАМПИЕВА: Аз си имах мои мотиви. Те са много дълги за обяснение, но при всички положения, оказа се, че няма никакъв проблем.


  АВГУСТА МАНОЛЕВА: А свиренето на инструменти как го осъществихте?


  БИНА ХАРАЛАМПИЕВА: Свиренето на инструменти? Не мога да разбера, инструменти на кое?


  АВГУСТА МАНОЛЕВА: Мислех, че вътре има инструменти.


  БИНА ХАРАЛАМПИЕВА: Не, не.


  АВГУСТА МАНОЛЕВА: Няма ли?


  БИНА ХАРАЛАМПИЕВА: Няма. Те са инструментите. Човекът е инструмент. Тези актьори имат, особенно някои от тях, вкус към виртуозното. Между другото само Христо е, който е имал среща с Галсеран в предишната пиеса. Нито един от другите трима не се е срещал с Галсеран. Това, което имаше също значение, е, че с двама от тях: с Ирини и Христо - те са ми някак като деца, аз много съм работила и си познаваме, както се казва, и дишането. С момичето - с Искра, съм работила в още една постановка преди това, а пък с момчето, пловдивското - Ивайло Христов, това беше първата ни среща. Така че инструментите сме си ги настройвали едно известно време, за да постигнем някаква обща връзка.


  ЕЛЕНА НИКОЛОВА: А бихте ли поставили, г-жа Харалампиева, и последното произведение „Карнавал“?


  БИНА ХАРАЛАМПИЕВА: Той има доста, той има не само „Карнавал“... Когато прочетох първите му три пиеси, за всяка си казвах: тази я поставям, на следващата викам: а, не, тази поставям, и вече на Грьонхолм („Шведска защита“) беше ясно, че е тя. Аз и сега избирах между „Канкун“ и една друга пиеса, но „Канкун“ беше в моя интерес по-важна.


  БОРИСЛАВ КОСТУРКОВ: Вие нали споменахте, че в Пловдив сте го играли на много голяма сцена, в сравнение с тази на Малък градски театър...


  БИНА ХАРАЛАМПИЕВА: В сравнение с тая, да, иначе е нормална.


  БОРИСЛАВ КОСТУРКОВ: На коя сцена играхте в Пловдив?


  БИНА ХАРАЛАМПИЕВА: На Драматичния театър. Тя в сравнение с нашата е три пъти по-голяма.


  БОРИСЛАВ КОСТУРКОВ: В какъв смисъл беше много трудно пренастройването на спектакъла: по отношение на декора ли, движението на актьорите ли...?


  БИНА ХАРАЛАМПИЕВА: Не. Значи, това е едно друго пространство. Значимостта на актьорите, жестът при едно по-голямо пространство, то е, разбирате ли, то е нещо много деликатно.


  БОРИСЛАВ КОСТУРКОВ: Тоест не е за декора, а за актьорската игра и движението на сцената.


  БИНА ХАРАЛАМПИЕВА: Декорът е абсолютно същият, разбира се, там има една дължина, която е по-голяма - авансцената и т.н., но в детайли декорът е един и същ. Но вече в средата - актьорът, попаднал вече в едно друго пространство - то е точно едно такова деликатно пренастройване на инструмента, което е много важно в такъв момент. И жестът, ако щете даже, и балансът на звука, интонационния баланс на представлението. Примерно, един вик в Пловдив е почти нормално говорене, докато един вик в „Зад канала“ си е... това е пренастройване на енергиите, но не вярвам тези подробности вас да ви касаят, но за нас са мъчителни. Забелязала съм и друго, че когато едно представление е направено в Малък градски театър - тук детайлът играе много по-различна роля, отколкото там. А когато отиде на голяма сцена, е по-лесно, защото всички детайли остават, а само леко повдигаш енергията, докато обратното се оказва малко по-различна игра, по-сложна...


  БОРИСЛАВ КОСТУРКОВ: А оригиналът на пиесата на каталонски ли е?


  БИНА ХАРАЛАМПИЕВА: Той пише на каталонски. Сега истината, която ние разбрахме, е, че испанците по принцип, независимо, че навсякъде се казва, че (Галсеран) е най-големият испански драматург, много ревнували... Оказа се, че понеже „Сервантес“ е Испанският културен институт, а те каталонците... тъ-тъ-тъ, и въобще едни такива деликатни неща. Оказа се, че не само при нас тези ревности съществуват, при тях даже са драматични. Той пише на каталонски, а между другото нека кажа една дума за преводачката, която беше в Пловдив. Той самият е преводач. Те имат хубава връзка. Тя е моята връзка с него и е един много лесен мост, чрез който аз се свързах с него. Истината е, че той трябваше да дойде на премиерата на „Шведска защита“, но тогава американците - те веднага усещат всеки талантлив човек и веднага посягат - „Холивуд“, за да го изтеглят - бяха го измъкнали за цяла година. Там той замина точно десетина дни преди нашата премиера като мислеше да я оттегли, пък там нещо не можа се получи... но сега вече имаме твърдото му обещание, че ще дойде тук. В Москва, когато е отишъл, разбира се, те са извадили тежката артилерия при посрещането му - тук като се обадих на „Сервантес“ и им казах, в началото те почнаха да ми говорят веднага за бюджети, като че ли в цялата програма идването на един Галсеран не е най-голямото събитие за годината.


  РЕПЛИКА: Те пък имат една културна програма, хайде моля ви се.


  БИНА ХАРАЛАМПИЕВА: Както и да е, няма значение, сега влизат в играта... но каталонците веднага се намесиха и казаха: нямате никакъв проблем, ние поемаме голяма част от това, защото се интересуват много, явно, от неговата уникална кариера - в някакъв смисъл уникална. Това е. Ако имате някакви въпроси кажете - иначе да отида да си видя актьорите.


  ЕЛЕНА НИКОЛОВА: Миличките, дай бог, да имат здраве и сили да изкарат.


  БИНА ХАРАЛАМПИЕВА: Да.


  ЕЛЕНА НИКОЛОВА: Това е цял подвиг, да се направи едно нещо, да играеш три пъти - цял ден.


  КРАСИМИРА ВАСИЛЕВА: Успех ви пожелаваме.


  ЕЛЕНА НИКОЛОВА: Успех.


  БИНА ХАРАЛАМПИЕВА: Благодаря.


  ЕЛЕНА НИКОЛОВА: Здраве, сили, успех и късмет, както казва един драматург.


  БОРИСЛАВ КОСТУРКОВ: Защото на „Титаник“ са били и живи, и здрави, но са нямали късмет.


  БИНА ХАРАЛАМПИЕВА: Приятно гледане ви желая. Всичко добро.


  КРАСИМИРА ВАСИЛЕВА: Благодарим!

  ПРЕСКОНФЕРЕНЦИЯ


  23.11.2010


  
    Необичайното на тази пресконференция беше, че се проведе след генералната репетиция в присъствието на всички артисти, които се върнаха на сцената след края на спектакъла. Журналистите задаваха въпросите си от залата.

  


  ИРИНЕЙ КОНСТАНТИНОВ (директор на Театър "София"): Благодаря ви, че останахте, благодаря ви, че сте тук.


  БОГДАНА КОСТУРКОВА: Ето, и режисьорът идва.


  ИРИНЕЙ КОНСТАНТИНОВ: И режисьорът идва... Дано да бъде ползотворна тази наша среща. Имайте предвид, че актьорите са уморени, все пак, след това тежко представление. Бъдете активни във въпросите, ако има такива... и да започнем. Благодаря ви.


  БОГДАНА КОСТУРКОВА: Ето, те всички са вече тук... Вие знаете, че бяхте поканени на генерална репетиция, и за нас е удоволствие, че можахме да ви представим най-новия си спектакъл. Аз ще си позволя, докато те се събират, да ви кажа, че имахме много приятна изненада. Преди началото на репетицията получихме поздравление за на добър час на постановката от Съюза на артистите, издиктувано от Христо Мутафчиев, който пожелава на колегите и на екипа на добър час, и това ни дава много надежди, че той ще оздравее и ще бъде сред нашите зрители. Това са първите добри думи, които постановката получава, така - попътни пожелания. Пред вас са всички, видяхте репетицията, можете да зададете въпросите си, които представлението, надявам се, е събудило във вас. Имате думата.


  ЮЛИЯ ВЪЛКОВА (в-к "Седмичен Труд"): Нека режисьорът първо да каже няколко думи за постановката.


  БОГДАНА КОСТУРКОВА: Ето го режисьора Атанас О'Махони.


  АТАНАС О'МАХОНИ: Решихме да избягаме, поне аз реших да избягам от класическия вариант на пиесата, защото ми се стори, че едно осъвременяване би било много по-интересно на съвременния зрител. Това е основната причина, заради която направихме стила на работата, иначе принципът, този фрагментарен театър, който е заложен в драматизацията, е предложен от самия автор и ние трябваше да се съобразим с него. Но ние сме го решили в един доста кинематографичен вариант с много смени на действието, което от една страна може би изглежда лесно за осъществяване, но повярвайте, е много трудно за овладяване.


  БОГДАНА КОСТУРКОВА: Искам да обърна внимание, че това е първата самостоятелна работа на Атанас О'Махони като режисьор на столична сцена. Той имаше своята изява при нас в постановката „Четири стаи“, но в екип с още трима свои колеги. Всъщност той сега, заедно с Петко Танчев, който е сценограф на постановката, прави своя, можем да го наречем, дебют на столична сцена. Работи отново с част от екипа от „Четири стаи“, но виждате, че в актьорския състав има и нови лица, които с тази постановка се включват в актьорската трупа на Театър „София“. Това са Юлиян Рачков, който изпълни ролята на Херцог Бъкингам, Юлиян Малинов в ролята на Рошфор, Росица Дичева, която видяхте като...


  КРАСИМИРА ВАСИЛЕВА: Изпълни чудеса от храбрости.


  БОГДАНА КОСТУРКОВА: Да, като един от много интересните...


  КРАСИМИРА ВАСИЛЕВА: Почти като в „Летящи кинжали“ беше.


  БОГДАНА КОСТУРКОВА: Надявам се да е било впечатляващо.


  КРАСИМИРА ВАСИЛЕВА: Да (смях).


  ВЪПРОС: А как се включват - на заплата ли или на... (смях).


  КРАСИМИРА ВАСИЛЕВА: Хонорар, на граждански договор.


  БОГДАНА КОСТУРКОВА: Към актьорския екип - това значи, че стават част от трупата на Театър „София“.


  КРАСИМИРА ВАСИЛЕВА: Аз съм казвала, че когато се правят пресконференции след спектакъла, то става повече обсъждане, след като вече сме гледали постановката. Веднага на прима виста след спектакъла е доста рисковано да се говори, но така или иначе, гледали сме, живите помнят, както се казва, на Марк Рехелс „Тримата мускетари“ в Младежкия театър навремето. Беше и в Благоевград поставяна пиесата от Ана Драганова, ако не се лъжа, преди много години.


  БОГДАНА КОСТУРКОВА: Е, сега сме се събрали за постановката в Театър „София“.


  КРАСИМИРА ВАСИЛЕВА: Нека да хвърлим и едно око назад, нали, просто тук сега има тези, така да се каже, модерни и кино елементи, и военизирания момент в костюмите, приликата с Дарт Вейдър в шлемовете, изобщо тези препратки към съвременните герои на киното, които са особено популярни сред тийнейджърите и децата. Може би, как да кажа, това за мен лично не допринася по някакъв много практически и сериозен начин за внушението на постановката. Това, което ми хареса, е, че има ансамбъл в постановката. Актьорите играят с увлечение, намерили са ключа към иронията и хумора в поднасянето на ремарките. Моят пра-прадядо едно време е играл „Иванко, убиецът на Асеня“ и в Самоков, бидейки учител, е казвал, сядайки: „Иванко седи и мисли“ - ремарка, нали. Тук горе-долу е същата работа, играят се и ремарките, което е доста трудно за актьорите, получава се и елемент на отчуждение и елемент на... след това на органична игра в образа и така, това преливане е сложно, трудно, но и много забавно за актьорите. Калин Врачански определено много ми хареса в Д'Артанян - много естествено играе, много органично, много весело, непринудено, хваща окото и много се радвам, че той по никакъв начин не се е повлиял от моментното си състояние на звезда от сериал, а играе театрално и ярко и с пристрастие към своя действително много известен в световната литература образ. Сутринта по телевизията директорът Ириней Константинов каза „Четиримата мускетари“, че се казва постановката и тя наистина е четиримата мускетари. Много интересни бяха някои от актьорите - Пламен Манасиев като Краля, Мишо Милчев като Кардинал Ришельо. Това са актьори от голяма класа, които от години гледаме и тук много ми беше любопитно, интересно и забавно да ги гледам. От младите актьори също правят впечатление някои и много се радвам, че тук в тази постановка ще намерят възможност да се видят от друга гледна точка, защото да се играе в едно приключение, да се играе в една почти приказка, винаги носи едно друго преживяване. И понеже това представление все пак е за деца и за юноши, аз мисля, че много искреност носи постановката, много млада жизненост. Разбира се, има още какво да се желае - в средата на спектакъла имаше едни, почти паузи, такива, малко развлечени, празни моменти, но понеже ние сме на генерална репетиция, няма да се влияя от това, мисля, че спектакълът тепърва ще узрява. Разбира се, прекрасната и фина Лилия Маравиля, и тук мно-ого впечатлява с прекрасната прическа, която още не е свалила от главата си - перуката. Може много да се говори - аз ви казах, веднага, на прима виста, след постановка не е много хубаво един критик да говори, но хубаво е и това, че се прави обсъждане, нека пък да си кажем в първия момент който каквото мисли. Пожелавам на добър час на „Тримата мускетари“ и на целия творчески екип, който заразява със своята младост и жизненост.


  БОГДАНА КОСТУРКОВА: Благодаря ти, Краси.


  ЮЛИЯ ВЪЛКОВА: Леле, като дружинна беше (смях).


  БОГДАНА КОСТУРКОВА: Който има нещо повече от Краси, да каже.


  КРАСИМИРА ВАСИЛЕВА: Ами, а да видим (смях).


  ВЪПРОС: Според мен е трудно да намерите публика, която да не познава сюжета на „Тримата мускетари“ - дали по филми, дали по книга, той е познат почти на всички. Сега, тук аз схващах това кинематографично осъвременяване като един от начините да бъде привлечена публика от определени възрастови сектори. Интересува ме във вашия вариант, опитвате ли се върху общоизвестната идея на „Тримата мускетари“ да надстроите нещо повече, нещо, което е вън от самия Дюма или е просто забава и развлечение, което само по себе си едва ли носи нещо много ново на публиката?


  АТАНАС О'МАХОНИ: Честно и искрено, не сме си поставяли... поне аз за себе си не съм поставял някакви висши цели да вкарвам скрити послания вътре. Единствената ми цел беше да разкажа една история, и то много позната история, която като обем, знаете, е от четири тома, тя няма как да бъде представена в пълния си вариант. И това, което беше като най-голямо предизвикателство, е да синтезираме тази материя, да й придадем разказ, да запазим структурата на разказа така, че той да достигне до зрителя. Това беше за мен целта с определените средства, които заедно с творческия екип си бяхме поставили - Петко Танчев, който е мой партньор в театъра вече няколко представления, Краси Тодоров, който написа тази чудесна музика, Боби Илиев, който се погрижи за хореографията - това приключение да бъде създадено, капсулирано в този вариант, без да търсим допълнителен смисъл. Аз мисля, че посланията, които са вътре в романа, са достатъчно силни, че аз да дописвам и надграждам Дюма.


  ВЪПРОС: Краси Тодоров от Д-2 ли, е авторът на музиката?


  АТАНАС О'МАХОНИ: Точно така - Краси Тодоров от Д-2.


  КРАСИМИРА ВАСИЛЕВА: Хубава е музиката, много.


  ВЪПРОС: А вие гледал ли сте, примерно, някой от старите филми? Защото на мен ми прилича на един много, много стар френски вариант на „Тримата мускетари“?


  АТАНАС О'МАХОНИ: Ами, изгледах голяма част от нещата, може би има препратки вътре, може по някакъв начин да съм се повлиял от това, защото...


  РЕПЛИКА: Както казва един велик български композитор: „По-добре да прилича на нещо, отколкото на нищо да не прилича“ (смях).


  БОГДАНА КОСТУРКОВА: Адаптацията на Марк Рехелс е авторска. Тя доста се отличава от адаптацията на Планшон и въобще останалите адаптации по „Тримата мускетари“. Краси, както вече ни напомни...


  КРАСИМИРА ВАСИЛЕВА: Живите помнят.


  БОГДАНА КОСТУРКОВА: ...тя е поставяна с много голям успех в Младежкия театър и тогава също имаше един звезден екип, както, надявам се, че и тук оценявате, че малката трупа на Театър „София“ можете да я видите в една театрална приказка-приключение. Нещо, което се надяваме, ще привлече младите хора към театъра. А винаги е добре да се говори за неща като чест, дълг, любов и приятелство - теми, които според мен никога не остаряват, винаги има за какво да бъдат обсъждани на театрална сцена. Но вие винаги се оплаквате, че не можете да зададете въпросите си към артистите, към екипа, който е осъществил постановката, от това, че правим пресконференциите преди спектакъла. Сега вие изгледахте една репетиция, имате всички артисти на разположение, ако имате своите въпроси, задайте им ги, ако не - да ги освободим, защото те и утре имат репетиция и представление, и би трябвало да щадим тяхната енергия и възможност да бъдат максимално раздаващи се утре при срещата си със зрителите.


  ВЪПРОС: Могат ли само да кажат колко време се бият и дуелират в репетициите - някакво число, брой?


  КАЛИН ВРАЧАНСКИ: Колко време или от колко време?


  ВЪПРОС: От колко време репетирате?


  КАЛИН ВРАЧАНСКИ: Почти от началото. Но с истинските шпаги, които видяхте...


  КРАСИМИРА ВАСИЛЕВА: Сценичен бой.


  КАЛИН ВРАЧАНСКИ: ...с истинските шпаги - от около две седмици.


  БОГДАНА КОСТУРКОВА: По принцип репетиционният процес не беше особено дълъг за българските условия - четирийсет дни. Нали толкова?


  КАЛИН ВРАЧАНСКИ: Да, горе-долу.


  АТАНАС О'МАХОНИ: Четирийсет дни като време, иначе репетициите бяха по-малко.


  БОГДАНА КОСТУРКОВА: Отново ви приканвам, ако имате нещо, което да споделите, или да зададете като въпрос... ако не, да ви благодаря, че бяхте наши зрители.


  КРАСИМИРА ВАСИЛЕВА: И ние благодарим.


  БОГДАНА КОСТУРКОВА: Да се надявам, че ще прочетем и чуем вашето мнение за нашия спектакъл и да ви кажа, че винаги сте добре дошли в Театър „София“, и да си вземем довиждане. Надявам се, че ще ни стискате палци.


  РЕПЛИКИ: Разбира се, благодарим ви, успехи.


  



  РИТЪМ ЕНД БЛУС 2


  Музикален спектакъл на Румен Цонев

  ПРЕСКОНФЕРЕНЦИЯ


  11.01.2011


  РУМЕН ЦОНЕВ: Добър вечер на всички. Малко е хладно тук според мен. Значи, ще бъде кратко, но съдържателно.


  БИНА ХАРАЛАМПИЕВА: Седнахте ли вече, добре ли сте настанени? Това, което искам да ви кажа тази вечер е, че вие сте на първата ни премиера за 2011 година. Това е авторският спектакъл на г-н Румен Цонев - авторски спектакъл в пълния смисъл на думата, и има една малка подробност, която никак не е за подминаване. Освен авторски, този спектакъл е и в някакъв смисъл изповедален. Румен в това представление, което по своята сложност, по своята конструкция, е на малко по-високо ниво от това, което той направи с „Ритъм енд блус 1“. Тук той ще се опита да ви предаде част от своята връзка с музиката - как е започнало всичко това у него. Ще видите един спектакъл, който е изключителен по своята сложна вътрешна конструкция. Казвам всички тези неща, защото той от излишна скромност може би ще ви спести. Това е едно представление, за което той подготвяше своята публика в „Ритъм енд блус 1“. Ще ви вкара в едни малко по-дълбоки води от тези, в които се движехме преди това. Мисля, че публиката ще е готова за тях. Актьорите са изключително вдъхновени и предполагам, че той ще го спомене - вътре има един много личен монолог, който той е предоставил на един много важен за него актьор в това представление. Моята молба е да му обърнете специално внимание, защото думите, които той е наредил вътре в този монолог, са изключително важни за него като творец. Те са може би, как да кажа, един начален трамплин към всичко онова, което му се е случило в една наистина блестяща музикална кариера, която той е имал и продължава да има. Надявам се представлението да ви развълнува, както успя да развълнува нас. Ние, както с него сме си казвали, сме ревали с глас на някои от нещата, които ще видите тази вечер. Откриваме годината с този спектакъл и сме в репетиции със спектакъла „Под контрол“ на Зонтаг, френски автор, но с този въпрос ще ви занимаваме значително по-късно. На ваше разположение е Румен Цонев. Имайте грижата да му оставите малко време да се види с актьорите преди началото на спектакъла. Знаете, че музикалният спектакъл изисква особено сериозна концентрация. Благодаря ви, че сте с нас тази вечер.


  РУМЕН ЦОНЕВ: Госпожа Харалампиева каза доста неща, надявам се да са верни, но не оставайте с впечатление, че вътре има само тези неща, които ни карат повечко да се вълнуваме. Това е един забавен спектакъл, един калейдоскоп, дори в известен смисъл може да се предположи, че това е циркът на живота. Въобще моята концепция за музикалния театър - сега съм принуден, ще ме извините в качеството си на професор да кажа няколко по-сложни изречения, след това ще се опитам да го преведа на по-човешки език. Типът музикален театър, който ме интересува, е, знаете... гледал ли е някой „Ритъм енд блус“, спектакълът?


  ЖУРНАЛИСТИ: Да, да, да...


  РУМЕН ЦОНЕВ: Е, няма такова нещо, нали? Не може да се сравни, в смисъл, еквивалент някакъв да се намери, защото това не е нито чист мюзикъл, нито е оперета, нито е водевил или нещо подобно, въпреки че общото между тези неща, както и операта, е, че музиката е в главната роля. Мен ме интересува един тип музикален театър, който аз имам възможност да практикувам от вече 21 години във Франция в „АТЕМ“ (Ателие за театър и музика) - най-големият европейски център за музикален театър, където аз съм музикален директор от почти 21 години, т.е. през мен минава целият репертоар на съвременния музикален театър. Това е много удобна позиция, освен моите лични спектакли. Два пъти повече съм благодарен на Театър „Зад канала“, защото той беше единственият, който преди четири и повече години, мисля, ми протегна ръка и засега си остава единственият театър, в който бих направил това нещо, и го повтарям - с удоволствие. Няма да крия, че след първото представление си счупиха краката всички директори да се тюхкат: „Ах, как те изпуснахме, що отиде там, що не дойде при нас?“ Е, това е положението. И няма да крия, всичко това се случи, защото съществува Христо Мутафчиев. В основата е на всичко - на идеята, на контакта с прекрасната г-жа Харалампиева, с актьорите, които той ми посочи... Аз имам мои студенти, които съм поканил също в спектакъла. Знаете колко е важно, особено в музиката, където хармонията е в един чист вид, да има хармония между актьорите, между изпълнителите, хората на изкуството в буквалния смисъл на думата. Няма нужда от големи индивидуални звезди, трябва да има една изключителна вътрешна споеност между гласовете на тези хора, за да могат те заедно да отлитнат нагоре така, както Господ чува света. Всички гласове едновременно - това е един прекрасен небесен хор, горе. И не съм го казал аз, казал го е Моцарт. И по този начин ви издадох една-две реплики от спектакъла, който ще гледате след малко. Сега да се върна на моята концепция за съвременния музикален театър. Защо съм във Франция? Не защото е най-лесно, а защото този тип музикален театър е създаден там и единствено той ме интересува. Аз съм започнал в Америка с мюзикъли и с черни, не чернокожи, бих казал, за да не излезе друго, актьори, които са царе на това нещо. Не ми е достатъчно, разбирате ли. От малък още, уверявам ви, когато виждах един голям артист, музикант, който излиза на сцената за рецитал, върви спънато, поклони се вдървено, след това, ако е добър, той свири прекрасно, той е органичен, и като свърши - пак така с рокличката, с токчетата (тропа с крака) и си замине. Това абсолютно не е достатъчно, ами музиката е много повече от това, което ни се предоставя. И затова предпочитам да работя с актьори, които живота ми скъсяват, докато стигнем до резултата, но след това съм хиляда пъти по-доволен, защото актьорът не пее с гласа си - той пее с очите си, със сърцето си. Това с нищо не може да се замени. Типът музикален театър - това е един вид изобразяващо изкуство. Не мога да го кажа, защото няма точна, позната дума, с която да си послужа засега. Изобразяващо изкуство, в което сценичното действие е композирано с прецизна организация на времето. Музиката ни дава организация, има тактове, знаете, осмини, шеснайстини. В театърът всичко е малко по-условно в темпоритъма. Прецизната организация на времето, практически с неограничен брой от изразни средства - примерно се правим на маймуни, след това има неща, които са малко по-големи глупости - които са свързани, поддържат структурни връзки едни с други. Или, за да ви го кажа малко, може би, по-емоционално - това е животът, такъв какъвто аз го виждам, ако станеше музика. Това е вътре в спектакъла. Не търсете кой е майката, кой бащата, логични връзки и задълбочени... такива...


  БИНА ХАРАЛАМПИЕВА: Сюжетни линии.


  РУМЕН ЦОНЕВ: ... психологически страдания. Няма да намерите такова нещо, няма и нужда. Не си задавайте въпроси, оставете да ви води главният герой - музиката, доверете се на нея. Нашите учители тук, в това представление, са най-великите композитори на света. Доверете им се, и не ни се сърдете, че по един атрактивен, понякога малко по-краен, начин, но с огромна любов към оригинала, ние поднасяме един сложен репертоар, както каза г-жа Харалампиева, наистина сложен. Знаете колко е деликатно да се намери връзката, границата, между това да поднесеш нещо сложно на публиката, и да преминеш границата, да прекалиш, тя нищо да не разбира, да се озлоби и да изглежда глупава. Нали разбирате, това е смъртта на един артист, ако премине тази деликатна граница? И, надявам се, ще оцените този забавен начин не като подигравка или несериозно отношение към една безспорна класика, а като един опит на едни млади хора със самоирония към собствената си несъвършеност да кажат колко обичат тази музика. Няма да крия, че повечето от тях откриха много композитори и произведения, и това е нормално, това не ги прави по-малко рефлективни и по-малко интелигентни, нали? Заедно с всички актьори нашата цел е да възпитаме у публиката малко по-различен вкус от това, което всеки ден бихме могли да слушаме, и може би някой ще хареса и този тип музика, поднесена по тоя малко, надявам се, по-приемлив начин. Но музиката е в главната роля. И като казахме в главната роля, аз тук съм си взел (приготвя се да прочете имената на артистите, които участват в постановката - б.р.)... Нали знаете, някои казват: няма да ги изброявам, за да не пропусна някого, а те умират от завист да не се чуе някое друго име, нали - да не пропусне някой. Ами кажи ги, бе. Аз ще ги кажа всичките, да знаете (смях): Христо Мутафчиев - ако има въпроси към неговото участие, мога да ви отговоря, Филип Аврамов, Стела Стоянова, Стоян Младенов, Петър Калчев, Албена Михова, Йорданка Илова, Симеон Бончев, Жени Александрова, които познавате от първия спектакъл на „Ритъм енд блус“, и има трима нови участници - това са актрисата Милена Спиридонова, и двама мои студенти от Нов български университет, които ви моля да запомните. Това са Красимир Спиридонов, който ще свири на пианото, и сме в ръцете му в буквалния смисъл на думата два часа почти, и Христина Пипова, която ще чуете с едно соло на една много красива българска песен. За да ви е интересно, няма да казвам повече. Има ли въпроси към мен?


  ПЕНКА МОМЧИЛОВА: Обяснете за участието на Христо Мутафчиев.


  РУМЕН ЦОНЕВ: Няма нищо извънредно, нищо шокиращо, нищо особено, да не кажа атрактивно и клюкарско в това, че Христо Мутафчиев присъства на първо място в един спектакъл в неговия театър. След този инцидент (прекаран инсулт - б.р.), той се завръща на сцената по начин, който ще видите, позволете ми да не ви кажа буквално какво ще бъде, за да запазя вашия интерес. Нищо, пак повтарям, особено и извънредно не виждам в това, че един актьор е на сцената в собствения си театър, там където му е мястото.


  БИНА ХАРАЛАМПИЕВА: И за пръв път в това представление той беше в салона снощи.


  КРАСИМИРА ВАСИЛЕВА: Това го чухме и по телевизора.


  РУМЕН ЦОНЕВ: Така ли?


  БИНА ХАРАЛАМПИЕВА: Това беше изключителна изненада за състава. Само ние двамата с Румен знаехме, че ще дойде.


  РУМЕН ЦОНЕВ: Искам само това да ви кажа накрая. Той с неговия си начин на говорене, разберете, това, което ще видите, може би не е идеално като пропорции, като произношение, или други такива неща. Никога няма да бъде в това състояние, в тази възвисеност на духа, нали, след време всичко ще бъде наред. Това повече няма да може да се изиграе, моля, оценете това нещо. Излизаме от всякакви професионални рамки. Като свърши представлението, той каза: иде ми да летя, да летя тука сега из театъра. Знаеш ли какво ще направя утре: като стана, ще ги счупя тия крака от ходене. Разбирате ли - да ходи, да лети... Това е Христо...


  БИНА ХАРАЛАМПИЕВА: И викаше, и му се чуваше гласа в салона...


  РУМЕН ЦОНЕВ: Свири, вика (смях).


  КРАСИМИРА ВАСИЛЕВА: Той е емоционален.


  БИНА ХАРАЛАМПИЕВА: Да. Най-изумителното (обръща се към Румен Цонев) - не знам дали го видя това: в моменти, в които страшно харесваше колегите, понеже едната му ръка е още превързана, той пляскаше така (показва) - по бузата си. Изумително, невероятно.


  РУМЕН ЦОНЕВ: Има може би знаци, нали знаете, всичко е написано, може би и вие сте съгласни с мен - има знаци, които ни дава съдбата, и ние, за съжаление, почти никога не ги разчитаме, или след като стане късно, казваме: ето, това ми беше казано, защо не го направих. Мисля, че при цялата тази история, която се случи, това са знаци на съдбата, това са неща, които трябва да преодолеем и вътре има вплетени много повече от едни професионални и дори приятелски и колегиални отношения. Дано това нещо да съществува в спектакъла като цяло. Ако няма други въпроси, ще моля да ме извините... Да, кажете, с удоволствие ще ви отговоря.


  ГЕОРГИ АНГЕЛОВ (кинокритик): Първия спектакъл „Ритъм енд блус“ гледах... беше много след премиерата, месеци или години бяха минали, но по такъв начин мина, сякаш беше предпремиерно представление, така ми прозвуча. Сутринта слушах Христо - двамата ви слушах. Преди няколко месеца, когато се случи това с него, питах мой приятел от театъра да ми каже нещо повече, за да го сравня с моя собствен инсулт. Той вика: подписахме декларация да не разпространяваме нищо, което е похвално. Но днес като го слушах, според мен е все пак хеморагичен, а не исхемичен инсулт. Като пожелание - този спектакъл да е още по-добър от първия и да се играе поне дотогава, докогато Христо пълноценно, както в първия, ще изиграе ролята си.


  РУМЕН ЦОНЕВ: Чул ви Господ, благодаря ви от сърце. Прегръщам ви всички, приятно представление.


  ЖУРНАЛИСТИ: Успех.


  РУМЕН ЦОНЕВ: Благодаря ви, довиждане.


  БИНА ХАРАЛАМПИЕВА: И аз ти благодаря още един път. Благодаря ви за това, че бяхте с нас тази вечер. Надявам се да изпитате истинско удоволствие. Приятно гледане желая на всички.


  



  ОТКАТ


  от Захари Карабашлиев


  Театър „Българска армия“

  Сценична версия и режисура - Стайко Мурджев


  Сценография и костюми - Нина Пашова


  Музика - Петър Дундаков (гост)


  Пластика - Мила Искренова (гост)


  3D анимация - Здравко Миленов (гост) и Владислав Илиев (гост)


  Фотограф - Иван Дончев


  



  Участват: Анастасия Ингилизова, Ангел Генов, Веселин Анчев, Георги Новаков, Гергана Данданова, Иван Радоев, Лидия Инджова, Леонид Йовчев, Милен Миланов, Мимоза Базова, Тигран Торосян


  



  ПРЕСКОНФЕРЕНЦИЯ


  19.01.2011


  МИРОСЛАВ ПАШОВ (директор на ТБА): Добър вечер, колеги. За четвърти път през този сезон ви каним на предстояща наша премиера - пресконференцията на „Откат“ от Захари Карабашлиев. Преди да започна с кратко встъпление, искам да обърна внимание и поднасям извинение, че не е пълна (показва листовката, която съдържа информация за постановката - б.р.)... Захари Карабашлиев е носител и на „Аскеер“. Съжалявам, че тук не е отбелязано, и то точно в нашата листовка.


  РЕПЛИКА: В програмата го има - „Неделя вечер“ печели наградата „Аскеер '2009“. Пише.


  МИРОСЛАВ ПАШОВ: Така... значи, не говоря за програмата... Няма значение. Захари е носител и на нашата награда „Аскеер“ - на фондация „Аскеер“ за драматургия. И така, искам да започна... Ето, и актьорът. Заповядайте, г-н Радоев.


  ВЪЗГЛАСИ: Браво. (Ръкопляскания.)


  
    Звъни мелодичен телефон.

  


  МИРОСЛАВ ПАШОВ: Благодаря за озвучаването.


  РЕПЛИКА: Пак е от наша страна.


  МИРОСЛАВ ПАШОВ: Така е. Искам да започна с това, че в Театър „Българска армия“ след загубата на едно голямо име - на проф. Крикор Азарян, след излизането му от състава, както всички знаете, преди една година - точно след една година и няколко дни на сцената на Театър „Българска армия“ се появява спектакълът на един млад режисьор, наш режисьор на Театър „Българска армия“ - Стайко е част от нашия състав. И се появява българското заглавие „Откат“ на Захари Карабашлиев. В интерес на истината, нещо любопитно ще ви кажа, тъй като бях неподготвен до известна степен да започна работа като директор на Театър „Българска армия“... Вие знаете, че в края на май и началото на юни, тогавашният директор Митко Тодоров, сегашен зам.-министър на културата, беше поканен в правителството. И той тръгна, и изведнъж се оказа, че аз трябваше да поема нещата в ход. Едното от заглавията с режисьор Стайко Мурджев беше „Откат“. Знаете ситуацията, в която се промени бюджетът в ход през лятото, изведнъж в касите на театрите, включително и в нашия, нямаше достатъчно средства, за да се започнат заглавията, да се работят заглавията. Това е съвсем нормално, през лятото театрите не работят, перспективите не са много обнадеждаващи, криза и т.н. Няма да скрия, че аз имах доста големи колебания дали да не започнем работа първо със сигурното, а именно с режисьорите, които са тук на щат, или да започнем с един млад човек - с риск, казвам, определено с риск. И тук, искам да кажа, че един мой колега и добър приятел - Милен Миланов... Добър вечер, Милене.


  МИЛЕН МИЛАНОВ: Здравейте, г-н Кирилов. (Смях.)


  МИРОСЛАВ ПАШОВ: Имахме един много добър, приятен разговор между Захари и Стайко Мурджев, и в този разговор, в интерес на истината, аз се убедих, че трябва да заложим на младежите, на младите хора, за да покажем къде е мястото на театъра, че той може да поема риск и този риск да е оправдан. Тази вечер, аз мисля, че този риск се оправда на 100 процента. Няма да скрия вълнението си и истинската си радост, тъй като аз наблюдавам целия репетиционен период много внимателно - не съм пропуснал ден, в който да не погледна какво се случва на сцената - те преминаха през много сериозни изпитания, актьорите, защото това заглавие доста дълго се репетира, но не защото нямаха ход, а просто защото преди това театърът трябваше да реализира други три заглавия, вие много добре знаете, появиха се други три неща, други три премиери. Дойде и авторът, той също внесе до известна степен смут и посока в същото време, и посока, искам да ви кажа, всичко това е много полезно, сблъсъкът, конфликтът е много полезен, и така, мисля, че се стигна до това представление. До изчистването, до изкристализирането на тазвечершното представление, което гледахте и което според мен е готово, но ще става все по-зряло и по-стабилно. Това е част от историята на този спектакъл. Аз се радвам, че зад заглавието на Захари Карабашлиев „Откат“ застанаха сериозни творци от нашия театър, и гости. Благодаря на сценографката Нина Пашова, която започна работа със Захари по сценичното оформление, благодаря на Петър Дундаков - ето, това е Петър Дундаков, за тези, които все още не го познават (ръкопляскания). Това е един истински нов приятел на Театър „Българска армия“. За мен той не беше нов човек, аз го познавам малко по-отдавна. Хубаво е да го попитате, той има интересна биография, да ви разкаже. Мила Искренова, излишно е да ви представям Мила (ръкопляскания), един прекрасен творец. Благодаря на Здравко Миленов и на Владислав Илиев, които направиха анимацията. Излишно е да ви казвам колко се радвам за тези момчета. И, разбира се, оттук нататък бих искал да кажа за нашите актьори. Започвам с Мимоза Базова, Анастасия Ингилизова, Гергана Данданова, Лидия Инджова, Жоро Новаков, Милен Миланов, Иван Радоев, Леонид Йовчев, Ангел Генов, Тигран Торосян и Веселин Анчев. (Ръкопляскания.) Благодаря и на авторката на плаката, който виждате зад мен - Радослава Даскалова, която работи в Прага, и както виждате, ние сме в глобалното село, всичко си прехвърляме по имейли и по скайп, и аз мисля, че се получават едни истински и сериозни неща, стига човек да работи сериозно. С това приключвам... Спомням си един разказ на Андре Мороа „Вие виждали ли сте река“. Не знам дали си спомняте тоя разказ, така, по-зрялото поколение. Той беше доста нашумял, излизаха в библиотека „Панорама“, едни малки книжки. Излязоха в тази поредица неговите разкази и там имаше един такъв разказ...


  ЮЛИАН МИТЕВ: Илюстриран от Иван Газдов.


  МИРОСЛАВ ПАШОВ: ... „Вие виждали ли сте река“. На една изложба, всички разглеждат картини, всички любопитстват, нали, и всеки дава своята си оценка за дадена картина, докато изведнъж така: а, ето го авторът, нека да каже какво точно е нарисувал. Той казва: А вие виждали ли сте река? Така завършва разказът. Аз мисля, че вие всички сте виждали река след тази вечер. Въпросите са толкова много, които се зададоха към публиката. Изображението, онова, което се вижда от зрителя, е нещо невероятно за мен. Мисля, че името и мястото на Театър „Българска армия“ е защитено достойно и ние се намираме на „Раковска“, на театралната улица, на 60 години, и театърът стои здраво. С това свършвам и давам думата на режисьора, човекът, който общо взето положи изключително усилия... Това с „изключително“ не ми харесва... Да, потруди се и направи, с качествата, които притежава, това представление. При това кратко, както каза днес по телевизията моят колега, така че да имаме възможност и да си говорим. Стайко, заповядай.


  СТАЙКО МУРДЖЕВ: Аз ли да кажа нещо или...


  МИРОСЛАВ ПАШОВ: Ако не искаш, ще попитаме колегите дали имат въпроси...


  СТАЙКО МУРДЖЕВ: Да попитаме колегите.


  МИРОСЛАВ ПАШОВ: Тогава питаме колегите: имате ли да питате нещо? Ако не, да си допием кафето заедно. Да, слушам ви.


  ВЪПРОС: Четейки книгата, бях останал с впечатление, че е в доста насипен вид. Има отделни сцени, които просто трудно си представях как ще бъдат организирани. И едва сега, като гледах как е направено, виждам, че му е създадена структура и е създаден, да не кажа сюжет, но една композиция, която го обединява. И за мен петдесет на петдесет е дело на автора и на режисьора. В този лабиринт от неща, защото от тия диалози със Стойчо, които варират доста, вие сте взели съвсем малко, ред неща са променени... Как намерихте структурата в този лабиринт от насипни текстове?


  СТАЙКО МУРДЖЕВ: Структурата... Директорът спомена за дълъг процес на репетиране. Голямо предизвикателство беше. Малко е коварен текстът на Захари Карабашлиев... Първо ти имаш една съвременна българска пиеса и си казваш: това неминуемо е интересно, защото знаем, че новите български текстове са любопитни, само защото са български и нови - това е на първо място. И си казваш: дай да чета, и като четеш, това е много атрактивно, много е забавно, и си казваш: да, ето, много е свежо. И това някак си лъже, че би могло да остане така, както е написано, според мен. Но на първата репетиция с актьорите, когато изчетохме текста, той се разпадна на съставни части. Такова беше моето усещане. И някак си това алармира, че веднага трябва да се намери структурата, да се вкара в някакъв театрален език, да стане част от театралния език. И доста дълго време търсихме структурата, нишката, като как би могло да се спои всичко това едно в друго. За намирането също така голяма вина имат и колегите актьори - заедно търсихме, заедно намирахме... И така.


  РЕПЛИКА: Трябва да ви кажа, че при друг режисьорски прочит може да изглежда съвършено различно.


  СТАЙКО МУРДЖЕВ: Разбира се, да, разбира се. Тук не говорим за някакво различно четене, нали - да четеш по различен начин текста или нещо такова. Тук според мен говорим за някаква свръхинтерпретация на текста - да имплантираш текста в нещо съвсем външно, нещо, което не съществува в него, някак си трудно е да подчиниш текста на някаква външна идея, но мисля, че се справихме.


  МИРОСЛАВ ПАШОВ: Да, Краси?


  КРАСИМИРА ВАСИЛЕВА: Нещата вече клонят към това, което в самото начало ми направи впечатление, а по-точно, че лично аз като цялостно впечатление от спектакъла давам приоритет на режисурата преди текста. Към текста имам солидни резерви. Колкото и авторът да поднася своите извинения, че е така накъсан, напарчетисан и т.н., и безсюжетен, трябва да кажа, че текстът търпи сериозна критика, що се касае от професионална гледна точка. И действително младият режисьор - аз гледах и „Пухеният“, за което го поздравявам със закъсняла дата, защото не успях да се видя с него, когато гледах спектакъла - аз мисля, че това е човек с много сериозни режисьорски качества, сериозен потенциал. Силно съм впечатлена от страстно еуфоричния начин, по който са създадени диалозите, по който е работено с актьорите. И намирам, че това е верен ключ към този доста странен и при всички случаи недостатъчно театрален текст - с дълги монолози, с неоправдан персонаж на места. И мисля, че режисьорът е успял да поправи тези недостатъци на текста. Разбира се, в единомислие с актьорския състав, актьорите дават всичко от себе си. Тук виждам младите хора, които съм гледала още в провинцията, като Гергана Данданова и Тигран Торосян, Ангел Генов в Театър „София“ преди това и т.н. А Иван Радоев вече е набрал сериозна преднина, той е в зрял период на своето творчество. Много интересно ми беше да видя това противопоставяне на тази страстност, на тази органичност на актьорите със студенината на сценографията на Нина Пашова, с геометричната й точност, бих казала дори перфекционистична точност, което не е случайно, и също така с 3D изображенията, които също бяха много добре вплетени в тъканта на спектакъла, изграждаха едно цяло с актьорския състав. Това е много трудно да се постигне, както всички знаете, защото едното е технология, а другото е живо присъствие. И също така не мога да не отбележа пластиката на Мила Искренова и страхотно добрата музика на Петър Дундаков. Поздравявам екипа за неговото творческо единство. Мисля, че това е един много голям успех на Театър „Българска армия“. С всичките ни резерви, които имаме, разбира се, българска драматургия трудно се създава, но каквото има - „на безрыбье и рак рыба“, както се казва - и каквото има, ще се справят актьорите, то се вижда, но поздравление предимно за Стайко Мурджев, впечатлена съм от работата му.


  
    Влиза Нина Пашова.

  


  МИРОСЛАВ ПАШОВ: Нина, заповядай при нас, моля те.


  ТЕОДОРА МУСЕВА: Аз съм точно на обратното мнение.


  РЕПЛИКА: Ами кажи го тогава.


  ТЕОДОРА МУСЕВА: Аз съм от младите хора, които са вашата таргет аудитория сигурно.


  БОРИСЛАВ КОСТУРКОВ: Целева група, да го кажем на български, все пак, защото „таргет“ стана много сложно вече.


  ТЕОДОРА МУСЕВА: Да, извинявам се. Не ходя много често на театър.


  КРАСИМИРА ВАСИЛЕВА: Нищо, тя употребява чуждици, ще го разберем.


  ТЕОДОРА МУСЕВА: Аз говоря на полуанглийски обикновено.


  ЮЛИАН МИТЕВ: И на четвърт креолски.


  ТЕОДОРА МУСЕВА: На мен много изморително ми се стори това преиграване през цялото време. И аз мисля, че то е всеобхватно - това са и българското кино, и българските сериали и то е някакъв...


  ЮЛИАН МИТЕВ: И българският пърформанс, кажи.


  ТЕОДОРА МУСЕВА: ... според мен някакъв ненужен остатък от миналото.


  РЕПЛИКА: Да, добре.


  ВЪПРОС: Какво, кога?


  ТЕОДОРА МУСЕВА: От миналото.


  РЕПЛИКА: От социалистическото минало.


  ТЕОДОРА МУСЕВА: Ама всички говорите сега.


  МИРОСЛАВ ПАШОВ: Тихо, тихо, колеги, моля ви тишина. Да, да, давай мойто момиче.


  ТЕОДОРА МУСЕВА: Така... простете ми изненадата, защото аз мисля, че то е нарочно... не съм сигурна дали съм права, да каже режисьорът. И не случайно свършва цялото нещо с Чехов, въпреки че Чехов е страхотна простота и чистота. За мен има някаква... (силен звук от паднал предмет, който заглушава думите й - б.р.) между драмата и преиграването на пиесата и Чехов, и човека, който си мечтае всичко да бъде красиво и просто.


  КРАСИМИРА ВАСИЛЕВА: Е, то има включен текст от Чехов вътре.


  ТЕОДОРА МУСЕВА: Да, де, мисълта ми е, че режисурата според мен е с цел не толкова еуфорично-страстна, както се изразихте. Всъщност, това подигравка със себе си ли е или не е?


  СТАЙКО МУРДЖЕВ: Аз не ви чувам и не ви разбирам.


  
    Силен шум, смях, възгласи.

  


  РЕПЛИКА: Стилът, по който се играе, символично...


  ТЕОДОРА МУСЕВА: Подигравате ли се със себе си или не?


  СТАЙКО МУРДЖЕВ: Дали се подигравам със себе си?


  ТЕОДОРА МУСЕВА: Да, или със самата пиеса, със...


  СТАЙКО МУРДЖЕВ: Ами, не... не мисля, че се подигравам със самата пиеса... Не, не се подигравам със самата пиеса.


  ТЕОДОРА МУСЕВА: А защо е всичко толкова емоционално, страстно?


  РЕПЛИКА: Заради постмодернизма.


  СТАЙКО МУРДЖЕВ: Ами тук, мисля, че говорим... всъщност трябва да си поговорим за жанра ли? Питате ме какъв е жанрът?


  КРАСИМИРА ВАСИЛЕВА: Тя не знае какво пита.


  ЮЛИАН МИТЕВ: Е, не, не, хубаво е, че се изказва.


  РЕПЛИКА: Не може да схване... какъв тип театър е това, тя не може да схване очевадно.


  ЮЛИАН МИТЕВ: Напротив, схваща, защо да не схваща.


  СТАЙКО МУРДЖЕВ: Искате да обсъдим жанра ли?


  ТЕОДОРА МУСЕВА: Да, давайте, говорете... (Смях.)


  КРАСИМИРА ВАСИЛЕВА: Иска обяснителни бележки.


  ЮЛИАН МИТЕВ: Мога ли и аз тогава в допълнение на това нещо да кажа: вашата лична интерпретация в жанра между модернизма и постмодернизма, къде го поставяте, да речем? Айде, това да речем.


  СТАЙКО МУРДЖЕВ: Авторът твърди, че това е неоабсурдизъм.


  ЮЛИАН МИТЕВ: Така, това е хубаво, така...


  СТАЙКО МУРДЖЕВ: Това е отговорът.


  ЮЛИАН МИТЕВ: Добре, но само с един гол неоабсурдизъм няма да стигнем доникъде.


  
    Звучен женски смях.

  


  СТАЙКО МУРДЖЕВ: Защо да е гол?


  РЕПЛИКА: Защото е гол.


  ЮЛИАН МИТЕВ: Защото е гол, именно. Той е по чорапки, все пак, аз като гледах трите четвърти черни чорапи...


  СТАЙКО МУРДЖЕВ: Колеги, ще ви помоля наистина малко по... малко несериозно почва да ми седи. Ако искате да си кажем нещо сериозно, да си го кажем, ако не, там да си сипем просто по едно и да...


  РЕПЛИКА: Да си налеем, значи.


  ЮЛИАН МИТЕВ: Бягство от сериозните въпроси.


  БОРИСЛАВ КОСТУРКОВ (иска думата и я получава): Нека свърши той отговора, г-н Мурджев... Свършил ли е?


  СТАЙКО МУРДЖЕВ: Свърших, да.


  БОРИСЛАВ КОСТУРКОВ: А, добре. Първо, честит старт, и то много добър старт на Театър „Българска армия“ в новата, в календарната 2011 година, и един друг дебют на г-н Мурджев - млад режисьор, който аз познавам от „Пухения“. Още тогава говорихме с него веднага в „Сатирата“ и разбрах, че той вече е в състава на театъра, тъй че успех и на него. Според мен е постигнат един много интересен кинематографичен ефект на цялата режисьорска постановка и концепция, за което допринася всичко това, което Красимира спомена - и сценографията, и мултимедийното използване. Искам да попитам обаче режисьора Мурджев: кои според него в този на вид разпокъсан спектакъл, кои са центровете - слабата чуваемост ли: „аз знам, че не чуваш, но сега ме слушай“ или „ти не ме чуваш, защото мислиш какво да ми отговориш след това“ или пък това „за всяко нещо има време, но времето никога не идва“? Може ли да се каже, че имате някакви центрове, около които вие сте завъртели своя спектакъл и сте обединили усилията на целия актьорски състав? И вторият ми въпрос е към г-н Пашов. Вие споменахте, че дошъл Захари Карабашлиев и внесъл смут, но и посока. В тази пиеса безспорно има много силни автобиографични моменти от неговата трудна биография в Щатите, която на повечето от колегите, предполагам, е известна. В какъв смисъл той внесе смут и посока в тази пиеса?


  МИРОСЛАВ ПАШОВ: Според мен е изключително трудно при жив автор да се прави пиесата му. Той винаги няма да си я хареса... В този смисъл казвам, че ще се получи смут. Просто защото като дойде живият автор, той си я е представял по един начин в главата... Аз имах възможността да гледам един спектакъл в близък тук на нас театър и до мен седяха колеги, които са играли в този спектакъл преди време и виждах техните реакции.


  ВЪПРОС: „Откат“?


  МИРОСЛАВ ПАШОВ: Не, не, друг спектакъл в друг театър.


  ЮЛИАН МИТЕВ: Закат.


  МИРОСЛАВ ПАШОВ: И наблюдавах реакциите на тези наши колеги през цялото време. Неволно бях свидетел на реакциите им - как отреагират на това, което те са играли. И понеже познават пиесата, играли са я, имали са стотици представления зад гърба си, и виждам как отреагират. Същото е това нещо: идва авторът - в главата му стои по този начин, текстът му звучи по този начин, и изведнъж вижда, че текстът му се интерпретира от друг човек по някакъв друг начин. Нормално е той в първия момент да не може да възприеме, но аз мисля, че в крайна сметка се получи това, което виждате на сцената. За мен тази среща точно в тази посока беше полезна, защото авторът с режисьора намериха някакъв ход на нещата. Защото иначе текстът действително е доста разпокъсан и на пръв поглед звучи анекдотично на места и т.н. Но аз мисля, че сега е излишно да коментираме. Вие виждали ли сте река? - това е. Ето, Стайко сега да си каже.


  БОРИСЛАВ КОСТУРКОВ: За центровете.


  СТАЙКО МУРДЖЕВ: Ами, аз не знам дали точната дума е центрове. По-скоро бяха... как се казва...?


  БОРИСЛАВ КОСТУРКОВ: Опорни точки, хайде така да го кажем.


  СТАЙКО МУРДЖЕВ: Опорни точки, да. Те дадоха някак си мотивация и на анализа, и после на работата по текста... Не знам дали сте забелязали... в тези модерни театрални текстове, че има една такава по-особена структура на изграждането на диалога, да не влизам в подробности... но някак си имам усещането, че нечуването е станало модерно. И нечуването, не само в този текст на Захари Карабашлиев, а и в доста други текстове от нашето време. Сега нечуването някак си задава друг ключ на общуване. Аз не мога да кажа, че нечуването изключва общуване, но то е особен тип общуване. И така, ние с колегите доста говорихме и работихме, но бих казал, че да, нечуването беше знаменателят някак си на уравнението, така, генерално за работата ни. Едни хора, които говорят, обменят информация, но като че ли не се чуват, а понякога може би се чуват, но свикват да живеят в контекста на нечуване - някак си то се превръща във фикция.


  РЕПЛИКА: Е, вие сте внесли групата на родителите, някои персонажи сте ги обединили - любовницата, редакторката, имаше доста досъчиняване на нещата.


  ЮЛИАН МИТЕВ: Няма как, той затова е режисьор - да досъчинява.


  СВЕТЛА МИЛЧЕВА: Аз имам въпрос. Моите поздравления за режисьора, наистина се е справил блестящо. Въпросът ми обаче е към актьорите. Според мен това е една изключително трудна пиеса за работа. Знаем от опит обаче, че ако виждате актьора да играе с лекота, а вие всички играхте с лекота тази вечер, и съм сигурна, че спектакълът ще се развива още много, тепърва му предстои - това означава, че сте минали през големи трудности. Къде, ще ви помоля да споделите, бяха тези трудности - в синхрона между текст и режисура или в нещо друго? Блестящи изпълнения имаше тази вечер и съм сигурна, че те ще се, така... - лавината ще доведе до още такива.


  АНГЕЛ ГЕНОВ: Аз... и преди малко исках (да отговоря) на момичето, което зададе въпроса... (Обръща се към Теодора Мусева.) Стори ми се, че казахте, че не ходите често на театър?


  ТЕОДОРА МУСЕВА: Не.


  ЮЛИАН МИТЕВ: Тоест ходи рядко.


  АНГЕЛ ГЕНОВ: Значи, изключително трудно беше да се намери точния жанр на текста - как да се поднесе, защото знаете, че има различни жанрове. Беше пробвано по много различни начини как този текст може да се поднесе на публиката: пробва се и по чисто психологически начин, пробвахме да дълбаем вътре, да търсим някакви особени смисли. В крайна сметка обаче... изключително трудно беше... и, слава богу, вие казвате, че се е получило, слава богу. Докато се избистри наистина този жанр, тази гротеска да се намери и да стане това нещо.


  РЕПЛИКА: Точно гротеска, и аз така го възприех.


  ЮЛИАН МИТЕВ: Е, не, аз не съм съгласен - жанрът е трагифарс.


  АНГЕЛ ГЕНОВ: Добре.


  МИРОСЛАВ ПАШОВ (към Ирина Гигова): Да, кажи.


  ИРИНА ГИГОВА: Мога ли да задам и аз въпрос към режисьора Стайко Мурджев, когото поздравявам, както и целия екип. В едно скорошно интервю казвате, че сте провокиран от личността на автора, защото той е всичко това, което вие не сте. Какво имате предвид и това сцепление между автор и режисьор проблем ли беше по време на работата или напротив - стимул, провокация?


  СТАЙКО МУРДЖЕВ: Със сигурност беше стимул. Какво имам предвид като казвам, че той е всичко, което аз не съм. Имам предвид, че той е всичко, което аз не съм - това имам предвид. (Смях.)


  ЮЛИАН МИТЕВ: Железно.


  СТАЙКО МУРДЖЕВ: Ние сме доста различни като светоусещане, въобще като нагласа за света и хората около нас. И за мен беше предизвикателство и беше интересно да работя с него. Наистина беше предизвикателство и това наистина е генералното решение за нещата, което подаде той чрез нашето общуване по-скоро в живота, а не толкова в работата.


  МИРОСЛАВ ПАШОВ: Да.


  МНЕНИЕ: Ами, поздравления. Наистина с удоволствие се гледа това представление и човек може да си направи свои открития, и то в най-различни планове: и в плана на сериозното, и в плана на игровите ситуации, и в плана на пластиката - разкрепостена. Иска ми се обаче да кажа няколко добри думи и за текста - за литературната основа. Може би ни е трудно да приемем, че няма единство, каквото сме свикнали - някакви класически единства да видим в един съвременен автор, но струва ми се, че тази липса на логика, на логично последование, да кажем, на действие след действие, дава възможност за отключване на едни други сетива и на едни други опити на възприемане. Дава възможност да се действа на подсъзнателното директно на зрителя, не толкова на някакво мислене в логични конструкции, което за мен е едно постижение на представлението. И тук бих искал да кажа, че има и малко ретро неща, които не го правят постмодернистично в смисъла, в който би ми се искало да бъде. Например, много ретро е тая пишеща машина, която щрака, тя напомня за средата на двайсти век, може би, много ретро е тоя фотоапарат, който трябва да се фокусира, много ретро, прощавайте, е и музиката. Не знам тая смиряваща всичко „боса нова“ ли е, или какво е, такова едно латино, като че ли от шейсетте години. И тук виждам малко едно разностилие, което би могло да бъде решено по друг начин. Разбира се, това не омаловажава общото красиво впечатление и благодаря за... така, за удоволствието. Ще препоръчам на зрителите да гледат.


  РЕПЛИКА: То ако беше лаптоп, нямаше да тракат клавишите, то звуковият ефект се гонеше.


  ТЕОДОРА МУСЕВА: Абе, какъв беше смисълът на тази музичка, бе, „боса нова“ ли беше?


  Бурен смях.


  ПЕТЪР ДУНДАКОВ: Ретрото, според мен, се определя от възрастта на един човек. По принцип за един човек едно е ретро, за друг е модерно, и в този смисъл аз не бих сложил това определение „ретро“, също не бих нарекъл това „музичка“ (смях).


  ЮЛИАН МИТЕВ: А звуково оформление.


  ПЕТЪР ДУНДАКОВ: Давам пълното право да реагирате, както искате на това, да.


  
    Всеобщо веселие.

  


  ЮЛИАН МИТЕВ: Добре стана, това ми харесва.


  МИЛЕН МИЛАНОВ: По някакво стечение на обстоятелствата един от... не един от последните, а последният текст... (обръща се към Теодора Мусева, която не е достатъчно концентрирана) сега слушай, слушай...


  РЕПЛИКА: И се учи.


  МИЛЕН МИЛАНОВ: Един от последните текстове, които Йордан Радичков написа, мисля, че беше последният...


  КРАСИМИРА ВАСИЛЕВА: Момичето е толкова босо за нещата.


  ЮЛИАН МИТЕВ: Спокойно, то това му е хубавото.


  МИЛЕН МИЛАНОВ: ... трябваше да напише един текст от името на българския народ, за да приветства Йоан Павел II...


  ВЪПРОС НА НЕИДЕНТИФИЦИРАН ЖУРНАЛИСТ: Кой, Радичков ли?


  ОТГОВОР ОТ СЪЩИЯ ВИД: Папата.


  МИЛЕН МИЛАНОВ (запазва самообладание): Някои го знаят, но други не го знаят. Това е дълга история и няма да ви занимавам с това как го написа... Това беше... 2002-ра година.


  МИРОСЛАВ ПАШОВ: Да, точно така.


  МИЛЕН МИЛАНОВ: 2002-ра година Йордан Радичков написа своето слово с молив, а жена му го преписа. Той тогава беше след втори удар, само се подписа. Казвам ви го това, за да разберете, че в изкуството, в писаното слово, в говореното слово, неща от рода на „ретро“ и „модерно“ са дълбока чалга. Този начин на мислене въобще ни лишава от мислене, въпреки че аз му давам право да съществува, но с огромно неудоволствие. Това е, което искам да ви кажа.


  ЮЛИАН МИТЕВ: Тоест Барт и Бодрияр въобще не мислят. Добре... (и след кратка пауза - тих, кротък изблик на мъка и отчаяние) а-ах, добре, добре...


  МИРОСЛАВ ПАШОВ: Да, кажи... Лилия Абаджиева.


  ЛИЛИЯ АБАДЖИЕВА: В момента вече стана на разговор, а не пресконференция...


  МИРОСЛАВ ПАШОВ: Точно така (смее се).


  ЛИЛИЯ АБАДЖИЕВА: ... и си позволявам... Аз се качих горе, защото исках да се чуя със Стайко Мурджев. Исках наистина, така... виждали сме се по улиците, но... Искам да кажа, че съм ужасно впечатлена от личността му... но искам нещо много по-патетично да кажа: не съм чела този текст и неговата фрагментарност по никакъв начин не ме притеснява, напротив... Това, че един човек минава по улицата, докато вие сте в кафенето и той е някакъв епизодик във вашия живот, не означава, че той няма свой личен (живот), но това е, така, най-патетичната част, към която искам да пристъпя - че ужасно много вълнуващо за мен беше, връзката на, как да кажа, на младата българска драматургия, която се осъществи, поне за мен, именно в играта и в лицето, и в личността на Иван Радоев. Всички знаем кой е неговият баща и изключително удоволствие за мен беше да видя, че той се превъплъщава в ролята на...


  КРАСИМИРА ВАСИЛЕВА: Писателя.


  ЛИЛИЯ АБАДЖИЕВА: Не че друг път не го е правил, нали, но тук той се превъплъщава в ролята на български автор и за мен това беше някакво, как да кажа, много вълнуващо усещане и прекрасно удоволствие. Извинявайте.


  ЮЛИАН МИТЕВ: Но защо, напротив.


  ИВАН РАДОЕВ: Благодаря ви.


  СТАЙКО МУРДЖЕВ: Аз може би е време да благодаря, наистина, безкрайно да благодаря на всичките актьори - да не ги изброявам, няма смисъл, защото е ясно кои са. Да благодаря от сърце на Нина Пашова. Благодаря ти, Нина. На Петър да благодаря, на Мила и на театъра да благодаря... и ви благодаря за тази среща.


  БОРИСЛАВ КОСТУРКОВ: Щеше да каже нещо много интересно композиторът, написал музиката.


  ПЕТЪР ДУНДАКОВ: Не, нямаше да кажа нещо интересно.


  ЮЛИАН МИТЕВ: Напротив, напротив...


  МИРОСЛАВ ПАШОВ: Защото го казах в началото.


  ЮЛИАН МИТЕВ: Точно така.


  БОРИСЛАВ КОСТУРКОВ: За вас каза, че нещо много интересно ще ни...


  ПЕТЪР ДУНДАКОВ: В личен разговор може да си го споделя. Мисля, че за представлението е изчерпано.


  МИРОСЛАВ ПАШОВ: Само секунда. В интерес на истината композиторът има хубава биография, имам предвид. За тези, които не знаят, той е завършил философия в Софийския университет...


  ЮЛИАН МИТЕВ: Ау-у!


  МИРОСЛАВ ПАШОВ: А след това е завършил консерватория в Холандия.


  ПЕТЪР ДУНДАКОВ: Композиция в Ротердам съм завършил и съм живял в Холандия голям период от времето си. Също, говоря на английски понякога :), но българския си го поддържам (смях).


  ЮЛИАН МИТЕВ: И Петър Първи го е правил.


  ПЕТЪР ДУНДАКОВ: Освен това съм част от „Тибетски сърца“...


  МИРОСЛАВ ПАШОВ: „Тибетски сърца“, това е, което...


  Възгласи, ръкопляскания.


  МИРОСЛАВ ПАШОВ: Веселин Ранков, ако обичате, на вниманието ви.


  ВЕСЕЛИН РАНКОВ: Аз съм актьор от този театър (смях, възгласи) - от много отдавна, от 85-та година. Но става въпрос за това: значи, сигурно момичето (обръща се към Теодора Мусева) за втори път влиза в театър и не знае, че органиката в някакъв жанр е органика, където и да е тя... (прекъсва мисълта си, защото забелязва, че тя усърдно пише). Това няма никакво значение, това...


  ТЕОДОРА МУСЕВА: Не, аз слушам и си записвам.


  
    Смях, възгласи: o-ye, ye...

  


  ВЕСЕЛИН РАНКОВ: Вижте, когато един автор е сложил своя текст някъде, той просто го е сложил на един тезгях. Оттук нататък някой го купува като нещо и оттук нататък сготвя своята манджа.


  ЮЛИАН МИТЕВ: Точно така - пари, стока, пари, пари...


  ВЕСЕЛИН РАНКОВ: Как ще я сготви, това вече не е работа на онзи, който е произвел нещото. Всички ние трябва да бъдем верни на автора дотолкова, доколкото онова, което той е направил, е за тезгяха. Стайко е направил своята манджа и тя е перфектна, невероятна. Но не за това става въпрос - поздравявам всички. Колеги, най-хубавото нещо, което преживях тази вечер, е, че видях новото стъпало на Военния театър, и то в лицето на всички актьори, които без разлика на годините и на своя опит, започнаха да градят новото лице на Военния театър. Военният театър дълги години, въпреки че правеше „Аскеер“, като че ли нямаше своя облик. Тази вечер, колеги, вие нарисувахте първия щрих от новото нещо, от новото стъпало на Военния театър. И това се дължи на хубавата спойка, която сте направили помежду си, на всичко онова, което е направил Стайко като работа с екип и между вас. За което страшно ви благодаря и... много ви обичам!


  
    Бурни ръкопляскания.

  


  СТАЙКО МУРДЖЕВ: Не искам да забравя да благодаря и на Наташа Колевска, наистина благодаря ти! Благодаря ви на всички!


  СВЕТЛА МИЛЧЕВА: Колеги, искам да ви кажа само една дума още - че това е спектакъл, който, ако някой нещо не е разбрал, ще пожелае да дойде да го гледа още веднъж, за да разбере. Бъдете сигурни. Това е представление, което предизвиква много мислене след него...


  МИРОСЛАВ ПАШОВ: Благодаря ви, ще предстои нова премиера на театъра, но за това друг път.


  ЮЛИАН МИТЕВ: Тука сме, тука сме.


  



  ЗИМНА ПРИКАЗКА


  от Уилям Шекспир


  Театрална работилница "Сфумато"


  Програма "Шекспир"

  Адаптация и постановка - Маргарита Младенова


  Сценография и костюми - Даниела Олег Ляхова


  Художествено осветление - Даниела Олег Ляхова и Маргарита Младенова


  Музика - Асен Аврамов


  Превод - Валери Петров


  Фотограф - Симон Варсано


  



  Участват: Цветан Алексиев, Христо Петков, Елена Димитрова, Маргита Гошева, Сава Драгунчев, Явор Бахаров, Бойко Кръстанов, Антонио Димитриевски, Станислав Ганчев, Марк Делчев


  



  ПРЕСКОНФЕРЕНЦИЯ


  27.01.2011


  РАДА БАЛАРЕВА: Здравейте и добре дошли. На всички желая една успешна година, тъй като това е нашата първа среща за тази година. Много съм щастлива, че тя е по повод на първия спектакъл от новата програма... дочакахме, както се казва, доживяхме новата програма на „Сфумато“, а именно Програма „Шекспир“. Една голяма част от вас - като гледам, може би по-голямата част - успяха да проследят началото на Програма „Шекспир“, което беше в края на миналия сезон с първото ателие „Да изглеждаш или да бъдеш“ - тук, в „Сфумато“, с български актьори и на което направихме демонстрации. Не знам колко от вас успяха да гледат второто ателие „Да пътуваш или да слезеш“, което Маргарита и Иван работиха в Балчик. То също беше с български актьори, но и с участието на шведския актьор Симон Нортън. Той за втори път участва в наше ателие и неговите единствени две демонстрации бяха в началото на септември и в средата на ноември. Второто ателие беше финалната фаза на Международния европейски проект „Морета“, в който „Сфумато“ е съорганизатор и който се лидираше от формацията „Интеркулт“ - Швеция. Сега всъщност е третият етап от Програма „Шекспир“ с първия спектакъл „Зимна приказка“. Тъй като нямаме много време, само ще открехна вратата към последната фаза на Програма „Шекспир“ - “Постхамлет“. Иван Добчев изключително държи да се каже, че това е работно заглавие. Този проект той подготвя съвместно с Георги Тенев - един тандем, който на вас е известен. И веднага бързам да дам думата на Маргарита Младенова да ни каже защо реши да навлезе в шекспировия свят, в шекспировата територия именно със „Зимна приказка“.


  МАРГАРИТА МЛАДЕНОВА: Има една реплика на един от персонажите в „Зимна приказка“: „каквото и да кажа, ще е малко“. Изключително ми е трудно да формулирам просто и ясно защо Шекспир, защо „Зимна приказка“ и какво искам да кажа. Не толкова защото не се досещам, а защото толкова много харесвам тази последна, заедно с „Бурята“, история на Шекспир. Толкова тя продължава да ме скандализира, да ме изважда от равновесие и да не ме оставя на мира със закодираните си дълбоко поетични послания, които не се изчерпват с ясна фраза, която може да бъде казана. На това се опитахме да подчиним и целия процес, наречен „замисъл“, с актьорите, и особения си поход с Дани Ляхова, този път към един капан, една среда - такава, че ти никога да не се оказваш там, където си бил преди малко и всъщност никога да не знаеш къде точно се намираш. За да може в самата природа на случване да се съдържа, да се усеща това предупреждение, това особено напрежение, това, което увисва след цялата тази история във въздуха и в същото време се врязва в съзнанието, и не само в съзнанието, и потриса сетивата, заради което като че ли е написана тази „Зимна приказка“, с която авторът се прощава с театъра. След „Зимна приказка“ той повече не пише пиеси. В продължение на седем години след това живее - как живее не е много ясно, ако е този Шекспир, който има гроб в Стратфорд на, ако той е Шекспир. Т.е. загадката, не мога да се наема да я разшифровам окончателно и затова и в мъничкия текст, който е програмен, съм написала, че в този магнетичен, хипнотичен, привличащ и ужасяващ свят на „Зимна приказка“ ние можем да се вглеждаме от другата страна на оградата и някак си да сънуваме това, което сме доловили и усетили от нейния автор. Не смея да настоявам, че знам, че съм я разшифровала. И все пак това, което е удивително в тази, писана точно преди четиристотин години история, е, че ние не можем да я догоним, ние до такава степен целите сме вътре, до такава степен тя, като че ли е създадена да ни изважда от самочувствието на „всичко ни е ясничко“, „умът може да реши всички уравнения“, „животът върви по права логика и какво толкова, и какво повече има“... Като че ли точно там, точно в „Зимна приказка“ този гений, този гениален дух казва: аз не знам какво е човекът, аз не го разбирам. Тя по-скоро за мен предхожда, предшества и изпреварва абсурда, невъзможността да кажеш, че две и две е четири, що се отнася за човека и битието. Дълбоката несвързаност между това, за което се готви като че ли човек в срока, който му е даден, защото времето има огромно значение в „Зимна приказка“, и как той развитият, отгледаният човек, светлият ум, завършил колежи, университети, изведнъж от нищо започва да безчинства над собствения си живот, над близките си, изпада, проваля всичко, не просто с ожесточение, а и с вдъхновение. Как вярващият започва да подозира, как доверяващият се се ожесточава без причина, без съществена причина, като че ли някак си наказан от съдбата за прекалената си гордост, за прекаленото си самочувствие, затова, че се е взел за нещо, затова, че се е взел за съвършен и за Господ. Само че наказанието пада не върху него, а върху децата му, както в античната трагедия, някак си се знае и е изричано. И вероятно пък, за да може точно този велик грешник, какъвто е човекът, независимо от това колко е развит, да стигне до покаяние и в последната фаза, която е най, най, най-невероятната, най-настръхващото парче в цялото според мен шекспирово творчество - това невъзможно възкресение заради най-трудния невъзможен жест на прошката, като че ли завърши посланието. Има ли право на прошка престъплението, човешкото, а има ли друг начин, освен прошката, да се спре възпроизводството на злото, да се спре падението, да се спре израждането, да се спре болестта на ума, която води до пълна, необратима амнезия на индикациите кое е лъжа и кое е истина... Около тези неща и, разбира се, има още едно нещо, което аз за пръв път, откакто правя театър, някак си се опитвам да докосна, и това е темата за детето. Какво правим с децата си? Какво наследство им оставяме? Това е една история, в която мечката е по-милостива към новороденото, отколкото собственият му баща, и това не е в мелодраматичен контекст. В това, на мен ми се струва, че има за нас, каквито сме - за хората от третото хилядолетие, за постчовеците, както се казва - страшно предупреждение. Къде е границата между това да си грешен и да останеш човек или да се превърнеш в нечовек - тестът е някъде в детето... Толкова!


  РАДА БАЛАРЕВА: Преди да ви дам думата за въпроси, бих искала да попитаме Иван Добчев как през призмата на „Постхамлет“ поглежда към спектакъла „Зимна приказка“ на Маргарита, тъй като той, естествено, вече го е гледал неведнъж?


  МАРГАРИТА МЛАДЕНОВА: Тя направи интрига. (Смях.)


  РАДА БАЛАРЕВА: Да, нали трябва да е интересно на журналистите.


  МАРГАРИТА МЛАДЕНОВА: Правилно.


  ИВАН ДОБЧЕВ: Грети подхвърли тук един въпрос, който е най-болният въпрос към шекспироведението - кой е тоя Шекспир? Последните големи догадки и доказателства са на Гилилов - книгата за играта на Шекспир ("Играта на Уилиам Шекспир или Тайната на Великия Феникс" ). Да, аз съм много склонен да вярвам, че този там „тулуп“, както го наричат в Стратфорд, не е възможно да е написал тези пиеси, не е възможно да е написал тези сонети, не е възможно да е знаел толкова езици, не е възможно да е бил в Падуа, да е бил във Верона, да е бил във Венеция, не е възможно и да е бил в Дания. И да е имал като състуденти Розенкранц и Гилденстерн. Има такъв един, който ги идентифицира доста смело - това е граф Рътланд и аз мисля, че...


  ВЪПРОС: Кой, не чухме?


  ИВАН ДОБЧЕВ: Граф Рътланд... Това около него е явно някакъв кръжец, който си е играл на Шекспир и е написал тия текстове, тъй като след смъртта на Рътланд и на неговата жена Елизабет по-нататък няма нищо, дето се вика. Онзи там си е живял в Стратфорд и си е продавал, купувал, давал под наем за лихви, пари под лихви и т.н. Децата му са били неграмотни, жена му също, самият той също е подозрително дали е владеел краснописа, това си личи от останалите няколко подписа... Гилилов го нарича Шакспер и държи така да бъде, че точно така се е подписвал и така е записан даже в кръщелното му, че той е Шакспер, а не Шекспир. „Шекспир“ е разводняващо копие, отразяващо копие като символ, като значение... Така, по този въпрос... и оттам, понеже „Зимна приказка“ заедно с „Бурята“ са последните валидни текстове на Уилям Шекспир, ние се опитваме да напишем още един текст върху сюжета на „Хамлет“ след като вече Хамлет го няма. Това беше тема на едно от ателиетата, това беше тема паралелно и на второто ателие, което се занимаваше с догадката или с импровизацията на Том Стопард „Розенкранц и Гилденстерн са мъртви“. Едно от нещата, които ще ви съобщя в аванс - ние решихме, че Розенкранц и Гилденстерн са живи. Така че това ще е една от малките новини в новата пиеса, която е по Шекспир, новият спектакъл по Шекспир. Основен персонаж в него ще бъде, както се досещате, Хорацио и останалите няколко души, живи, и между тях е английският посланик, който е донесъл вестта за Розенкранц и Гилденстерн, по-точно е съобщил тази лъжевест. Това с няколко думи, за да ви заинтригувам само, тъй като не сме още готови, много сме далече от това, което можем да наречем окончателен сценарий и започване на работа. Това само ви съобщавам... Какви са нещата, които по някакъв начин кореспондират със „Зимна приказка“? При нас също ще има едно дете, което се очаква и което в легендата ще бъде хипотетично детето на Хамлет. Това, което на мен ми харесва в тази първа крачка към Шекспир, е особената поезия на спектакъла, неговата чистота, неговата блестяща форма и особения нов екип, нови лица, които се вписват във всичко онова, което сега знаете като актьори на „Сфумато“. Има няколко нови лица и аз мисля, че това е едно от най-интересните, най-вълнуващите постижения на този спектакъл, както, мога да кажа, за формата на спектакъла, за неговия въздух, който, надявам се, ще усетите. И това, което също е много важно днес, е, че спектакълът е много, как да го кажа, жизнен, той излъчва някаква жажда, някаква особена любов към живеенето. В него има много чувство за хумор, което също е ново за нас. Както обикновено се казва - ние сме много мрачни и ако няма поне няколко гроба и трупа на сцената, ние не се занимаваме с някакви текстове. Сега вие ще видите, че нещата са някак си по-други, надявам се, че това също ще ви изненада и ще ви хареса.


  РАДА БАЛАРЕВА: Маргарита наскоро нарече сформирания екип за постановката „Зимна приказка“ - банда, в най-любовния смисъл на тази дума. И ако иска, да каже няколко думи за новата си „банда“. Мисля че на вас ще ви бъде любопитно, защото наистина има много нови лица за „Сфумато“.


  МАРГАРИТА МЛАДЕНОВА: В началото бяхме група, след това се превърнахме в трупа и сега сме банда. Това е, което мога да кажа - това надскочи моите очаквания. Начинът, по който се вписаха, свързаха и бяха посрещнати новите хора, защото половината от трупата - девет актьори, са за пръв път в „Сфумато“. В същото време това са момчета, които идват на ателиета, присъстват по някакъв начин в това, което става тук. Те имат любопитство не просто към това какъв тип театър правим, а към начинът, по който се живее в „Сфумато“ - отворените формули, лабораториите и т.н. Това са много важни работи. И какво да ви кажа, представлението е в процес на ставане, случване. Този път аз мога дълбоко, убедено да ви кажа, че то ще се случи. Дали ще се случи тази вечер, или на пети, или след един месец, това не мога да кажа, но този път аз някак знам, че то ще се случи. Ако нещо не става, не се случва, не ви достига при някого или в нещо от спектакъла, това е единствено мой проблем и аз имам отговорността да си го придвижвам. Те са страхотни... страхотни. По страхотен начин стояха, по страхотен начин работиха, абсолютни самураи са, готови са да се подложат на много повече от това - сериозна провокация, за да направят сериозна роля. И аз мисля, че този дух, този хъс, това предаване на щафетата, това, което не може да се измисли, не се изрича в прав текст, а на което всъщност се крепи целият този замисъл, се усеща.


  РАДА БАЛАРЕВА: И така, въпроси?


  МАЯ ПРАМАТАРОВА: Аз имам един въпрос. Времето има огромно значение за пиесата, времето има огромно значение и за „Сфумато“, и ми е любопитно след толкова години кои интуиции, които имахте, когато започнахте „Сфумато“, се потвърдиха в този огромен отрязък от време, в който „Сфумато“ живее, и кои загадки още разчепквате вече с тази шекспирова програма?


  МАРГАРИТА МЛАДЕНОВА: Ние бяхме написали едно студийно евангелие, Мая ти го знаеш много добре, в което първата му точка беше: „Без вяра няма чудо“. В „Зимна приказка“ последната част, това е буквално залог дали тя ще се случи или не, последната тази част, т.е. тази интуиция, това, на което през цялото време не просто сме настоявали, а държали, и удържали в себе си, и удържали в другите, че без вяра няма чудо - това е може би най-мощната интуиция, която не просто се потвърждава, ами тя като изчезне трябва да си ходим.


  РАДА БАЛАРЕВА: Други въпроси?


  СВЕТЛАНА БАЙЧИНСКА: Иване, „Постхамлет“ реплика ли е към „P.S.“ (постановка от ранните години на „Сфумато“ - б.р.) ? Този опит върши ли ви работа?


  ИВАН ДОБЧЕВ: Не, няма нищо общо.


  СВЕТЛАНА БАЙЧИНСКА: Поради съвсем различния характер на авторите ли?


  ИВАН ДОБЧЕВ: Нещо, което е много рядко, много бегло, много, как да го нарека, намигайки към основния текст. Някои неща ще бъдат цитирани, но не буквално. Няма да има текст на Шекспир... Да, по-скоро е реплика към Том Стопард. По тоя повод една смешка ми хрумва: когато четох едно интервю на Кончаловски, в което той коментира неуспеха на свой филм в Америка и цитира някакъв американски театрален критик, който след премиера на „Хамлет“ в Америка чул жената до него да казва на мъжа си: „Колко жалко, че Хамлет умря, няма да има продължение“ (смях). Та някак си срещу ей тия нагласи също е желанието ми да човъркам около „Хамлет“, а не да правя самия „Хамлет“.


  РАДА БАЛАРЕВА: Аз не ви прочетох актьорския състав, тъй като всички разполагате с флаерите, а пък и в медиите го пише, но ако имате въпроси, ако някое актьорско име не ви е познато, Маргарита и Иван могат да ви кажат.


  МАРГАРИТА МЛАДЕНОВА: На флаера е най-малкият актьор в трупата Марк Делчев.


  РЕПЛИКА: За това беше въпросът ми.


  МАРГАРИТА МЛАДЕНОВА: Да, това е детето в представлението.


  ИВАН ДОБЧЕВ: Това е синът на нашия колега Недялко Делчев и актрисата Вяра Табакова.


  РАДА БАЛАРЕВА: Имате ли въпроси? Ако нямате, Маргарита да отиде да си види актьорите.


  РЕПЛИКА: Да настрои оркестъра.


  МАРГАРИТА МЛАДЕНОВА: Благодаря ви.


  ЖУРНАЛИСТИ: На добър час.


  МАРГАРИТА МЛАДЕНОВА: Приятно гледане.

  ПРЕСКОНФЕРЕНЦИЯ


  18.02.2011


  ЮРИЙ ДАЧЕВ: Добре дошли, не знам дали всички ни виждат. Всъщност важното е да виждат човека, който е до Бина - това е режисьорът на тазвечершната постановка. Тези, които следят отдавна нашия театър - мисля, че тук има много такива, знаят, че винаги е било наше усилие да срещаме състава си - един от силните театрални състави в България, с млади режисьори, и това беше и причината да поканим Младен. Пиесата, която ще видите тази вечер, пиесата на френския драматург Фредерик Зонтаг, е негов избор и това също се вписва в нашето желание да балансираме репертоара си между малко играни известни автори и такива, които за пръв път прохождат на българска сцена. Истината е, че Зонтаг не е съвсем ново име в българския театрален пейзаж. Негови пиеси са били четени и хората, които имат по-специален интерес към театъра, знаят, че това е едно от интересните имена на съвременната френска драматургия. С тези няколко думи ви посрещам и ви давам думата за въпроси към режисьора. Внимавайте какво ще го питате, това е един изключително начетен режисьор, всичките тези много и респектиращи цитати от програмата са подбрани от него...


  БОРИСЛАВ КОСТУРКОВ: Най-добре той да каже нещо.


  МЛАДЕН АЛЕКСИЕВ: Добре дошли на нашата премиера.


  БИНА ХАРАЛАМПИЕВА: Предпремиера.


  МЛАДЕН АЛЕКСИЕВ: Всъщност предпремиерата е сега... Това е световната премиера на този текст, тъй като той е имал една сценична реализация във Франция до момента и това е втората му постановка на сцена от неговото написване през 2009 година. Пиесата се казва „Под контрол“ и както заглавието доста вярно насочва, тя от различни страни подхваща темата за мистерията по сигурността, която някак си прорязва съвременните общества, особено след 11 септември 2001 година, и по някакъв начин пиесата проиграва параноичното съзнание на съвременния човек. Предполагам, че е трудно да зададете въпроси за постановка, която още не сте видели, но за да не разказваме по някакъв начин това, което предстои да видите, може би все пак е добре да...


  БИНА ХАРАЛАМПИЕВА: Добре е ти да кажеш малко повече...


  МЛАДЕН АЛЕКСИЕВ: Ами, аз избрах този текст, тъй като държа да работя по заглавия, които от една страна са постановъчно предизвикателство, т.е. изискват опитомяване, да кажем така. Това, разбира се, винаги е ситуация на риск и той допуска и някакъв експеримент с формата. На мен ми е любопитно да работя по проекти, които смесват различни медии и които се случват на ръба между различни жанрове или типове изкуства, така че тази ми посока на работа е застъпена и в този проект и целият екип е работил в тази посока, също така. Текстът е актуален. През последните години моето внимание е насочено към съвременна драматургия дотолкова, доколкото някак си аз лично чувствам необходимостта да се препотвърждава отново и отново колко театърът е актуален медиум и може да говори за това, което се случва тук и сега непосредствено. И поради тази причина аз съм заинтересован и търся нови гласове. Също така това е драматург, с който сме почти на една възраст и с който, оказа се, споделяме доста сходни позиции спрямо някои процеси в съвремието ни. Така, не знам, нещо повече от това...


  БИНА ХАРАЛАМПИЕВА: Питайте нещо.


  МЛАДЕН АЛЕКСИЕВ: Да, да, може би сега е ред.


  ЛИДИЯ ТОМЧЕВА: Времето, когато е написана тази...


  МЛАДЕН АЛЕКСИЕВ: Пиесата е написана през 2009 година и тогава е и нейната премиера.


  ЛИДИЯ ТОМЧЕВА: Тя е съвсем нова.


  МЛАДЕН АЛЕКСИЕВ: Да, можем да кажем, че е съвсем нова.


  БОРИСЛАВ КОСТУРКОВ: Ами, щом той е французин, може би трябва Фредерик Зонтаг да се произнася. Но все пак кажете как попаднахте на този текст. Някой ви го предложи, вие ли случайно го намерихте, има ли нещо от него в България някъде поставено?


  МЛАДЕН АЛЕКСИЕВ: Не, не, текстът ми бе предложен от самия автор, с който си сътрудничихме преди две години по един свободен проект. Открихме този автор във връзка с дългогодишната инициатива на организацията „36 маймуни“, от която аз съм част. Тя се нарича „ProText“ и един от нейните фокуси е да открива нова драматургия и за пръв път да я превежда на български език. По този начин ние имахме френско издание на този проект. Той всяка година се случва и обръща внимание на различна държава. През 2008 година това беше Франция и тогава наш консултант беше един от драматурзите на „Комеди Франсез“, който препоръчвайки около двайсет заглавия, съвременни френски, насочи вниманието ни към предходната пиеса на Фредерик Зонтаг, която благодарение на този проект вече съществува и на български, превод на Светлана Панчева - това е пиесата „Нахлуване“. И по този начин във връзка с този проект влязохме в контакт с автора и получих неговия нов текст в началото на миналата година, когато той просто ми го изпрати, споделяйки новите си пиеси. След като бе първо преведен на български, аз реших, че това е текстът, който бих желал да работя в този театър и някак си това се случи - с много разговори и спорове за рисковете на една такава драматургия, на тематичния кръг, който тя обхваща, и формата, която тя има, и т.н.


  ЛИДИЯ ТОМЧЕВА: А на каква възраст е авторът?


  МЛАДЕН АЛЕКСИЕВ: Авторът е на трийсет и две.


  ЛИДИЯ ТОМЧЕВА: Петдесет и две?


  МЛАДЕН АЛЕКСИЕВ: Трийсет и две.


  ЛИДИЯ ТОМЧЕВА: А, трийсет и две.


  КРАСИМИРА ВАСИЛЕВА: В програмата всичко пише, госпожа.


  ЛИДИЯ ТОМЧЕВА: Моля?


  КРАСИМИРА ВАСИЛЕВА: В програмата всичко пише.


  ЛИДИЯ ТОМЧЕВА: Е, не съм го прочела сега.


  КРАСИМИРА ВАСИЛЕВА: Питайте нещо по-друго.


  БОРИСЛАВ КОСТУРКОВ: Краси, остави госпожата, тя не е прочела още програмата.


  КРАСИМИРА ВАСИЛЕВА: Ами да я е прочела.


  ЮРИЙ ДАЧЕВ: Има ли други въпроси?


  ЮЛИАН МИТЕВ: Какви са опорните точки на вашето драматургично решение?


  БИНА ХАРАЛАМПИЕВА: Той има предпремиера и нека да не го изнервяме допълнително (смее се).


  МЛАДЕН АЛЕКСИЕВ: Опорните точки... извинете, не чух въпроса.


  ЮЛИАН МИТЕВ: Какви са опорните точки на вашето драматургично решение?


  МЛАДЕН АЛЕКСИЕВ: Ами, по някакъв начин пиесата... може да се каже, че тя подсказа кода, който ние избрахме за нейното поставяне. Тъй като темата за контрола е и тема за наблюдението, а театърът е място, в което хората ходят, за да гледат, по някакъв начин това ни даде възможност да свържем идеята за контрола по един малко по-саморефлексивен за театъра начин с това, т. е. да погледнем на театралната машина също като на машина за контрол. И това е част от, как да кажа... това намерение е залегнало в постановъчното решение на спектакъла, който ви предстои да видите.


  ВЪПРОС: А актьорският състав?


  МЛАДЕН АЛЕКСИЕВ: Актьорският състав е доста повече от сериозен. Всъщност екипът е доста голям. В спектакъла участват девет от най-изявените и доказали се актьори в трупата на театъра. Това можете да видите и вие в програмката и на плаката. Това са Ирини Жамбонас, Илка Зафирова, Светлана Янчева, Христина Караиванова, Иван Петрушинов, Емил Котев, Пенко Господинов, Александър Кадиев и Евгени Будинов. Пиесата е фрагментарна и по някакъв начин тези деветима актьори работиха по двайсет и осемте близо, вече не съм сигурен в точния брой, но повече от двайсетте персонажа в авторовия текст. Това беше наша първа среща и съответно, отне ни доста време да намерим общ език и да насочим усилията си в една посока, но за мен лично това беше един доста сериозен, труден, но важен опит, професионален опит в работата с толкова опитни и талантливи актьори.


  БИНА ХАРАЛАМПИЕВА: Тук искам да сложа една скоба, че Малък градски театър в начина, по който изчислява своето съществуване занапред, предвижда всяка година да дава възможност на наистина впечатляващата си трупа да прави такава среща с един млад режисьор, в която да търси своите пътища за връзки с младия човек и съответно обратното - младите режисьори да имат възможност да се хвърлят директно в дълбокото в работа с подобен клас актьори, каквито са тези тук в Театър „Зад канала“. Ако имате други въпроси... ако не, да пускаме Младен да си отиде при трупата и да му пожелаем успех тази вечер.


  КРАСИМИРА ВАСИЛЕВА: Само едно въпросче. Понеже вие бяхте работили с Касиел Ноа Ашер върху нейния моноспектакъл („Нищо по-хубаво“ от Оливер Буковски - б.р.), бихте ли споделили... така, да ни припомните и върху какви други неща сте работили? Какви постановки имате зад гърба си?


  МЛАДЕН АЛЕКСИЕВ: Да, ясно. Ами голяма част от проектите ми са свободни, също така. Това беше една независима продукция съвместно с Младежкия театър, където имаше премиера, после тя беше препоставена и се игра известно време в Модерен театър. След тази постановка по отличен от последвалите ми проекти бе спектакълът „Радост за моето сърце“ в Драматичен театър - Ловеч, който бе номиниран и за „Икар“ преди две години и който всъщност беше реалната среща между мен и Бина, т. е. ние се запознахме покрай това представление. След това бих отбелязал „Машината на Тюринг“ - една съвременна българска пиеса, която създадохме в съавторство с psychobaiko - един млад български драматург, която бе реализирана в Политехническия музей тази есен.


  БОРИСЛАВ КОСТУРКОВ: На Тюринг?


  МЛАДЕН АЛЕКСИЕВ: На Тюринг - „Машината на Тюринг“ - Алън Тюринг. Междувременно работих и по няколко проекта в Германия.


  КРАСИМИРА ВАСИЛЕВА: Да, благодаря.


  БИНА ХАРАЛАМПИЕВА: Има ли още въпроси? Искам да ви кажа за това, което ще ви очаква по време на нашата следваща среща - през март ние започваме репетиции с Дино Мустафич. Това е един много интересен босненски режисьор - изпълнителен директор на Сараевския фестивал, който започва репетиции върху новата пиеса на Горан Стефановски „Демонът от Скопие“. Музиката ще е от брат му Влатко Стефановски, който, да ви напомня, е написал песента в „Хъшове“. Започваме репетиции някъде към 10-12 март и вероятно ще ви поканим през май на нашата следваща премиера... Вече работи върху авторския си спектакъл с условно заглавие „Топките“ и Асен Аврамов - ритъм спектакъл. Така го нарича той на това начално работно ниво. Това е, което ние можем да ви кажем, че ще ви очаква до края на сезона. Може би премиерата на тази постановка на Асен няма да бъде до края на сезона, вероятно ще можете да я видите в началото на следващия. Това е, което ви очаква. Тази вечер ви желая приятно гледане. На Младен да пожелаем успех и всичко добро.


  БОРИСЛАВ КОСТУРКОВ: Разбира се, от сърце. А тази премиера сега коя поред е за сезон 2010-2011 година?


  БИНА ХАРАЛАМПИЕВА: Четвърта за сезона премиера.


  МЛАДЕН АЛЕКСИЕВ: Аз ви благодаря за интереса и искрено се надявам, че ще се представим добре тази вечер пред вас.


  КРАСИМИРА ВАСИЛЕВА: Дай боже.


  БОРИСЛАВ КОСТУРКОВ: И няма да излезете извън контрол.


  



  АГНЕС / AGNES


  от Михаил Вешим


  Театър „София“

  Режисьор - Съни Сънински


  Художник - Невяна Кавалджиева


  Музика - Тодор Стоянов


  Фотограф - Елена Спасова


  



  Участват: Пламен Манасиев, Невена Калудова, Николай Върбанов, Росен Белов, Михаил Милчев, Мартин Гяуров, Лора Мутишева, Росица Дичева, Юлиян Рачков, Юлиян Малинов


  



  ПРЕСКОНФЕРЕНЦИЯ


  01.03.2011


  БОГДАНА КОСТУРКОВА: Има думата Михаил Вешим като първи виновник за това да се съберем днес на постановката „Агнес“.


  МИХАИЛ ВЕШИМ: Това е една задокеанска комедия, действието се развива в Америка, героите са българи емигранти. Темата за емигрантството много ме е интересувала. Не съм ходил в Америка, но имам много познати емигранти, много приятели от моето поколение заминаха веднага след промените и аз двайсет години седя и мисля: какво се случи, добре ли направих, че останах тук - като не заминах, дали се минах (смях). И тия, които пък заминаха там, спечелиха ли или загубиха? Повечето от тях спечелиха пари, но като спечелиха пари, не загубиха ли нещо друго? И ей такива едни въпроси, които могат да се формулират с изречението: като пътуваме, закъде пътуваме, както имаше филм на Рангел Вълчанов. И това нещо ми се е въртяло в главата, защото освен писател, съм и слушател много добър и като се върнат приятели от Америка лятото, и ми разказват разни истории, аз седя и слушам много внимателно, задавам уточняващи въпроси, така, да си създам някаква картина как живеят тези хора - щастливи ли са, там ли е щастието?


  КРАСИМИРА ВАСИЛЕВА: Не (смее се), веднага ще кажа.


  МИХАИЛ ВЕШИМ: Различни са отговорите - за различните хора са различни, има най-различни случаи, не може да се отговори еднозначно. Всеки има своето обяснение защо е там и къде ще се чувства по-добре, но като че ли всичките разкази, каквито и да слушаш от различните хора, всички започват с ракията. И оня ден чета във вестника, че най-после се намерила национална кауза - ракията. Значи, ние двайсет години се опитваме да формулираме някаква национална кауза и оня ден вече се намери националната кауза, и това било ракията (смях).


  КРАСИМИРА ВАСИЛЕВА: Направо комично.


  МИХАИЛ ВЕШИМ: Значи и тия хора там в Америка също работят за нашата национална кауза, защото всеки от тях гледа по някакъв начин да се снабди с ракия. Едни варят, други се снабдяват по интернет, трети не знам какво си. И от тия комични истории така ми се завъртя фантазията и направих тая пиеса, тая комедия - това е подзаглавието, така съм я формулирал: задокеанска комедия. Сега... имам някакъв опит в театъра - навремето, преди петнайсетина години написах две едноактни пиески и ги занесох в „Сълза и смях“ и там говорих с един драматург, който, след като ме мота един месец, докато ги прочете, вика: абе, вие май имате чувство за хумор (смях). Това беше неговият извод. Викам: звучи ми обнадеждаващо, ще работя нататък по тая линия (смях).


  РЕПЛИКА: Но не беше сигурен!


  МИХАИЛ ВЕШИМ: Не беше много сигурен, аз го видях, че се поколеба и викам, нещо не съм уцелил явно. По-късно в Сатиричния театър правихме едни спектакли с мои колеги от „Стършел“ Йордан Попов и Кръстьо Кръстев. Те бяха „Смехотерапия“, „Шокова терапия“ - там няколко спектакъла, докато Рашко Младенов беше директор, и се гледаха от хората, но те бяха естрада. Сега, като казвам естрада, не искам да ги омаловажавам, защото има и добра естрада, има и лоша естрада. От тия спектакли изгря звездата на Краси Радков, която после залезе на телевизионния екран. Но всеки си избира пътя и не мога да го виня. Тогава той се чудеше кое е по-добре - да имаш апартамент или да играеш в театъра, на сцената, и реши за себе си въпроса, че е по-добре да получаваш повече пари, отколкото да играеш на сцената. Всеки си го решава, както иска.


  РЕПЛИКА: Или жена му го решава (смях).


  МИХАИЛ ВЕШИМ: Или жена му го решава, или някакви други обстоятелства. Като написах тая пиеса, аз я предложих в един друг театър, където смятах, че е мястото на една комедия. Не се получи там, оттам ми я върнаха и аз започнах да мисля дали пък това е формата, и викам защо не си напиша едно романче ("Нашингтон" - б.р.). И започнах така... Междувременно се сетих за Ириней, с когото се познаваме отпреди, и му я дадох да я прочете. Той ми даде някои надежди като каза: абе, знаеш ли, че тук има нещо. Викам, как я виждаш? Той вика: абе, не я виждам на сцена. И аз продължих да си работя по романчето. А се оказа, че той не я виждал на сцена, а я виждал във фоайето, ама аз откъде да знам (смях). Аз във фоайето не мога да видя пиеса, аз мисля малко двуизмерно, нали, като човек пред белия лист, и смятам, че пиесите трябва да се играят на сцената, но то се оказа, че можело, ако ги направи Съни Сънински - може и във фоайето (смее се). И съм изненадан от работата със Съни, той е много опитен в театъра и ми беше полезна тая работа. И като видите какво мислене "3D" има той... така. И още само няколко думи, да не ви занимавам: Съни още в началото като почнахме да работим, ме обезоръжи с една фраза, като каза, и то пред актьорите беше това: много трудно се прави пиеса на жив автор. Значи, живите автори като се хванат за всяка дума, много трудно им махаш тука реплика... И аз викам: айде, няма да те спъвам, гледай на мен като на умрял автор (бурен смях), гледай ме като Шекспир - той Съни не се посвени целия Шекспир да вкара в един спектакъл, та на мен ли ще ми цепи басма. Не можеше да се спре това нещо, затова аз реших да го приема. Вместо за всяка дума да правим скандали, викам дай по-добре така. И той ряза, ряза...

  М.Вешим, С.Сънински


  



  СЪНИ СЪНИНСКИ: А той плака (смях).


  МИХАИЛ ВЕШИМ: Той реже, аз плача, и готово.


  РЕПЛИКА: Жива плът.


  МИХАИЛ ВЕШИМ: И така.


  СЪНИ СЪНИНСКИ: Няма да е режисьор, ако не реже!


  БОГДАНА КОСТУРКОВА: Затова ли ми открадна ножицата!


  СЪНИ СЪНИНСКИ: Аз откраднах ножицата, затова, защото рязах, рязах...


  ВЪПРОС: Означава ли това: че е по Мишо Вешим?


  СЪНИ СЪНИНСКИ: Не, не, не, това означава, че с негово съгласие организирах някои от сцените, но с негови текстове... с лека добавка.


  ВЪПРОС: Той гледа ли спектакъла?


  СЪНИ СЪНИНСКИ: Гледа го три пъти.


  ВЪПРОС: Позна ли си текста?


  СЪНИ СЪНИНСКИ: Да, да, да, не само че го позна...


  МИХАИЛ ВЕШИМ: Не, не е по, не е по (смее се). То сега с тия компютри: copy / paste, и поправките стават лесно. Преди беше по-трудно - с пишещата машина. Мързеше ги режисьорите много да режат, защото трябваше да се преписва.


  СЪНИ СЪНИНСКИ: Да (смях).


  МИХАИЛ ВЕШИМ: Та това е, и последно: не само Съни ме впечатли, впечатли ме и авторът на музиката, много готина музика, която помогна на актьорите допълнително да получат някакво въодушевление. Сценографията ще я видите - Невяна Кавалджиева, тя си е известна, сега какво да я хвалим. И моята най-голяма изненада са актьорите. Значи, аз в тия актьори открих истинските комици. Телевизията ни натрапва един образ на едни комици, които... това ли са комиците на България, дето се обличат в женски дрехи и ни връщат 150 години назад във времето на „Многострадалната Геновева“ и се гевезят нещо, и се лезят? Това ли е хумор? Ще видите тук тези актьори, които са много опитни - някои от тях, те могат да бъдат всякакви. Значи, те могат и в комични роли, и в драматични... Просто са много добри и за мен тия комици са по-естествени, тук, отколкото... ние ако си мислим, че Мъйнов е комикът на България, отиваме на мъйната си (смях), всички. Трябва да има някакъв вкус, все пак. Сега, аз като казвам, че дадох свобода на Съни, единствено в това имах изисквания, да не минем границата на добрия вкус... Защото вие виждате в театъра какво се случва - добрият вкус на много места го няма. Има публика, ама няма вкус. Кое е по-доброто, не знам.


  БОГДАНА КОСТУРКОВА: Ами, да дадем думата на Съни тогава.


  МИХАИЛ ВЕШИМ: Много говорих.


  СЪНИ СЪНИНСКИ: Ами, благодаря, благодаря ти (смее се). Аз тогава, Мише, ще продължа линията с няколко думи. Няма да съм пунктуален, но ще ви кажа: когато Ириней ми предложи пиесата, аз имах ключ към нея, защото реших да възприема буквално „задокеанска комедия“. Темата за емигрантството също ме вълнува, защото брат ми дванайсет години го няма и аз да ви кажа съм мислил: емигрантите предатели ли са или са патриоти. В същото време с проекта „България на длан“ зад мен застана една много сериозна, как да кажа, патриотична мощ - милион мнения, милион писма, непрекъснато някой заставаше зад проекта и искаше какво ли не от една страна, от друга страна бях написал една фраза „да си българин в България вече е на мода“ преди шест години, за което си навлякох гнева на всички, които живеят извън България. И така, тази тема от шест години някак си се върти около мен. Това, което прочетох и текстът на Мишо, за мен беше една изключително добра основа. Аз се захващам с текстове, в които съм съавтор. Имам предвид съавтор не само като допълнение в текст, а по-скоро като промяна на акцента и затова си позволих така шеговито да му кажа, че с живите автори човек винаги има проблеми, но той беше много тактичен и ми каза: ако това, което предлагаш, винаги има смисъл, няма проблем да го направим. За което му благодаря. Но когато Ириней ми предложи пиесата, аз реших, че тя има смисъл, само ако зрителите, влизайки в Театър „София“, получат усещането, че влизат в Щатите. Оттам да започне спектакълът и да се избяга от идеята за това „отивам на театър“. Влизането в Щатите с всичките му екстри вие ще видите с няколко акцента, разбира се. Идеята, която ни хрумна, е, че по звука можеш реално да се пренесеш в Америка. И на фона на тази среда да се срещнеш с една типична българска история. Това, което ме е водило, беше да изнесем акцента от сцената. Без да знам тяхното предварително решение, аз им казах, че го виждам - като ще е задокеанска комедия и като ще сме в Щатите, спектакълът го виждам изнесен зад океана, т.е. зад условността на сцената, с идеята, че ние няма да лъжем публиката: вие ще сте публика, а ние ще играем. А по-скоро ще се опитам максимално близко да ги приобщя към една реална, истинска среда. И когато видях това място от театъра (фоайето - б.р.), което и вие ще видите, всъщност в мен се оформи една сюжетна линия на едни американски професори, които наблюдават булгарикум бациликус как се развива в тази среда, наречена Америка. И оттук предложих тая сюжетна линия на Мишо. Той се съгласи, добавихме. Започнахме вече да развиваме две гледни точки, две цивилизации, някак си действието започна да се формира в един малко по-кинематографичен стил, динамиката му също се промени и оттам се наложиха и някои акценти. Но темата, около която аз се въртях, беше тази: дали нашето пътуване има смисъл и какво променя това, и дали географски, ако променим нещо, някак си ще изпитаме това удоволствие от една вътрешна наша промяна към по-добро? Честно да ви кажа, аз имам точно ясно определена визия, че това е моето място. Защитавал съм тезата, че е безсмислено човек да сменя географското си положение, ако това не води до някакви негови вътрешни промени. И в случая нашите герои, които са отишли в Америка, и въобще всички, които отиват, където и да било, водейки със себе си традицията, държейки се за корена, както те казват, според мен се лишават от изключителното право да имат криле. И някак си противопоставих крилете с корените - като си тръгнал някъде, ако си решил да се държиш за корените и традицията, това някак си те лишава от възможността да литнеш. И в тоя момент си казах: добре, ако тези хора в крайна сметка са там, избрали са да са там, да се държат за традицията, тогава те нарушават някакви закони. Точно това го имаме в пиесата, един много любопитен, много приятен, тънък сюжет, който води до нарушаване на едни обществени закони на една друга държава. Оттук нататък нашият „бацил“ почва да се развива по много странен начин, вие ще видите, но в крайна сметка той става симпатичен. Така че в крайна сметка моята позиция към хората, които играят и към героите, които изследвам, е: да, това са едни много симпатични хора, които трябваше да се простят с илюзиите си, местейки се на едно или друго място. Аз му казах веднага на Мишо, че в една комедия търся сълзата и само тогава се провокирам към истинската комедия. Мисля, че тук я намерихме. А то е, че човек трябва да се прости с илюзиите си, ако е решил да емигрира, илюзиите за онова, което го чака, т.е. каквито и очаквания да приложи, те винаги ще бъдат по-различни от това, което ще се случи с него. Направих и една допълнителна сюжетна линия на тези, така да се каже, техни моменти, в които се прощават с илюзиите си, и чак тогава, според мен, ние двамата се обединихме около това, че вече спектакълът, освен че е интелигентна комедия, някак си вади народопсихологията въобще на емигранта. Разбирате ли? Оказа се, че това са други човешки същества, това на пръв поглед са наши сънародници, но, повярвайте ми, мисля че това са хора вече с различно светоусещане, защото те виждат държавата някак си отвисоко - отдалече, от една страна, от друга страна обаче са на едно друго място, което има съвсем други изисквания към тях. И в крайна сметка тези симпатични хора, които трябваше да се простят с илюзиите си, накрая ги заобичахме и усетих, че те са част от нас. Така че от двете крайности какви са емигрантите - предатели или патриоти: хора, които са приели риска да се борят, навсякъде да държат българското или хора, които са се отказали да се борят въобще, аз накрая разбах, че те са част от нас - това са всъщност продължение на нашите корени, с амбициите си, с крилете си. Станаха ми симпатични, заобичах ги и тотално промених отношението си към емиграцията. Така съм се опитал да направя и спектакъла - да е много забавен, да е много стилен, да стилизира реалното, но да дава усещането за живота. Тоест тук съм избягал от моите крайни изцепки, ако мога така да ги нарека - прекалената гротеска, търсенето на всяка цена на крайната форма - опитах се да бъда човечен и в същото време да стилизирам техните взаимоотношения като запазя обаче този интелигентен хумор, който Мишо предлага, и да доведа нещата до абсурд, така както в спектакъла според мен това бихте го прочели.


  МИХАИЛ ВЕШИМ: Съни намери повече смисъл в моя текст, отколкото аз съм вложил. (Смях.)


  СЪНИ СЪНИНСКИ: Да, така беше, но аз иначе не бих се хванал. Аз разбирам, че идеята беше да направим едно много хубаво, шеговито представление, но знаете ли, време е вече да се заговори за тази тема и по друг начин. Мисля, че ние говорим по друг начин, интелигентен, някак си вадим една народопсихология на тези хора. Не знам, това ще го прецените вие, но все пак аз за финал ще кажа, че чрез забавлението исках да стигна до важни неща, които дори да ни трогнат, дори да ни разплачат. Това за мен е комедията - когато смеейки се плачеш.


  МИХАИЛ ВЕШИМ: Е, не... не ги плаши (смях).


  СЪНИ СЪНИНСКИ: Не, не, търсил съм това. За да имаме сега някакъв, как да кажа, диаметрален поглед с автора, различен - той е търсил забавлението, а аз освен забавлението му предложих и капката сълза, която неговото слово просто плаче да извади. Това е, което искам да кажа. Благодаря, Мише, пред всички.


  МИХАИЛ ВЕШИМ: Да, и аз ти благодаря.


  СЪНИ СЪНИНСКИ: За търпението на живия автор към живия режисьор.


  МИХАИЛ ВЕШИМ: Не, не, аз повече ти благодаря (смях).


  БОГДАНА КОСТУРКОВА: Нека да дадем думата и на Тодор, ако иска да каже нещо.


  ТОДОР СТОЯНОВ: Не, аз какво да кажа, Мишо и Съни бяха изчерпателни.


  СЪНИ СЪНИНСКИ: Това е един млад човек, който е изключително талантлив и аз го взех с огромно удоволствие. Не само, че направи музиката, той просто усети жанра. Помогна на актьорите да стилизират реалното и да направим жанра по-разпознаваем. Музиката като дойде, те казаха: а-а, ама ти... пусни ни музиката, не ни обяснявай, ти нищо не разбираш (смях). На мен ми го казват: трябваше да ни пуснеш музиката, сега те разбрахме. Това беше в кръга на шегата, но той беше изключително точен.


  ТОДОР СТОЯНОВ: Да, за мен музиката в театъра е инструмент и аз се опитах да дам подходящия инструмент в случая. Това е.


  БОГДАНА КОСТУРКОВА: Благодаря. Имате ли въпроси?


  СЪНИ СЪНИНСКИ: За актьорите може би трябваше да кажа това, което Мишо отчете. Аз приех, когато видях, че има актьори за този спектакъл, тъй като това ми беше най-голямото притеснение. Дойдох, видях - изгледах всичко, и тогава казах: да. В момента това е една от силните трупи в София. Театърът е комплектован изключително полифонично. И тази петица, която основно взех... дори се лиших от медийното влияние на Калин Врачански, за да не стане така, че публиката едва ли не да идва за едно лице. Всички са достатъчно силни, достатъчно активни и много известни. Те вече са оформили едно ядро, което в момента е много силно в театъра в София. Така че това беше и причината, която също повлия, за да се съглася.


  БОГДАНА КОСТУРКОВА: Още един шанс за въпроси.


  МИХАИЛ ВЕШИМ (в настъпилата тишина): Значи сме били много изчерпателни.


  БОГДАНА КОСТУРКОВА: Да. Ако няма, наистина ви благодаря, че дойдохте. Ще използвам това, че се събрахме за премиерата ни, да ви напомня, че Театър „София“ обяви кастинг за актьор и актриса, който ще се проведе на 7 март. Изискването е актьорите да са до трийсетгодишна възраст, може и студенти. Този кастинг провеждаме за следващата постановка, която започваме да репетираме - това е „Формата на нещата“ от Нийл Лабют. Една пиеса, която режисьорът Мартин Киселов преведе и ще постави - това ще бъде неговият дебют на българска сцена, в камерна зала. А Стайко Мурджев ще започне репетиции на голяма сцена на „Коварство и любов“ от Шилер. И двете постановки ще привършат репетиционно до края на този сезон и ще имат своите премиери в началото на следващия. С „Формата на нещата“ ще започнем една практика, която до този момент е стояла встрани от традициите в българския театър, а именно, когато приготвим постановката в София, тя е за четири човека - двама мъже и две жени, ще включим по една двойка от екипите на Русе и на Пазарджик, и така постановката ще може да пътува из цялата страна, създавайки възможност Русенският театър да покрива Северна България, а Пазарджишкият театър - Южна България. Всички театри ще имат изготвен декор за нея и ще пътуват само артистите. Така че, надявам се, наесен да имаме много интересни поводи още да говорим...


  СЪНИ СЪНИНСКИ: Нашият спектакъл не може да пътува.


  БОГДАНА КОСТУРКОВА: Да.


  СЪНИ СЪНИНСКИ: Трябва да сте сигурни.


  МИХАИЛ ВЕШИМ: Може би само зад океана.


  СЪНИ СЪНИНСКИ: Но със сградата на Театър „София“ (смях).

  ПРЕСКОНФЕРЕНЦИЯ

  ИНА ШКАРОВА: Добре дошли на пресконференцията по повод двеста и петдесетата премиера на Сатиричния театър. Използвам случая да кажа, че днес нашият театър има рожден ден, защото преди петдесет и четири години се е състояла първата ни премиера „Баня“. Живот и здраве, се надявам догодина по случай юбилея да имаме повод отново да се видим с вас. Донякъде горчива ирония е, че иначе забавният и увлекателен сюжет на „Календарни момичета“ се основава на един в общи линии трагичен действителен случай. През 1998 година Джон Бейкър - петдесет и три годишен служител в Националния парк в Йоркшир, разбира, че е болен от левкемия. За съжаление само пет месеца след поставянето на диагнозата той почива, но въпреки смъртта му приятелките на неговата съпруга - дами от местното женско дружество в малкия йоркширски град, където те живеят, решават да осъществят идеята, която много го е забавлявала в месеците, докато все още се е борил с болестта си. И така, тези дами на възраст между четирийсет и пет и шейсет и пет години, със стабилни бракове, някои от тях и баби, жени със сериозни и отговорни професии, позират „разсъблечени“, както те се изразяват, зад едни традиционни предмети в един женски календар като чайника, конфитюрите, саксиите с цветя. Тяхната идея е доста скромна всъщност - календарът да събере средства за закупуването на диван за чакалнята в болницата, където са се грижили за Джон Бейкър. Много неочаквано за тях самите отзвукът е изключително голям, медиите проявяват интерес и съчувствие към цялата история и за отрицателно време те стават световно известни. Много хора приемат лично тяхната история - веднъж, защото ракът е, уви, болест, която засяга много хора по един или друг начин, и втори път силно впечатлени от хъса на тези жени и готовността им по този начин да защитят една кауза. За изминалите години фондът, който е основан на името на Джон Бейкър, е спечелил над два милиона английски паунда. През тези години въпросният календар е преиздаван, имал е нови версии, отделно тези дами с малко по-традиционни за едно женско дружество продукти също събират пари. Така че тези средства, които са се натрупали през времето, се използват основно за изследвания, свързани с левкемията и съответно, вместо началния диван, вече има цяло помощно крило за онкоболни. През 2003 година тази история - историята на момичетата на Бейкър, както стават известни в Англия, бива филмирана. Филмът печели награда за най-добра английска кинокомедия. Това е един от най-печелившите английски филми въобще в цялата история на киното. Хелън Мирън, която е в главната роля, има номинация „Златен глобус“ и съответно номинация от Европейските филмови награди. И през 2008 година Тим Фърт, който е сценарист на фирма, прави сценична версия. Премиерата е в Лондон, приета е изключително добре както от публика, така и от критиката, и вече повече от почти три години това е пиесата, която обикаля цяла Англия. Това е турне, което има големи приходи. В различните периоди от време и в различните региони от Англия участват различни актриси, нещо като щафета се осъществява в Англия върху тази пиеса. Миналата година Андрей Аврамов, който е превел текста, ми предложи и представи пиесата и ние с особено удоволствие се съгласихме той да я направи при нас. Защото, както знаете, в нашата трупа имаме един много силен женски екип в подходяща възраст за изпълняване на основните роли. Това са моите встъпителни думи. Ако искате вие нещо да кажете...

  АНДРЕЙ АВРАМОВ: Продължавайки думите на Ина, премиерата на тази пиеса се състоя в Лондон на девети април 2009 година. На двайсети април аз се случих там и я гледах на живо в първото й издание. Още докато я гледах, си викам: тая работа е само за нас. Още повече, че както ви е известно, във всички театри женският въпрос е болен. Издирих текста, агентите, преведохме го и мисля, че ръката, която подаде Сатиричния театър, беше от съществено значение, тъй като авторските права не са малки. Театърът пое, не бих казал риска, но прие радушно това начинание. Междувременно оттогава до сега, значи две години, пиесата получи международна известност. Появиха се спектакли в Норвегия, в Гърция, в Аржентина, в Австралия... и вчера видях в интернет „Девочки из календаре“ - и в Русия. Така или иначе ние не сме на опашката, слава богу, надявам се и спектакълът да може да защити намеренията ни и да има същия успех сред публиката и сред хората, които са съпричастни, както към смеха, така и към емоционалната чувствителност на хората, засегнати от проблема, заложен в дъното на тази пиеса. Някой ще каже: абе, май много кахърно е туй, което говорите - болести, рак - хайде малко смях, хайде по-ведро да гледаме. Не може, не може да се отнасяме пренебрежително към това, което всъщност е поводът за пиесата, и ми се струва, че би било нечестно от наша страна. И затова се получи един спектакъл, който, вие ще видите, има особена жанрова характеристика - има смях, има и тишина, има и съпричастие, има съчувствие, може би ще има и сълза, знам ли. Но в последна сметка тази енергия, която жените в това провинциално английско градче акумулират и предават на другите - това, че е тръгнала от действителността тази драматургия, продължава и до ден днешен, и до ден днешен се издава такъв календар, и не само в това градче, а и в много други градчета и държави. Защото съчетавайки атрактивното с благородната кауза, очевидно се намира един подход, един път към сърцата на хората и тези средства, за които преди малко стана дума, продължават да нарастват. Сега, дали у нас това нещо ще има такъв резонанс? Съмнявам се, нали знаете, театърът е по-скоро за забавление, отколкото за прокламиране на каквито и да е идеи. Но това, което става в живота у нас, все пак ми дава надежда, че има място и за подобна благородна инициатива да се разраства. Не успяхме за съжаление да направим нещо, за което имах идея. В лондонското представление в антракта публиката можеше да закупи някои изделия на това женско дружество - с логото на женското дружество и един слънчоглед, който се превръща в емблема на инициативата - като конфитюри, домакински ръкавици за хващане на горещи съдове, престилки, чадъри, семена от слънчоглед и т.н., с огромен надпис, който казва, че средствата, които се събират от тези продажби, отиват в същият този фонд за изследване на левкемията. Така и зрителят директно ставаше съпричастен към драматургията, която беше не само фикция, не само художествена измислица, а е едва ли не къс от живота. Може би, като видим какъв е резонансът при нас, ще успеем да направим същото, защото струва си да се опита. Това е.



  НИКОЛА ВАНДОВ: Тук подробно се разказа всичко за благотворителния патос на спектакъла, но той не е само това - и пиесата и спектакълът - и едва ли те биха спечелили просто защото им е много хубав календарът. Тънката разлика е в това, че тези жени показват, че човек може да надмогне себе си, може да потърси някаква цветност в живота си, може да потърси да бъде различен. И те дават куража на публиката, така да се каже, публиката е... надявам се и в нашия спектакъл да е така - обласкана, окуражена, тя е вдъхновена да търсиш цвета около себе си по-интензивно, да не се затваряш в задръжките си и т. н. Това окуражаване е изключително важно и то е големият коз на спектакъла. Благотворителна кауза - много хубаво, но това е все пак някаква частност. Можеше да бъдат окуражени хората не по повод благотворителност, а с нещо друго. Това е, така да се каже, средството, поводът само. Това са жени, които са потънали в тихо отчаяние, свързано с възрастта, и тогава изведнъж разбират, че, боже мой, всяка възраст има своята прелест и там може пълноценно да се живее. Не казвам, че са по-хубави, отколкото са били като млади, но пълноценният живот е възможен - и това го доказват - стига да имаш кауза, да имаш цели някакви. Това ще го видите и мисля, че това е по-сериозното, отколкото дали се събличат, не се ли събличат и т.н. Въпреки че без това е по-интересно за заглавие на вестници, но не е това важното, друго е, което прави нещата. И между другото, това друго обединява няколко спектакъла през последните години на Сатиричния театър - къде по-кънтящо, къде по-завоалирано, но това е една такава линия, репертоарна - да се опита театърът да разбира своята публика, тя да се чувства уютно тук, ненаругана, да не бъде шамаросана с някакви такива социални истини, които да увеличат социалния дискомфорт, в който живеят хората. Да им се каже, че: абе, това ще се преодолее, ще се преодолее с усмивка и т.н. Разбирате за какво говоря. Така че този театър, който - използвам повода, че днес е рожденият му ден - от 54 години непрекъснато влиза в някакви кризи и излиза от тях, пак влиза. Така, постоянното му съществуване е в криза, както е забелязал още Станислав Стратиев навремето, и това като че ли е естественото му състояние. Но и в каквото и положение да се намира, историята показва, че винаги се е опитвал да бъде на страната на своята публика. Това е много важно, то е и понякога коварно, но в случая мисля, че удържаме, така да се каже, положението. Усмивката и любовта са някаква амалгама, с която се отблагодаряваме на зрителите на този театър. Мисля, че това много силно си личи в този спектакъл, поне сме искали да си проличи.


  АНДРЕЙ АВРАМОВ: Дай боже да е така. Вие ще кажете, зрителят ще оцени и ние по неговата реакция ще разберем дали сме се докоснали и до същината на драматургията, и до сърцата на публиката. Първа среща с публика, знаете, винаги това е тръпка за актьорите...


  НИКОЛА ВАНДОВ: Всяка първа среща, не само при актьорите (смях).


  АНДРЕЙ АВРАМОВ: Да, да, всяка първа среща, дори и закъсняла, пак е тръпка (смях). Да, значи, пикантният момент, за който стана дума, е част от шоуто. Без него то няма да се състои. Сами ще видите, това е един акцент в драматургията, и в спектакъла, разбира се, а оттам нататък се разискват и теми не само около болестта и около благотворителната кауза - темата за истинското приятелство и предателство, за това, че когато се почувства човек на върха на вълната, а тези жени наистина са вдигнати на вълната на известността и на медийната популярност - може и да се промени. И тогава става дума за изпитание, тогава става дума за предизвикателство, тогава се проверяват истинските отношения между хората и между приятелите. Нещо, което се надявам, че се е получило по време на репетиционния процес, е, спектакълът да е създал ансамбъл, актьорски ансамбъл. Защото относителната многочисленост на персонажите говори като че ли за нещо по-епично. Не, има роли, които са с едно появяване, и въпреки това аз лично като постановчик не срещнах през целия репетиционен период омаловажаване на задачите, които са поставени, и ми се струва, че стана цветно представление, цветни актьорски постижения, завършени образи. Между впрочем това е и една от големите разлики между филма и пиесата. Авторът успя да преодолее кинематографичността, т.е. навсякъде да се ходи на различни места - във филма даже отиват и в Холивуд. Събира действието на едно място, което е сценично и удобно и много правдоподобно, и успява да уплътни галерия от характери. За разлика от филма, където има една основна двойка, а останалите са придружаващи. Това е. Ако има въпроси?


  ИНА ШКАРОВА: Въпроси?... Заповядайте.


  БОРИСЛАВ КОСТУРКОВ: Професор Аврамов, уверен съм, че след „Стъпка напред“ в Младежкия театър вие сега правите може би още три стъпки напред в работата си с почти дамски екип с тази постановка „Календарни момичета“. Как се работи главно с жени на сцената? Каква специфика има работата с женски актьорски състав? Впрочем вие имате доста богат опит и от съпружеския живот с г-жа Караламбова, но все пак как се работи с толкова много жени? И още нещо към Сатиричния театър: вие казахте, че днес е петдесет и четвърти рожден ден на Сатирата, но това е и двеста и петдесета премиера. Тоест някакъв своеобразен юбилей, тъй че от сърце желая успех на тази юбилейна премиера. Но как се работи само с женски актьорски състав - трудничко, по-трудно, по-лесно, по-дисциплинирани, по-недисциплинирани?


  АНДРЕЙ АВРАМОВ: Като погледнах назад, аз съм направил още една пиеса - трета, в Малък градски театър - „Странната двойка“, където също беше женски състав. И вече след този мюзикъл, за който споменахте, в Младежкия, и тук в Сатирата, в мен се затвърди убеждението, че с актриси се работи значително по-добре. И аз ще ви кажа от каква гледна точка - вероятно то е заложено и в женската природа - те са, как да ви кажа, ще употребя тази дума, съвестни. А това в нашата работа е много, много важно. Те се отнасят сериозно към това, което трябва да изпълнят, да покажат своите качества, да направят ансамбъла, да не пречат на колегите в името на крайния резултат. Те са отговорни. При мъжете, също вероятно заложено в природата, е малко ей така вей-вей-вей: абе, имаш го, бе, спокойно, да дойде публиката, нямаш проблеми. Аз пък съм такъв, че докато не го видя станало на репетиция, за мен то не е станало. Е, с женския състав нямам такива проблеми. И това го говоря навсякъде - и пред колеги режисьори, и на самите актьори го казвам, защото очевидно е заложено генетично това и ми е страшно приятно. Страшно ми е приятно - не става дума за междуполово общуване - приятно ми е в смисъл, че аз подавам топката и тя се поема и се развива нататък и играта става по-стойностна. Това е.


  ВЪПРОС: А ще направите ли календара - ще го издадете ли, може би с актрисите, който да се продава благотворително?


  АНДРЕЙ АВРАМОВ: Ами не знам, ние си го имаме календара на сцената...


  ВЪПРОС: А благотворително?


  АНДРЕЙ АВРАМОВ: Е, сега, тука ръководството на театъра да решава. И самите актриси, все пак.


  БОРИСЛАВ КОСТУРКОВ: Разбира се, има авторско право.


  АНДРЕЙ АВРАМОВ: Не може да се тиражира току-тъй една дама, която...


  НИКОЛА ВАНДОВ: Е, какво ще ги правим два милиона, бе! (Смях.)


  ЗЛАТА РАДОСЛАВОВА: А за избора на актрисите кое ви водеше?


  АНДРЕЙ АВРАМОВ: Ами водеше ме това, че аз тук видях, че ги има. Тези актриси, които са необходими за...


  ЗЛАТА РАДОСЛАВОВА: Покриват образите.


  АНДРЕЙ АВРАМОВ: Моля?


  ЗЛАТА РАДОСЛАВОВА: Покриват образите.


  АНДРЕЙ АВРАМОВ: Покриват образите - да, да. И вие ще се убедите. Мисля, че това е извън съмнение - че попаденията, разпределението е точно и стабилно, и резултатът го доказва. Не че Сатиричният театър няма и други актриси, но все пак са само десет женски роли, от които шест са тези на основните календарни момичета.


  ВЪПРОС: А как избрахте Росица Александрова?


  АНДРЕЙ АВРАМОВ: Не чувам.


  ВЪПРОС: Как избрахте Росица Александрова?


  АНДРЕЙ АВРАМОВ: Росица Александрова е член на театъра. Тъй като тя беше тук и е много подходяща за ролята, изобщо не съм се поколебал да я избера.


  ИНА ШКАРОВА: Въпроси?


  БОРИСЛАВ КОСТУРКОВ: Не сме го гледали още, за съжаление, спектакъла.


  ВЪПРОС: Дали зад тази външна показност, нещо като шоу, ще проличи основната идея?... Това вече ние ще го разберем, дано да сте успели.


  АНДРЕЙ АВРАМОВ: Обадете се после, да разберем... Вижте, не бива да робуваме на, как се казва, постулати. Да, има сериозна тема: ама, защо е в Сатиричния театър, ама, да не се загуби едното, да не се загуби другото. Авторът добре е балансирал нещата. Мисля, че чувствителността на актрисите разбра тази амалгама, но в последна сметка театърът е място за забавление. Ако иска някой да научи нещо, да отиде на училище. Тук човек идва, за да получи вълнение, да получи емоционална съпричастност. Тя може да бъде драматична, може да бъде със смях и комична, но така или иначе театърът е длъжен да даде на зрителя това, за което той е платил. Напоследък ваши колеги казват: вие сте един от режисьорите, които правят комерсиални спектакли, което никак не е точно. Аз наистина обичам да има широк диапазон на публиката в моите спектакли, но комерсиален театър в България няма. Комерсиален значи печеливш, а такъв засега, уви, няма. Ето, тези - пак се връщам в началото - които направиха английския спектакъл и продължават да го продават трета година из цяла Англия на пълни салони, плюс отчисленията за Фонда за изследване на левкемията - е, те са печеливши. Аз даже срещнах на улицата в Лондон - след като бях гледал спектакъла - срещнах най-възрастната актриса, която играеше, не се стърпях и се представих, и казах: така и така, онази вечер ви гледах, поздравления, и прочие. „Откъде сте?“ Казвам: от България. „О, чувала съм, че в България има много добри актриси.“ Не каза артисти, каза актриси. И аз казах: that's right, that's right (смях). И тогава я попитах: къде мога да намеря текста? И тя каза: „Още не е отпечатан, но ще бъде“. Мина доста време, докато се добера все пак до този текст, и чрез „Театъраутор“ успяхме най-сетне, още преди да е отпечатан, да го вземем, защото това пък е едно, както аз обичам да казвам, сладострастно режисьорско занимание - да хванеш добрия текст и да не го изпуснеш, и да бъдеш първи. Та, това е.


  БОРИСЛАВ КОСТУРКОВ: Извинете, за музикалното оформление: Любо Денев една песен ли е написал ...


  АНДРЕЙ АВРАМОВ: Да.


  БОРИСЛАВ КОСТУРКОВ: ... или има авторска музика?


  АНДРЕЙ АВРАМОВ: Не.


  БОРИСЛАВ КОСТУРКОВ: Защото самият Тим Фърт е доста, така, ангажиран към поп музиката.


  АНДРЕЙ АВРАМОВ: Не, Тим Фърт не участва като музикант в случая, въпреки че...


  БОРИСЛАВ КОСТУРКОВ: Не, не, ясно, той пише текстове доста.


  АНДРЕЙ АВРАМОВ: Да. Има музикално оформление, фрагментарно. Ще чуете. Има някакви оригинални коледни, и такива... химни, с които се занимават жените в това дружество, но Любомир Денев е написал само финалната песен.


  ЕЛЕНА НИКОЛОВА: А текста на песента?


  АНДРЕЙ АВРАМОВ: Андрей Аврамов.


  БОРИСЛАВ КОСТУРКОВ: А така!


  АНДРЕЙ АВРАМОВ: Сега, ако бяхме писали и текст на песента ... още повече, че днес лепих и едни неща по сцената - много щяхме да се прочуем.


  БОРИСЛАВ КОСТУРКОВ: One man show.


  РЕПЛИКА: Всеки може всичко да направи.


  БОРИСЛАВ КОСТУРКОВ: А за комерсиалния театър - има ваши колеги режисьори, които считат, че ако има повече от трийсет души в салона на една пиеса, значи нещо не е изкуство, не е театър. Има и такива.


  АНДРЕЙ АВРАМОВ: Ами има и...


  БОРИСЛАВ КОСТУРКОВ: Печелят и награди доста, даже.


  АНДРЕЙ АВРАМОВ: Няма значение, да са живи и здрави.


  БОРИСЛАВ КОСТУРКОВ: Да, казвам. Забравят някои неща.


  АНДРЕЙ АВРАМОВ: Има пътници за всеки влак.


  БОРИСЛАВ КОСТУРКОВ: Забравят някои неща.


  АНДРЕЙ АВРАМОВ: Не, не, нека има, нека има. Аз лично не се противопоставям на видовете театър, защото колкото по-разнообразно, толкова по-добре. Всеки ще си намери нишата, която го интересува и... това е богатство в последна сметка, богатство е.


  ИНА ШКАРОВА: Въпроси още?


  ДИМИТРОВ: До края на сезона ще има ли друга премиера?


  ИНА ШКАРОВА: Да, май месец - „И най-мъдрият си е малко прост“. Ще бъде пусната своевременно информация за събитието.


  ПЕТЪР ПЛАМЕНОВ: Какъв беше ключът на цялостното режисьорско решение към спектакъла? Като към текст, който предполага повече забавление или текст, който, да кажем, е лирически по-жив, защото поне текстът на филма е много, как да кажа, той е по женски чувствен.


  АНДРЕЙ АВРАМОВ: Има го и тук, има го. Навремето, помня, много отдавна правих една друга женска пиеса в Младежкия театър, казваше се „Архипелаг „Блъф“ от чешки автор, и той дойде на премиерата тук. И в антракта вика: мога ли да се обадя по телефона в Прага да кажа какво ми е впечатлението, защото жена ми се интересува дотук какво е? Аз го заведох в дирекцията, той вдигна телефона, и аз седя там и понеже знам чешки, разбирам какво приказва. Тя очевидно го пита: как е в България спектакълът, и той казва: ами, по балкански (смях). Но не с негативно отношение, т.е с по-голяма емоционалност, с повече жар. Мисля, че тук е същият случай, не е така по английски...


  БОРИСЛАВ КОСТУРКОВ: Изтънчено.


  АНДРЕЙ АВРАМОВ: ...по-хладно, по-дистанцирано, а обратно - има ги сблъсъците, има ги конфликтите, има я и лириката. Но ще видите, това аз не мога да ви го казвам предварително, ако вие не го усетите.


  ИНА ШКАРОВА: Други въпроси?


  ЕЛЕНА НИКОЛОВА: А нещо съкращавахте ли, променяхте ли в процеса на работата? Героите толкова ли са на брой и в оригинала?


  АНДРЕЙ АВРАМОВ: Толкова са, толкова са, да. И всеки герой има функция, т.е. дори и да исках да спестя еднократните появявания на някой актьор, който се явява в началото на пиесата и след това чака до края, за да се поклони, нали, тук не можеше. Те са функционални, те са просто задължителни, защото движат историята напред... Ами, да ходим да си гледаме работата, а (смее се).


  ЖУРНАЛИСТИ: На добър час.


  АНДРЕЙ АВРАМОВ: Благодаря ви.

  ПРЕСКОНФЕРЕНЦИЯ


  13.05.2011


  ЮРИЙ ДАЧЕВ: Добре дошли на новата ни премиера, която е проект, в който ние влагаме изключително много амбиция, защото една от нашите идеи за пътя на Малък градски театър - театър, който, надявам се, всички ние тук обичаме, е, да работи с международни екипи. От това желание се роди един спектакъл, който днес вие ще видите за първи път. Авторът на пиесата „Демонът от Скопие“ е име с европейска известност. В българския театър той също има запомнени представления: „Черна дупка“, „Long play“ - пиеси, които са познати на театралите. И ние се радваме, че другият наш гост, известният режисьор Дино Мустафич, ръководител на един от големите театрални фестивали на Балканите - в Сараево, избра точно тази пиеса. Всички вие знаете, че понякога, за да се открие пиеса, която да събере разбиранията, интереса, любопитството, театралните вкусове на хора от различни места, е изключително трудно. Но при нас с пиесата на Горан Стефановски това се получи изведнъж. Надяваме се и вие да подкрепите нашите добри намерения с радостта си от представлението, което ще видите. Сега ще дам думата на нашия директор г-жа Бина Харалампиева, за да представи по-подробно екипа. Искам само да добавя, че сред нас е и авторът на текстовете на песните Желка Удовичич - тя е до мен, приятната дама. Нейната работа е важна част от спектакъла и е нещо не много характерно за българската театрална практика. Аз млъквам, Бина заповядай.


  БИНА ХАРАЛАМПИЕВА: Аз, като представител от българска страна, много се радвам, че сме заедно тук с тези двама балкански мъже. Ние наистина много амбициозно тръгнахме към този проект, който за нас е важен, не само защото творци от три балкански държави, а те се оказаха доста повече, участват в екипа, а и защото много от проблемите ни, от нещата, които се случват в балканските държави, са споделени. И мисля, че никой от вас, излизайки от това представление, няма да остане хладен по отношение на онова, което се случва вътре. Изключително съм щастлива да ви кажа, че Горан Стефановски е сред нас, един автор наистина много известен, много важен за балканските страни, донесъл много размисли и радост, и смисъл за това, което се случва с нас в тези дни - повече от 20 години... повече от 30, може би?...


  ГОРАН СТЕФАНОВСКИ: Двайсет.


  БИНА ХАРАЛАМПИЕВА: Двайсет. И нашият приятел Дино, който ние вече ще вземем в България. Нали така, Дино?


  ДИНО МУСТАФИЧ: Да.


  БИНА ХАРАЛАМПИЕВА: Който е с нас през тези два месеца, който се чувства добре тук, поне така твърди. Който се чувства добре с нашите актьори - те вече говорят на сръбски, за това преди малко се шегувахме. В екипа участват още - освен Желка, която вие виждате и която е автор на текстовете на песните вътре в спектакъла, един сценограф, който е хърватин...


  ДИНО МУСТАФИЧ: От Загреб.


  БИНА ХАРАЛАМПИЕВА: Да.


  ДИНО МУСТАФИЧ: И композитор.


  БИНА ХАРАЛАМПИЕВА: Да кажем ли, че Броз е от рода на Тито? (Смях.) Казахме го. Освен това имаме и един известен композитор като Тамара Обровац. Тя е също хърватка. Тоест вие виждате от колко много балкански страни е композиран екипът, чието представление ще гледате тази вечер. Петя Стойкова е представителят на България в представлението. И тя има вече силна връзка с Дино, нали така? Както и прекрасни актьори от трупата на Малък градски театър „Зад канала“. Вие ще ги видите в програмата, да не ги изброявам всичките подред. Аз мисля, че те си доставиха взаимна радост с Дино, за да можем да представим този спектакъл - актьорите така треперят сега, че вие сте тук (смях). Не винаги се случва авторът да е заедно с артистите и с режисьора на едно представление. Ние имаме тази радост. Когато авторът е българин или пък когато си е от нашия театър, както е с Юрий, това е неминуемо, но когато един автор дойде чак от Лондон в София, за да види своето представление, това е вид уважение и към нас, и към българската публика, и ние сме наистина много щастливи, че ти си сред нас. Преводачката, която беше много време с Дино, ще му преведе това, което той има да ни каже. Най-напред аз ще дам думата на господин Горан Стефановски, който има вече и неколкодневни впечатления от България.

  Г.Стефановски, Б.Харалампиева, Д.Мустафич


  



  ГОРАН СТЕФАНОВСКИ: Како да не, яз сакам да ви поздравам и да ви заблагодарам що сте тука денеска, пред премиерата. Се надевам дека отделите барем малко... отделите возбудата, коя яз я имам денеска... Преди неколко дена бев у Банско со моята фамилия, коя седи там отзаде: Яна, Игор и Патриша...


  БИНА ХАРАЛАМПИЕВА: Вдъхновението.


  ГОРАН СТЕФАНОВСКИ: ...Бевме три-четири дена во Банско и дойдохме до София, къде се чувствам многу удобно и къде имам голем брой на приятели. Имав среке последните године да соработувам со... известни български режисери. Тука е Иван Добчев, мой добър приятел от „Сфумато“, понатаму Александър Морфов, со кого работевме един голем проект преди няколко годин около Шведска, понатаму... како се викаше, Патриша, нашиот трети приятел?


  БИНА ХАРАЛАМПИЕВА: Теди.


  ГОРАН СТЕФАНОВСКИ: Да, Теди Москов го знам от Авиньон... Бина, навистина от целиот наш голем простор, без разлика каде тука паднали граници и каде се разтуриле граници, велат дека на Балкан не можеш да се родиш и да умреш во иста държава (смях). Нещо че се смени. Ми се чини дека „Демонот од Дебар маало“, какъвто беше оригиналниот надслов на „Демонът от Скопие“ во известна смисла сборува за тие наши разстройства, мегу това не сборува на премного сериозен начин. Ми се чини дека жанрот на пиесата е на... църна комедия и на фарса, а како що знаеме логиката на фарсата е да биде логика на абсурдот... Така да ми се чини дека, ако гледаме фарси, треба да се жалиме, пример, ако го гледате „Крал Иби“. За фарса треба детска отвореност, за да бидат работите интересни... Се разбира, яз сум градски писател, яз не сум есеист и ме интересират работите от нивната представувачка страна, от нивната афективна страна и от тая смисла има... проблемите со кои се бави пиесата, се артикулирали, се надева, на строго театарски и драмски начини. Имав многу силна матрица, кога го пишувах овой текст, а то е матрицата на „Демонот от Флийт Стрийт“ от деветнайсетиот век. Сега имаше филм от две години. Да се разбереме, пиеса е напишана две години пред филмот. Така да Джони Деп имитира нас, а не ние него. Она що се случува во нашиот дел от светот, ми се чини, много личи на овой работи, кои се случуваа во Англия во деветнайсетиот век, кога Чарлз Дикенс пишуваше за Оливър Твист. Некои тажни, а истовремено и често трагично-смешни работи... како що и пишува во самото програмче: да беше овой демонскиот бербер от Лондон жив у Дебар маало во Скопие, що ли ке правиш? И еве от той николец и от тоа зърно ми излезе една много радосна работа връз пиесата, коя како що, повторно велам го в програмчето, се игра во Скопие веке повеке године и има своя публика. Се надевам и еве тропам овде три пъти (чука по масата - б.р.) дека това ке се случи и во Софие. Многу ми е битно преносот да биде онака предоставен како що очекувам, а убеден сум дека артикулацията на моите приятели ке биде театърски мощна, по това немам никакви дилеми. Ете, засега толко, благодарам още еднаш на тоа що сте тука, а последно й благодарам на директорката на театарот коя ме покани, коя се реши да го постави овой текст, на то що, следейки на интернет що се прави во овой театър, се чувствам крайно почестен и горд що сум ете на пат да бидам еден от лугето кои векуваат во репертоарот на театьра.


  БИНА ХАРАЛАМПИЕВА: Благодаря много. Искам да ви кажа и нещо друго - преводът и така наречената сценична версия на текста на г-н Стефановски е дело на Христо Бойчев, който ни свърза с Дино Мустафич и преработи текста в неговия сценичен вариант. Съжалявам, че Христо не е тук сега, но той ще дойде за представлението. Той даже не пожела да изпишем името му на афиша, но в програмата ние настояхме го има, защото е един от радетелите на този проект и си струва да бъде споменат.


  ГОРАН СТЕФАНОВСКИ: Е сега, само по повод Христо Бойчев още една реченица: со Христо Бойчев сме добри приятели и се гледаме секоя втора година на биеналето театърско на Европска нова драма во Висбаден. И само че излеземе на ручак на вечера, а после че се найдеме и че се судриме. И постоянно ни викаат на разни тркалезни маси да зборуваме, и постоянно ни викат на исти тркалезни маси, каде що секогаш седат балкански заборавени луге и секогаш ни прашуват исти прашанье от нашата балканска технология на живот. И си викам: абе, како еднаш поне не седнаа да ни прашат нещо трето. Да ни прашат: що мислите вие за Джон Колтрейн - за джеез, що мислите вие за Паул Клее и за Кандински, що мислите вие за новата английска модерна драма... Не, що мислите вие за себе? Абе, що да мислиме - отдека албанец, отдека бугарин, отдека гърк. Айде зборувай сега. Е тека. (Смях.)


  БИНА ХАРАЛАМПИЕВА: И сега давам думата на Дино, който изстрада това представление заедно с трупата на Малък градски театър.


  ДИНО МУСТАФИЧ: На всички добър ден. Аз имам голямата привилегия да оповестя премиерата, която работихме почти два месеца. Благодаря на директорката за поканата да бъда режисьор, да поставя пиеса в София. Аз добре познавам българския театър, следя продукцията на българските театри и като директор и селекционер на фестивала в Сараево съм довел много продукции, много български представления в Сараево. Както казах в интервютата на някои ваши колеги - смятам, че българският театър има една важна, богата културна традиция, едно високо артистично равнище и често е несправедливо пренебрегван по отношение на европейския контекст. Но на мен ми се струва, че това е в известен смисъл съдба и на други балкански страни и балкански продукции. И затова винаги съм щастлив, когато се сдружават балкански автори и правят художествени творби. Защото все по-често съм в ситуация в споменатия Висбаден с гордост да изтъквам своята балканска идентичност. Аз дойдох от Сараево тук преди два месеца, но вече в София се чувствам като у дома си. И в известен смисъл такова беше и общуването ми с ансамбъла на това представление. Имам вече приятели на такси-стоянката до своя апартамент (смях), свои ресторанти, свои кафенета и своя любима храна. Пиесата, която имах възможност да работя тук два месеца, е нещо, което отговаря на сенсибилитета и моето разбиране за хумор, защото аз много обичам черната комедия, защото ние непрекъснато сме в едни трагични обстоятелства, защото кризата е дума, с която съм роден и по всяка вероятност ще умра с тази дума (смях). Идвам от една страна, която има трима президенти, пет правителства и около четиринайсет министри на културата. И в известен смисъл тази пиеса е за мен нещо като лекарство. Защото се смях на своята съдба, когато четях и сега като гледам това. И реших и аз да потърся своя демон. Демонът всъщност е един праведник - нашият спасител. Някой, който въвежда отново едни ценности, които вече са изчезнали. Защото този известен процес, прочутият процес на прехода, толкова е разрушил и ограбил всичко, че светът, в който живеем, става все по-непоносим. Улиците, на които сме израстнали, на които сме прекарали детството си, промениха своя изглед, изгубиха душата си, атмосферата си, защото са затрупани с молове, с козметични салони, с някакви съмнителни сгради и със собствениците, разбира се, на тези сгради. Променили сме имената на тези улици. Всъщност на Балканите присъстваме на едно голямо ретуширане на историята. И някак си ние винаги започваме отначало. Много от нещата, които изброих, аз открих в тази пиеса. Той може би има една много бизарна завръзка - ужасяващо смешен е. Но всъщност той отразява нашите социални, политически, генерални проблеми на поколенията. Много ми е приятно да кажа, че съм работил Горан - неговото творчество, един и половина пъти. През октомври в Белград завърших едно представление, което се нарича „Родени в Югославия“, където Горан беше сред поканените автори да напише своето отношение към една идентичност, която е изчезнала. Така че за късо време вече втори път съм с текстовете на Горан. А това, което той не знае - аз и като студент работих негова пиеса и едва не ме скъсаха на изпита (смях). Надявам се, че няма да се повтори това в София. Във всички случаи не е лесно да се говори, тежко е да се говори за представление, което не сте гледали. Мисля, че сме направили едно интересно театрализиране. Това е едно стилово интересно начинание. Аз можах да направя това, защото имах актьори, които бяха вдъхновение за мен. Аз съм от тези режисьори, които обичат артистите. Това тук е театър, който тачи и отглежда изкуството на актьора, това е театър, който се опира на актьорите. И мисля, че и в това отношение нашето представление ще продължи тази практика.


  ЮРИЙ ДАЧЕВ: Имате думата за въпроси, заповядайте.


  ГОРАН СТЕФАНОВСКИ (в настъпилата тишина): Ние можеме и без прашанье да си зборуваме (смях).


  ЮРИЙ ДАЧЕВ: Ако нямате въпроси...


  КРЕМЕНА ДИМИТРОВА: Аз имам един въпрос.


  ЮРИЙ ДАЧЕВ: Да, заповядай Кремена.


  КРЕМЕНА ДИМИТРОВА: От бързия поглед върху програмата, прочетох, че пиесата е написана по поръчка на театъра в Скопие. Искам да попитам г-н Стефановски какво означава да ви поръчат пиеса за годишнина на театър? Дават ли ви някакви наставления - трябва да е такъв жанр, за толкова души, за тази трупа... - някакви рамки дали ви поставят, и писали ли сте друг път пиеса по поръчка и бихте ли написал пиеса по поръчка за български режисьор?


  ГОРАН СТЕФАНОВСКИ: Епа сега вака: яз сум роден во театар. Майка ми моя била артистка и татко ми беше режисьор. И кога яз имав пет години, майка ми я играше Цвета у „Македонска крвава свадба“ и яз бех на премиерата. А бидейки бев мал, никой не ми го обясни, дека майка ми накрая че я убият. И лошиот... излезе и я уби майка ми, и падна завесата и лугето аплодираа, а я не зная що се случи. И майка ми дойде да ми каже дека е жива, ама я не й верувам (смях). И се уште не й верувам, ако одамна е вистински мртва. Така да оттогаш почна моята фасцинация со театарот. И во той драмски театар, во кой ме покания да пишувам претстава, аз имам претходно напишани десет пиеси. Така да тия луге беа моя театар, така да немаше нужда да ми покажуваат параметрите кои са и потребите какви са. Мегу това вашето второ прашанье дали би можело за българска публика, за български режисер - тоа е многу комплицирано прашанье, бидейки не ви ги знам параметрите. Яз последните години имав разни продукции европски во кой разни продуценти - добронамерни, ама малце праматари (смях): дай, айде сега да направиме нещо, па че одиме малце по шведска, па че одиме ... и само търчай и мочай - що викаат во Македония - не можеш да ги фатиш до край... Така да ми се чини дека во театарот, за да вистински погодите некой, треба или многу да го сакате, или многу да го мразите (смях). Значи: не можете индиферентни да бидете към публиката. Яз во однос моята британска публика сум во главно индиферентен - нити многу ги сакам, нити многу ги мразим (смях). А моите сараевлии, моите скопияни, лугете що ги знам, ако кон нив имам жесток проблем, ми се чини, ако ке се фатам за той проблем, оп (пляска с ръце - б.р.), еве каде отиде. Така ми се чини. Мегу това е те това е целиот отговор на вашето прашанье.


  КРЕМЕНА ДИМИТРОВА: Случаят с „Хотел Европа“ не е такъв предполагам?


  ГОРАН СТЕФАНОВСКИ: „Парк-хотел Европа“ може... Гледахте ли вие?


  КРЕМЕНА ДИМИТРОВА: Не.


  ГОРАН СТЕФАНОВСКИ: Не сте го гледали. „Хотел Европа“ беше лесно да се пишува за тия луге, зато що за бегълци пишувам. Пишувам за луге, кои пътуваат из Европа, ги оставили своите роднини, приятели и соседи, ги оставили своите язици и своите култури... Мегу това во театарот многу е тежко да се... от свойот гестус и от своята плазма да излезете. Мегу това ми се чини, дека кога повторно би се родил, не би се бавил со драмски театар.


  ВЪПРОС: А с какво?


  ГОРАН СТЕФАНОВСКИ: Ово е една крупна тема, коя може би не требаше така лесно да я отворам. Мегу това првата пиеса коя е напишана во македонските простори, е напишана 1900 година от Войдан Чернодрински. Во време кога Чехов ги пишува своите големи модернизми и во време кога Стриндберг ги пишува своите уще по-големи модернизми, ние тогаш почнуваме со драму. От коя причина - по тая причина, що Турция...


  РЕПЛИКА: И ние... ама и при нас е същото.


  ГОРАН СТЕФАНОВСКИ: Ама се разбира. Значи, во отомански свет немало драмска артикулация. Мегу това това що немало драмска артикулация, не значи дека немало длабока театрализация на светот. Е за това ние сме се бавели толку. Яз во моят следен живот ке бидам Боб Дилсон (смях) и ке се бавам со театърска артикулация коя нема да биде базирана на сборот, коя ке биде базирана на се друго що знаеме. А знаеме многу: от кукерите во Банско до фреските на Андрей Рубльов во околината или комплектното наше византийско и славянско или како сакате наследство... Сега се опитуваме да научиме некои трикови, кои на европският свет му се чинат неинтересни. Мегу това, да се разбереме – културата си оди со свои стапки и на свои чудни начини како вода под прага. Постоянно ни замеруваат: сега ли ви текна да градите национални култури... Ке ви кажат: ние сме постмодернисти, ние сме отидели на некои други страни. Да се разбереме – Сребреница не можете постмодернистички да я обясните... Яз много би сакал да бидам постмодерниста, ама не ми дава Сребреница, не ми дават проблемите, кои требва да ги решавам. Имам некои предмодерни проблеми за решаване (смях) и за артикулиране...


  ЮРИЙ ДАЧЕВ: Имате ли други въпроси?... Благодарим на нашите гости, благодарим и на вас, че бяхте тук. Приятно гледане.


  РЕПЛИКИ: На добър час.


  



  ИНТЕРВЮТА


  



  ЗЛОТО НА СЦЕНАТА


  Ретро интервю с Ириней Константинов *

    Няколко неща превръщат Ириней Константинов в идеалния събеседник, когато трябва да се проведе разговор за насилието, показано със средствата на театъра. Той постави в Театър „София“ великолепната пиеса на Уилям Мастросимоне „Крайности“, която третира проблема за насилието по оригинален начин, като превръща насилника в жертва и жертвата в насилник и успява да доближи максимално зрителите до злото, без да предизвика у тях емоционален срив от тази близост - от жестокостта, ловките трикове, хитростта, коварството и наглостта на един сериен убиец (в блестящото изпълнение на Ириней Константинов), който манипулира своята жертва - впоследствие негова мъчителка, и е опасен за нея, дори когато е вързан. Зловеща ситуация, която разсмива, и смешна ситуация, която е болезнено сериозна, когато следим поведението на трите героини: Марджъри (на Стефка Янорова) - една изплашена жена, за която насилието над насилника е най-приемливият изход; Тери (на Лара Береану), която търси спасение в бягството, и Патриша (на Лили Лазарова), която се уповава на закона. Реакциите им са продиктувани от минали преживявания, изненадващи унизителни разкрития, интригите на престъпника и опасността, на която са изложени в момента. Конфликтна ситуация, която е много благодатна за изявата на едно актьорско дарование. В тази постановка те са четири. Повтарям - изключително богата на внушения, прозрения, актьорски сполуки и блестящи режисьорски решения постановка. При този успех е много важно, че нейните създатели са се включили в обществения разговор за защитата срещу домашното насилие, който не трябва да приключи с приемането на съответния закон и няма да приключи, защото предстоящите представления на „Крайности“ са гаранция за това. Първият ми въпрос към Ириней Константинов е:


    - Доволен ли сте от постигнатото - вие сте много убедителен сериен убиец на сцената?


    - Доволен съм от постигнатия краен резултат на всички. Стефка Янорова, Лара Береану и Лили Лазарова са невероятни. Удоволствие беше да работя с тях. Благодаря им, че ми повярваха и тръгнахме заедно в това приключение. Невена Кавалджиева, която в процеса на разговора с лекота „драсна“ сценографията в тефтера си и даде страхотен образ на представлението, и Косьо Цеков, който идваше на репетициите и не гледаше какво става, а слушаше, чуваше бъдещата музика - от сърце им благодаря!


    - „Крайности“ не е ли опасна пиеса? Текстът не подтиква ли режисьора да изневери на автора и да задълбае в злото много повече, отколкото е необходимо? Да вземем само заглавието: „Крайности“.


    - Не. Дори бих казал, че тя е забавна пиеса, давайки си ясно сметка какво значи пиеса върху една такава тема да бъде забавна. Насилието само по себе си не ме забавлява. Мисля си, че няма смисъл да се опиваме от „крайности“ в тази посока. Сцените с насилието ми бяха необходими като повод - достатъчно мотивиран и истински изигран, за да може нататък върху това да стъпи цялата постановка, да могат да се развият тезите и характерите на всички герои. Не толкова формата ме интересуваше - как най-драстично да изглежда, колкото амплитудите в поведението на героя, „крайностите“ на проявлението им: този човек изнасилвач ли е, убиец ли е или някакъв шизофреник, който си играе с представите за тези неща, взети от живота, киното, телевизията. Ние хората вече сме толкова чувствителни, че и най-малката травма върху нас отключва невероятни реакции и ни изправя пред огромни вътрешни колизии, които в много случаи ни водят в грешна посока.


    - За какви други „крайности“ става дума?


    - Не за крайности в посока насилие и съответния отговор на насилието от страна на трите героини в пиесата, а крайностите във вътрешното колебание на правилността при избора на решение как да се излезе от ситуацията. От желание за крайно лично отмъщение (смърт) до благородния жест на помилването. Тези наситени процеси и обрати у героите ни интересуваха и тях изследвахме с най-голям интерес и внимание.


    - Как ви повлия тази пиеса?


    - Накара ме да надникна по-дълбоко в темата, да си обясня много по-добре ежедневните случаи на насилие в най-различните му форми и събуди у мен желание да предизвикам и осъществя разговор със зрителя, защото мисля, че можем да си помогнем взаимно.


    - Може ли една постановка, която ни представя насилието по особено драстичен начин, да има хуманистично послание?


    - Пътят към ада е застлан с добри намерения, но аз не бих избрал тази посока. Ще ми се с нашето представление да раздвижим съпротивителните сили на хората в залата, да ги направим съпричастни към този проблем, да ги накараме да говорят за него, особено ако по някакъв начин това е сполетяло тях и тяхната къща.


    - Как трябва да се постави една пиеса, чийто предмет е насилието, без тя да подбужда към насилие?


    - Мисля си, че не трябва да се опиваме от идеята на Арто за театъра, „който да не бъде надминат от ежедневните събития“, който да действа жестоко и крайно.


    - Модерно ли е една пиеса (съответно постановка) да няма послание?


    - Сещам се за отговора на един голям моден дизайнер. Когато го попитали как създава мода, какво иска да каже с нея, той отговорил: аз правя дрехи, които всяка жена, когато ги облече, да събужда желание у хората да й казват: госпожо, какви хубави очи имате!


    - Жестокост на сцената - това модерно ли е?


    - Не знам. Мисля, че са комплекси, ако стои само това.


    - Опасно място ли е театърът?


    - Не, прекрасно място е, населено с всякакви хора.


  



  Интервюто взе Веско Коев


  



  _______



  * Първа публикация - сп. „Театър“, бр. 7-8 / 2004

  ПРИКЛЮЧИ ПЪРВИЯТ КОНКУРС ЗА СЪВРЕМЕННА БЪЛГАРСКА ПИЕСА, ОБЯВЕН ОТ ТЕАТЪР „СОФИЯ“


  



  Победител


  Райко Байчев с „Гъдулката гори“


  



  Поощрение


  Иван Димитров за „Очите на другите“


  Лора Лазар за „Мементо“


  Екатерина Лимончева за „Теория и практика на отхвърлянето“


  Петър Денчев за „Самотна пепел“


  



  Председател на журито


  Ириней Константинов


  



  Членове


  Богдана Костуркова – драматург в Театър „София“


  Камелия Величкова – представител на Банка ДСК


  Мартин Киселов – режисьор


  Ромео Попилиев - театровед


  



  ПРЕСКОНФЕРЕНЦИЯ


  28.12.2010


  БОГДАНА КОСТУРКОВА: Добре дошли. Честита Коледа. Благодаря ви, че дойдохте на нашата пресконференция, на която ще обявим резултатите от конкурса, проведен от Театър „София“ с подкрепата на Банка ДСК. Това е едно условие, което неизбежно трябва да подчертаваме винаги, тъй като в тези трудни и сложни времена за българската култура Банка ДСК стана наш безрезервен партньор в провеждането на този конкурс. Те не само отпуснаха сумата, която е необходима за покриване на конкурса и на наградния фонд, но изпратиха и свой представител, който беше назначен в комисията от Директора на Театър „София“ и председател на журито г-н Ириней Константинов. Това е дфн г-жа Камелия Величкова. Останалите членове на журито са: проф. д-р Ромео Попилиев - директор в Института по изкуствознание при БАН и режисьорът Мартин Киселов. Аз съм Богдана Костуркова, драматург съм на Театър „София“, и за мен е удоволствие да дам думата на г-н Константинов да съобщи резултатите.


  



  [image: Konkurs_presk]



  М.Киселов, Р.Попилиев, И.Константинов, К.Величкова, Б.Костуркова


  



  ИРИНЕЙ КОНСТАНТИНОВ: Честита Коледа на всички. Благодаря ви, че отделихте време и дойдохте за нещо, което е ценно за нас, и е едно от сбъднатите ни желания през тази година - да обявим конкурс на името на Театър „София“ за написване на българска пиеса. Желанието ни това да се случи беше породено от много неща: добрите традиции на Театър „София“ в областта на драматургията - големите драматурзи, които бяха в този театър и които са оставили трайни следи в тази област; любопитството ни и желанието на театъра да открива нови съвременни текстове, написани от нови съвременни автори. Когато обединихме мненията си и желанията си това да се случи, разбира се, се оказа, че трябват и някакви средства за тази работа. Тръгнахме по различни пътища, опитахме да се включим в календара на Столична община - оказа се, че бяхме закъсняли. Но, слава богу, получихме разбиране от Банка ДСК, и особено в лицето на нейния директор г-жа Виолина Маринова, която в много кратко време разбра смисъла, и реши, че наистина си струва да се подпомогне финансово това начинание, и така се започна. В края на миналия сезон бяха дошли около 40 - 50 пиеси. Крайният срок беше 30 септември, с което да приключи прииждането и внасянето на екземпляри. През лятото беше отворено непрекъснато в театъра и бяхме предупредили, че може би ще дойдат още нови текстове, и те стигнаха някъде до 60. У нас се прокрадна страхът, че може би ще бъде трудно, че може би ще имаме малък избор. Слава богу, напразни бяха тези притеснения, идваха текстове до последния момент, и в края вече имахме близо 150 текста.


  БОГДАНА КОСТУРКОВА: 145.


  ИРИНЕЙ КОНСТАНТИНОВ: 145, точно - близо 150. Безкрайно приятно ни стана на всички и с безкрайно любопитство искахме да се ровим и да четем тези текстове. Имахме желание хората, които ще оценяват авторите и написаната драматургия, да обхванат различни сфери от театралната дейност. Щеше ни се да има режисьор, който е обучен да оценява и да разбира, и да преценява драматургия, и то в една страна, където драматургията е на особено високо ниво - говоря за Америка и за Мартин Киселов. И това беше един от мотивите ни да го поканим да вземе участие в тази комисия. На уважаваното от мен и от цялата театрална общност име се дължи присъствието на Ромео Попилиев. Така, за мен това беше част от необходимото присъствие и в известен смисъл доказаното спокойствие, че тези текстове не са минали през случайни очи. Задължително ни се струваше, че трябва да има и представители от Банка ДСК, и просто удоволствие беше да се работи с г-жа Камелия Величкова, която като човек, занимавал се с думи, учил литература, ни беше от голяма полза - като човек, от една страна, приобщен към думите, и от друга страна, необременен от нашите театрални натрупвания, навици и щампи, които по някакъв начин всеки има в себе си. Богдана Костуркова - драматург на театъра, и моя милост. Ще ви призная, че леко бях притеснен, когато прочетох първите 40 неща, разбирах колко много желание има у хората да кажат нещо, да изразят натрупаните мълчания у себе си. Темите общо взето бяха съвременни. Всичките проблеми на социума, които ги чуваме сутрин в предаванията, които си ги споделяме по коридорите, които ни вълнуват и имаме някои вътрешни проблеми, опитвайки се да ги решим, бяха вкарани и написани вътре. Разбира се, постепенно надеждата се завръщаше във всички нас и споделяйки си в периодичните срещи, които си уговаряхме - всеки си разделяше част от пиесите, обменяхме ги, споделяхме мнения, коментирахме кой какво е открил, кой какво е забелязал. Всичко това беше разумно подредено, изписано, споделено. Кръгът все повече и повече се стесняваше и така, накрая стигнахме до една, бих казал, не малка бройка, за която имахме колебания. Знаете, предполагам, че регламентът на конкурса е, задължително пиесата да бъде поставена на сцената на Театър „София“. Не искахме конкурсът да бъде анонимен, казахме за какво става дума, извадихме правилата - да са ясно формулирани и всеки да участва със собственото си име и със собствения си текст. Цялото това желание за участие в конкурса ни накара да не бъдем съвсем минималистични и да определим един текст, с който да се случи събитието. Разбира се, струва ни се, че този текст, който избрахме, наистина беше малко над всички, или може би „малко“ не е точната дума - беше над всички останали. Но и тези, които бяха след това, също имаха достойнства и не биваше да бъдат пренебрегнати, по някакъв начин трябваше да бъдат поощрени и отбелязани. Като казвам поощрени, в този смисъл решихме след наградената пиеса да има 4 поощрени текста, които си струва да бъдат представени, които си струва да бъдат отбелязани. И в движение се роди идеята един от текстовете с по-голяма възможност за избор между тях, предоставен на Мартин Киселов, да бъде работен в движение, т.е. да бъдат отстранени недостатъците, които са открити вътре, недостатъците, които не са му дали възможност да бъде пръв между останалите, и това да бъде постигнато в една такава работна форма, с модното име уъркшоп, където да вземат участие драматурзи, със съгласието, разбира се, на автора, с актьори от театъра, с млади колеги театроведи или литератори... въобще с любопитни хора, които биха искали да присъстват на една такава лаборатория, на един такъв процес, където пиесата да бъде създадена, затворена и да се каже, ето, това е текстът. Не откриваме Америка в никакъв случай, това се прави отдавна по света. Поляците - наскоро беше преведен на български цял един сборник, който е бил създаден по този начин, но при нас това може би, не че не се е случвало, т.е. ние сме правили тези негласни преработки в движение, всеки е давал своите предложения, особено при жив автор, всеки е помагал по някакъв начин, но винаги е имало чувството за притеснителност... доминантата на автора, който един път е съгласен да прави тези промени, друг път си казва: аз вече съм го написал, оттам нататък вие сте длъжни да го играете, какво ще му оправяте. Надяваме се да получим това съгласие и да проведем този репетиционен, бих го нарекъл, процес. Общо взето станаха шест заглавия. Значи: един текст - победител, четири поощрения и шестият, който ще бъде работен в движение. На едно от последните си събирания взехме решение да издадем сборник със забелязаните, наградените неща в конкурса на името на Театър „София“. Това е, както се казва: говореното отлита, писаното остава. Ще ми се да знам, че нещо наистина се е случило, този труд не е отишъл напразно, и на хората, които са го представили, и на другите, които са го оценявали. Да се знае, че това го има и всеки, който има любопитство, би отворил тази книга и би се спрял на един или друг текст, това за нас би било най-голямото морално удовлетворение. Горе-долу това е пътят, който извървяхме, това бяха мотивите, които ни движеха, това бяха несподелените ни изисквания и критерии към текстовете. Още в първия разговор, сядайки около масата, разбрахме, че мислим по един и същи начин, вълнуват ни едни и същи неща, общо взето всеки си имаше своя поглед, всеки си имаше своите критерии, не че нямаше спорове - „за“ или „против“ едно нещо, но в края на краищата стигнахме дотук. Искам да благодаря на всички, които...


  БОГДАНА КОСТУРКОВА: Опъваме нервите на очакващите... (смях).


  ИРИНЕЙ КОНСТАНТИНОВ: Така ли? (Смях.) Добре, тогава направо ще ви прочета крайния резултат: „На заседание на 20 декември 2010 г. журито за Конкурс за съвременна българска пиеса“... Извинявайте, само това ще ви кажа (смях), мислихме да сложим някои ограничения, било то откъм възраст, т.е. да бъде само за млади, и изведнъж се оказа, че това е дискриминация някаква, от друга страна мислихме да определим теми, но си казахме нека да бъде отворено. Но все пак ние сме общински театър, градски театър, и вероятно, живот и здраве, ако имаме сили и желание, и пари от Банка ДСК, следващият конкурс ще бъде на градска тематика. Мисля, че нашият театър би имал полза от подобно нещо, и не само театърът, а съответно и градът, в който живеем, на който сме длъжни да отразяваме проблемите. Та: ...“журито за Конкурс за съвременна българска пиеса, обявен от Театър „София“ с подкрепата на Банка ДСК, единодушно реши:


  Наградата получава пиесата на Райко Байчев „Гъдулката гори“



  На вниманието на Театър „София“ остават пиесите:



  „Очите на другите“ от Иван Димитров



  „Мементо“ от Лора Лазар


  „Теория и практика на отхвърлянето“ от Екатерина Лимончева


  „Самотна пепел“ от Петър Денчев"


  Последната пиеса, която ще премине през този работен период, за който ви казах, сме я оставили изцяло в компетентността на Мартин Киселов - 20 заглавия, от които той ще избере едно - след разговор с автора, след уговаряне на всички условия, при които би се започнало това нещо, и затова тя не е обявена тук.



  „При съгласие на авторите Театър „София“ има готовност да издаде сборник с посочените пиеси, които да разпространи в театралната мрежа.


  Председател:



  Ириней Константинов


  Членове:



  Богдана Костуркова – драматург в Театър „София“


  Камелия Величкова – представител на Банка ДСК


  Мартин Киселов – режисьор


  Ромео Попилиев - театровед"


  Това е решението, до което стигнахме. Вероятно вие ще имате въпроси - предполагам, че всеки един от членовете на журито е оставил в себе си много интересни неща като спомен от този маратон между думите... Ако желаете да ги чуете.



  



  ВЪПРОС: Кажете първо нещо за тези хора - авторите, всички ли са дебютанти, какви са?


  БОГДАНА КОСТУРКОВА: Ние не можем да ви кажем какви са тези хора, защото имената им, освен на Екатерина Лимончева, за която допускаме, че е кинокритик, са непознати за нас. Опитахме се, или поне аз се опитах в Интернет, след като взехме решението, да намеря някаква информация за тях. Открихме за Райко Байчев, че е студент по журналистика в Софийския университет. Тепърва ни предстои след тази пресконференция да се свържем с тях и да ги уведомим за решението ни. За нас наистина беше много важно, че открихме нови имена, нови хора, които се насочват към писането на пиеси. В тези 145 пиеси, които получихме, има и творби на доказани български драматурзи и аз веднага искам да подчертая, че изборът на тези пиеси, не значи, че останалите не са добри. Просто от 145 творби, които са постъпили на един конкурс, винаги можеш да избереш една, или максимум няколко. В случая ние се съобразихме с търсенията на Театър „София“, със желанието му с този конкурс да се даде шанс на нови хора и теми, и на начина, по който тези хора са погледнали на съвременния ни живот. Това получи симпатиите и на петима ни по различни причини. Пиесата, която получава наградата, е монопиеса, а сред останалите четири, които отличаваме, има пиеси и за камерна сцена, има и пиеси, които са за голяма сцена. При съгласие на авторите ще ги качим на сайта на Театър „София“, за да се види кои са наградените пиеси. Ако не, когато сборникът излезе, ще видите, че става дума за един особен поглед към днешния ни ден, пресъздаден с очите на младите хора, на хора, които говорят с днешния сленг, с днешния литературен български, които имат едно собствено усещане за неща, които иначе са ни добре познати, но са погледнати през една неочаквана призма и с една култура, която лично мен доста ме впечатли.


  РОМЕО ПОПИЛИЕВ: Повечето от авторите бяха напълно непознати за нас и в този смисъл конкурсът е донякъде анонимен. И няма как да бъдат подбирани от някакви такива наши нагласи или предубеждения, по скоро... сега, може би, защото това действие се развива по Коледа, ние да сме искали да дадем повече награди, но след като и премиерът не може да бъде Дядо Коледа и го каза, ние нямаме право да бъдем Дядо Коледа, нали (смях). Това е хубаво, че Театър „София“ организира такъв конкурс, знаете още от началото на българския театър, или почти от началото на ХХ век, конкурсът неизменно е съпътствал българската драма. В началото е имало някакви други такива повици: защо трябва да има конкурс?... обаче в крайна сметка надделява това, и още оттогава е имало най-различни конкурси - на министерства, на обществени организации, на женски дружества... Ловно-рибарският съюз често организираха такива конкурси, разбира се, на ловна тематика. Вече пък след девети (септ. 1944 г. - б.р.), знаете, този Преглед на българския театър и драма, който имаше така известни, както положителни страни, така и някаква цензурска роля играеше, нали. Сега, освен в Плевен и в Шумен, не знам да има други конкурси за българска драма...


  РЕПЛИКА: „Славка Славова“.


  БОГДАНА КОСТУРКОВА: Да, в Театър 199. Ние говорим за страната.


  РОМЕО ПОПИЛИЕВ: ...и е хубаво, че един такъв столичен театър, като Театър „София“ организира такъв конкурс. Иначе, ако трябва да се оценят някои тенденции от това, което прочетохме, те са разностранни. Според мен едно от основните неща е оттеглянето на авторите в личното. Може би самата външна ситуация играе роля за това нещо - има така едно оттегляне вътре в интимното. И в чисто хуманен смисъл много от текстовете са по-скоро някакви лирични такива текстове, които нямат много общо с класическото като определение за драма, класическото изискване за драма. Или пък част от тях, да кажем в тематично или в сюжетно отношение - как някакви събития, пак такива по-скоро лични, станали в миналото, определят и днешното. Като цяло има известна резигнация, така да се каже. Разбира се, имаше и някакви такива текстове, които опитват по-социални или политически проблеми, но освен един-два там, останалите са много повърхностни и не са интересни просто. Има и такъв момент, на една такава прекалена широта - човекът се е хвърлил в писането и иска да извлече абсолютно всичко, което му е прекипяло вече и естествено сцената не може да даде място на такава обемност. Като цяло могат да се правят много интересни такива социално-психологически изводи от тези текстове, но... Да?


  ВЪПРОС: Може ли да кажете каква е темата на „Гъдулката гори“?


  РОМЕО ПОПИЛИЕВ: „Гъдулката гори“ всъщност е един римейк на известния текст за театър на Патрик Зюскинд „Контрабасът“, който се играе, мисля, все още в...


  БОГДАНА КОСТУРКОВА: Народния театър.


  РОМЕО ПОПИЛИЕВ: Все още се играе на четвъртия етаж в Народния театър. Но това не е една обикновена такава проста версия на „Контрабасът“, а е по-скоро нещо като реплика с много остроумия вътре и гъдулката на мястото на контрабаса... Провокативна - изобщо един много жив текст.


  ВЪПРОС: А комедия ли е?


  РОМЕО ПОПИЛИЕВ: Е, то не може да се определи...


  РЕПЛИКА: Няма чист жанр.


  РОМЕО ПОПИЛИЕВ: ...не може да се каже, че е чиста комедия, по-скоро, както и „Контрабасът“ внушава известна тъга.


  ВЪПРОС: Прощавайте, като гледам заглавията на петте пиеси, за които споменахте - вие няколко пъти наблегнахте на това, че конкурсът е за драма - означава ли това, че комедии не са разглеждани или не са постъпвали?


  БОГДАНА КОСТУРКОВА: Постъпили са комедии и са разглеждани, ние нямахме жанрово ограничение на конкурса - съвременна българска пиеса.


  РЕПЛИКА: Но гледам, че са все такива - към драмата.


  БОГДАНА КОСТУРКОВА: Не бих нарекла всички пиеси от тях чиста драма, има и елементи на комедия в повечето от тях.


  МАРТИН КИСЕЛОВ: Обратното на комедията е трагедия, а не драма. Драмата е всъщност майката и на двете, т.е. комедиите са абсолютно равностоен участник. Аз мисля, че и „Гъдулката“ демонстрира това. Тя е много смешен текст, от който накрая става много тъжно. И става тъжно в мяра, което е също мое лично мнение, едно от големите качества на текста. Авторът е правил това, което е по силите му, за разлика от голяма част от авторите, които се опитват да пишат много отвъд силите си и това веднага компроментира текстовете им... При него хуморът е, аз обичам да използвам тази дума, „чешки“, т.е. той е обикновен, човешки, топъл хумор, към който абсолютно всеки от нас, без никакво понятие от това какво е гъдулка и как се свири на нея, може да се приобщи и едновременно с това, към това, от което става тъжно, и решението, което трябва да вземе в края на пиесата... значи, това е човек, поставен между панда и гъдулка. Пандата му е подарена от едно момиче на улицата, а гъдулката е това, с което е живял цял живот. И така... сега сме в обществена ситуация, но ако се замислим вкъщи насаме вероятно ще установим, че както ние, така и нашата държава се намира между панда и гъдулка, или между последните модели коли и басовия глас на рекламата, съобщаващ ни за саламите на дядо, които са традицията, живееща в нас. Това е точно България в 2010 година - единия крък е с потури и седи в миналото, а другият тича надалече в бъдещето и събира помощи за пандите, ако цитираме правилно.


  ВЪПРОС: Ще въведете ли практиката да има някакво становище за неотличените пиеси? Все пак това са 145 автори, които така или иначе са оставили своето ярко творческо перо, за да стигнат до вниманието на журито. Два реда поне защо тази пиеса не е минала. Този ваш прочит на класираната на първо място пиеса може да бъде валиден за абсолютно всички, защото тъжното и гротескното се срещат и се сблъскват в нашето време. Всеки автор е чувствителен към това.


  ИРИНЕЙ КОНСТАНТИНОВ: Ние сме мислили по този въпрос - какво би се случило с хората, които не получават наградата и как биха приели това нещо. Вероятно това бихме го направили в отговор на всеки един, който би дошъл и би казал: защо, по какви причини аз не съм включен в списъка на победителите накрая, на наградените и поощрените. Всеки един от нас има бележки „за“ и „против“, защо това е „за“, а другото „не“. И би могъл да отговори по някакъв начин на този, който иска да получи такъв отговор, но да излезем за 145 заглавия с мотивация защо от тях 140 не са наградени, мисля, че е една доста непосилна работа, а и не виждам формата, в която това трябва да се случи: къде да излезе това нещо?


  РЕПЛИКА: Очевидно това не е и цел на конкурса.


  ИРИНЕЙ КОНСТАНТИНОВ: Това не е и цел на конкурса, разбира се, но сме готови - така, всеки един от нас вади тефтерите си с мотивите си вътре и бележките защо е...


  РЕПЛИКА: Това е важен момент, защото авторът...


  ИРИНЕЙ КОНСТАНТИНОВ: Вероятно, да, говорили сме си какво биха си казали тези хора и затова сме готови да демонстрираме уважението си към всеки един, който е дал текст тук, и да обясним разумно според нашите възможности, вкус, преценки и т.н. защо това не се е случило или се е случило.


  ВЪПРОС: Казахте, че условието на конкурса е, пиесата, която е наградена, да бъде поставена в Театър „София“. Какъв е ангажиментът на театъра, в какъв срок тя трябва да се реализира и да стигне до сцената?


  ИРИНЕЙ КОНСТАНТИНОВ: За следващия сезон - 2011, може би още от есента.


  БОГДАНА КОСТУРКОВА: 2011 - 2012 година.


  ИРИНЕЙ КОНСТАНТИНОВ: Пропуснах да кажа, че театърът има голям интерес към българската драматургия и особено към съвременна българска пиеса и това беше добре дошло, да имаме един по-голям портфейл от заглавия и пиеси. Така че, самият театър има желание това да се случи и да бъде един чудесен повод за реализация на текста, който е спечелил конкурса, и повод за, както се казва, доверие и надежда това да продължава да се случва във времето.


  ВЪПРОС: Вие успяхте ли всичките пет души да изчетете 145 текста или си ги разделихте?


  БОГДАНА КОСТУРКОВА: Изчетохме всички пиеси.


  ВЪПРОС: Всеки един от вас?


  ИРИНЕЙ КОНСТАНТИНОВ: Всеки един от нас, да, мина през това. Но си разделяхме различни текстове - за всеки да има мнение...


  БОГДАНА КОСТУРКОВА: В смисъл четяхме едновременно и петимата десетте еднакви пиеси, въртяхме ги и се събирахме периодично, за да обсъждаме.


  РЕПЛИКА: Може би между вас сте си определили някакви критерии за тези текстове, примерно обем...


  БОГДАНА КОСТУРКОВА: Не, пиесата да става за Театър „София“ дотолкова, доколкото да е съобразена с неговия репертоар, с неговата творческа трупа и с перспективите, които виждаме през следващите години, свързани с Театър „София“ и неговия репертоар.


  РЕПЛИКА: И да е на съвременна тема, нали това е...


  БОГДАНА КОСТУРКОВА: Не сложихме тема, не сложихме жанрово ограничение, не сложихме никакви ограничения в този конкурс, именно за да видим какъв е интересът, какви са любопитствата и намеренията на хората, които имат желание да пишат за театър. Но ако има следващ конкурс, той вече ще бъде ограничен и тематично, и в чисто технически подробности, защото ние този път не слагайки ограничения, имахме по няколко пиеси от един и същи автор, а според мен е редно един автор да може да избере сред четирите си рожби тази, която да изпрати първа на училище (смях). Така или иначе това е нещо, което предстои да обсъждаме, точно как ще бъде следващото издание, но при всички случаи този конкурс беше отворен във всяко едно отношение. Обръщам внимание, защото имаше хора, които задаваха въпроси защо не е анонимен или защо е открит конкурсът, защо са такива или онакива условията, които са посочени в него. Те са такива, точно за да може всеки, който имаше желание да представи творбите си пред Театър „София“ с оглед включването на пиесата в неговия репертоар, да може да изпрати своето произведение. Искам да ви кажа, че от тези 145 пиеси, които прочетохме и пет от тях обявихме пред вас, ние имаме още по-дълбок портфейл, който си запазихме като имена на хора, към които бихме се обръщали в годините, защото ни направиха впечатление, било с темите, които ги вълнуват, било с езика, на който пишат. Така или иначе отбелязахме си няколко имена, които в годините ще следим, ще наблюдаваме какво се случва с тях, репертоарът на един театър не се прави само с конкурси, нали, връзката между хората може да продължава по различни начини.


  ИРИНЕЙ КОНСТАНТИНОВ: Да, в този случай, продължавам отговора си на вашия въпрос - на тази по-голяма бройка във всички случаи ние ще им се обадим и ще поискаме среща с тях, ще се видим, ще им изкажем впечатленията си и намеренията си да се срещаме евентуално с тях, а те са около двайсет и повече души, а останалите при желание всеки един от тях би могъл да... Може би ви е любопитно един човек, който е в друга сфера и който беше въвлечен в тази одисея да сподели впечатленията си?


  КАМЕЛИЯ ВЕЛИЧКОВА /представител на банка ДСК/: Аз искам да кажа, че беше изключително удоволствие да се приобщя към тази мини общност, която оценяваше постиженията на драматургичната общност, и съм щастлива, че Банка ДСК успя да подкрепи, според мен, един много стойностен проект и се надявам това да се случва и в бъдеще. Любопитството беше изключително голямо за мен, защото гледната точка, която беше застъпена в пиесите, които в крайна сметка номинирахме, беше неочаквана, и всъщност този нетрадиционен поглед към нещата, които всички ни вълнуват, беше печелившият. Отново благодаря, че бях част от този екип и се надявам това да се случи и следващата година.


  ВЪПРОС: Парична ли е наградата?


  БОГДАНА КОСТУРКОВА: Тя е обявена в условията за конкурса - четири хиляди лева получава награденият, и постановка на пиесата му през следващия сезон в Театър „София“.


  ВЪПРОС: А другите, които са поощрителни?


  БОГДАНА КОСТУРКОВА: Другите, единствено ако се съгласят да издадем сборника, което никак не е малко - сборник с тези пиеси ще бъде разпространен в театралната мрежа, което значи, че всички театри или библиотеки ще разполагат с тези текстове.


  ВЪПРОС: Кога ще имаме възможност да се срещнем с победителя?


  БОГДАНА КОСТУРКОВА: Ами, в момента, в който свърши пресконференцията, ще го потърсим, за да му съобщим новината.


  ВЪПРОС: А, той не знае още?


  БОГДАНА КОСТУРКОВА: Не, ние днес обявяваме резултата. Смятаме, че така е коректно.


  ИРИНЕЙ КОНСТАНТИНОВ: Аз съм любопитен, четейки пиесата, се мъча да си представя човека зад всяко заглавие, например, този автор на „Гъдулката“ Райко Байчев какво представлява. Много ми е любопитна тази Лора Лазар като име...


  БОГДАНА КОСТУРКОВА: Сигурно е псевдоним.


  ИРИНЕЙ КОНСТАНТИНОВ: Да, може би е псевдоним... И какъв човек стои зад този толкова тъжен текст, кое я е накарало да напише това нещо. И за нас също е любопитно и ще бъде изненада кои са хората.


  РЕПЛИКА: Победителят е журналист в „Стандарт“. Може би просто им сътрудничи, но там съм му виждала името и даже веднъж се засякохме на една пресконференция.


  БОГДАНА КОСТУРКОВА: В интернет пише, че е студент по журналистика.


  РЕПЛИКА: Сигурно следва и работи там. Много интелигентно момче на вид и от нещата, които съм му чела.


  БОГДАНА КОСТУРКОВА: Дано да му дадем старт... Може би Мартин Киселов, ако проявявате интерес, да ви опише по-подробно идеята за този съвместен проект за изготвяне на авторска пиеса.


  РЕПЛИКА: Би било добре.


  МАРТИН КИСЕЛОВ: Ами, то отчасти отговаря на вашия въпрос за обратната връзка. И тъй като аз съм режисьор, т.е. аз влизам в журито като един от хората, които гледат дали една творба става за сцената - може ли актьор да го каже, има ли действие, доколко то е театър, за което да се съберат хора и да го гледат, и доколко то е литература, като за мен е много ясна разликата между двете неща, т.е. едното става, другото не. Имаше текстове, които направиха голямо впечатление като литература, но просто не са театър, т.е. това е един от критериите, които специално аз поставям към текстовете. Драмата е особено животно, то е поне две хиляди и петстотин годишно, доколкото можем и още назад да погледнем, и то има своите правила, противно на това, което сега е модно да се смята, че всяко нещо, написано и произнесено, прави театър. Да, но не, някак си не искаме да го гледаме. Оттам нататък за тези двайсет заглавия - те са деветнайсет или двайсет, това ще го доуточним - трябва да има среща първо с автора, преди въобще да можем да започнем какъвто и да било процес, защото това е практика, в която авторът заедно с актьорите и режисьора минава отново през цялата пиеса, пиесата се разглобява на най-малките части, всяка от тях се проверява, има голямо количество импровизационна работа, т.е. нищо не е запечатано в камъка. Това върви против една от големите идеи на българската и европейска култура, която казва, че авторът веднъж произнесъл се, край, това застива на стената и всички ние имаме право или да го мразим, или да му се кланяме, но по никакъв начин да не го променяме. Причината, поради която ние доста слабо работим с анализ, по принцип, на текст - погледнете учебниците по литература и резултата от излизащите от училищата и тяхната способност за анализ на текст и ще разберете точно какво имам предвид. Това е нещо, което всъщност аз правих в университета в Щатите. Аз съм кинорежисьор по образование, но се занимавам доста и с театър там. На текста винаги се гледа изключително много като на нещо, което е само предложение, за да се случи филм. А в театъра, съвременният американски театър особено, поради невъзможността всичките текстове, които са написани, да се поставят, има огромна практика на четене на пиеси, което в зависимост от финансовите възможности може да е ден-два, може да е седмица, може да е няколко седмици подготовка на текста заедно с актьорите, в която авторът подобно на това, което сме правили и в България, седи на репетициите и буквално записва къде не работи, защо, как, къде работи, и обратно - къде може да се подсили и с какви средства, монологът прекалено дълъг ли е, трето действие нужно ли е...? Неща, които всъщност, спират да правят литературата домашно, т.е. драмата домашно занимание, това как аз с едни красиви думи сега ще облека и ще учудя всички, и започват да го превръщат в активен комуникационен процес - в нещо, в което двама на сцената не си говорят, защото трябва да си кажат едни красиви думи, а защото искат да променят поведението на другия и от това произлиза конфликт, който води действието напред. Съответно целта на уъркшопа е такава и тука влиза едно огромно съображение - не всяка пиеса може да мине през такъв процес, т.е. вътре трябва да е зададена все пак някаква драматургична основа, ние няма да пишем текста от нула. Това не е импровизационна работа като при Теди Москов в „Улицата“, където на тема бахура и културата след два часа телевизионен запис има скеч за бахура и културата. Това е по-скоро нещо, което се опитва да извади най-острото, драматичното и смешното от това, което все пак авторът е искал да направи, т.е. съобразяваме се много силно с това и самият автор присъства, за да защити защо идеята е такава. По тази причина аз искам да се срещна с тези автори, защото има хора, за които писането е домашно упражнение по литература. Аз мога да посоча класически имена като Бекет, които не си представям в уъркшоп среда, т.е. аз не си представям Бекет въобще да обсъжда с някого защо има запетая и това изречение тук ли свършва. От друга страна традицията на театъра от древна Гърция, където авторът е присъствал, през Шекспировият театър, където авторът е актьор, т.е. той много добре знае какво може да се каже на сцената и какво не може и той много добре познава очите, пълни със скука, на няколко хиляди души, стоящи прави, огромна част от тях, на които е сервирана и бира, т.е. той трябва силно да ги забавлява. И една от работите на театъра е, освен да бъде дълбок, да бъде и забавен, т.е. той да бъде интересен за гледане. Мога да ви посоча Молиер, който е също актьор, мога да ви посоча Пинтер, който е също актьор, т.е. хора, които са активно въвлечени в процеса на правенето на театър, то не е теоретично упражнение вкъщи. Съответно авторът трябва да иска да прави това нещо и да смята, че това би обогатило текста. В Америка това е често срещано - голямо количество от авторите смятат, че занаятът е нещо, което се прави и се учи, докато се прави. При нас е по-особено, обучението ни в училище, включително и в университета казва, че величието е на автора и на неговите неприкосновени думи, и точка. Но всъщност едни от най-интересните решения при нас се раждат, защото съвременните ни режисьори - тези, които работят добре, търсят страничен поглед към текстове, в които всичко уж е ясно и известно. И затова процесът вътре ще бъде, че с тези двайсет души аз ще имам тази среща и подробно ще изкажа аргументите си защо пиесата според мен не е част от тези пет, какво в нея аз виждам. Има голямо количество текстове, доста повече от тези двайсет, в които просто липсва умение. Вие казахте за пламтящото перо на автора. Аз не съм сигурен, че то пламти толкова силно. Имаше случаи, при които са принтирали буквално това, което са надраскали на прима виста на компютъра, което освен неуважението към всички четящи и всички след това работещи с него, просто задава въпроса доколко сериозно авторът приема работата си като автор, т.е. ако ти така го пишеш, как мислиш, че ще го четем - имаше и такъв момент. Има огромно желание в голяма част от тези хора, но на някои липсват определени изразни средства, има ситуации, в които един персонаж седи като залепен на пиесата - любимата, братът или някой на автора, който задължително трябва да бъде в моята пиеса, а не стои в нея органично, и всички останали го изритват и той седи като един такъв, който влиза, за да ни разкаже авторовите мисли. Има много такива съображения, които, пак подчертавам, авторът трябва да иска да работи върху тях. Ще предложа на театъра най-добрата симбиоза за този процес. Съответно интересът ми вероятно за актьорския състав на театъра, защото това ги прави полуавтори, тъй като импровизационната работа е голяма част от това занимание. Та така, не знам дали става ясно. Целта е накрая да има продукция, т.е. накрая това да бъде спектакъл, който може да бъде видян и текстът да влезе в сборника, т.е. да има нещо на хартия.


  ВЪПРОС: Кога ще видим следващите пет или десет, с които вие ще поработите?


  МАРТИН КИСЕЛОВ: Аз ще работя с един само.


  ВЪПРОС: От тези двайсет?


  МАРТИН КИСЕЛОВ: От тези двайсет, да. Аз не мога пет или десет да направя (смях). Вижте, това би било прекалено голямо обещание...


  ВЪПРОС: Кога ще бъде обявен следващият конкурс?


  БОГДАНА КОСТУРКОВА: Следващата година - конкурсът е на две години. И щом толкова се интересуваме от следващото издание, аз имам една молба към хората, които проявяват интерес към конкурсите не само в нашия театър - внимателно да четат условията и да спазват правилата. От тези 145 пиеси близо една трета не отговаряха на условията, те не бяха в необходимия брой екземпляри, имаше пиеса, написана на ръка, имаше пиеси, които не бяха подредени, в смисъл като изпращаш три екземпляра и те са по шейсет страници, и не са разпределени добре - това е някакъв вид неуважение към хората, които трябва да прочетат написаното от теб. Понеже виждам тук и участници, надявам се, че подобни дискомфорти, които се създават между двете страни в един процес, биха могли да бъдат избегнати. Мартин зачекна темата, че много голяма част от екземплярите бяха изпратени, без да са проверени за елементарни правописни грешки и са... примерно имаше няколко случая, в които героят излиза от сцената и след това най-неочаквано се включва в средата на следващата, без да е упоменато... Но така или иначе за мен лично беше много важно, че в тези, наистина впечатляващи като бройка 145 пиеси, голяма част от тях все още си ги спомням добре, преоткрих хора, които познавам като автори в други жанрове. Ако се интересувате и сте видели списъка на хората, които изпратиха пиеси при нас, има много творци, които се занимават с проза, с литература, с поезия. Това наистина е един повод за взаимното ни преоткриване, защото конкурсът ще излъчи един победител и няколко номинирани, но така или иначе нашите бележки за това, което прочетохме, остават при нас и аз съм убедена, че ние ще търсим начин да продължим контактите си в тази сфера, в която те са ни предизвикали. Надяваме се, че този конкурс допринася за това Театър „София“ да има повече приятели и хора, които проявяват интерес към неговото творчество. Винаги сте добре дошли - и журналистите, и авторите в нашите салони. Надявам се, че ще имаме много и съвместна работа още и си позволявам да ви пожелая щастлива Нова година, и ви очакваме на следващите ни срещи за представления и други културни събития, които се случват в Театър „София“.


  ИРИНЕЙ КОНСТАНТИНОВ: Аз също искам да ви благодаря за отделеното време, за това, че проявихте любопитство и бяхте тук при нас. Да благодаря на всички, които писаха през тази година за Театър „София“, и така бяхме в събитията, които се случваха в театрална София. Да ви благодаря още веднъж и да ви пожелая да продължим следващата година, да ви пожелая най-хубави неща, успехи и здраве.


  



  СПИСЪК НА УЧАСТНИЦИТЕ В КОНКУРСА


  



  1. Нели Лишковска „Избери мен“


  2. Наталия Дукова „Пазар за животи“


  3. Павел Павлов „Орфеида“


  4. Жана Чанкова „Необратимо“


  5. Цветко Стеев „Казан с катран и още нещо“


  6. Валери Какачев „По-зелен от теб“


  7. Ясен Василев „Кота 506“


  8. Мартин Николов „Армагедон 2012“


  9. Павел Павлов „Градината и плевелите“


  10. Димитър Кралев „Стената“


  11. Мартин Борисов „Операция артистите“


  12. Мая Бугова „Монолози на шапката ми“


  13. Драгни Драгнев „ Призиви за любов“ - 1 екз.


  14. Желязко Желев „ Преходни чувства“


  15. Кирил Кирилов „Целувка за сбогом“


  16. Антон Бончев „Вариантът Оригами“


  17. Мартин Борисов „Заседанието“


  18. Нина Божидарова „Клозет или уважаеми господин президент“


  19. Зоя Станкова „Сбогом изкуство“ - на ръка


  20. Вальо Тодоров „Малка китайска стена“


  21. Виктор Топлийски „Кутията на Пандора или сваляй гащите“


  22. Лилия Богданова „Зелената Жози“


  23. Маргарита Станева „Конкурсна Одисея“


  24. Благой Ценов „Спартак Освободителя“


  25. Ася Кулева „Guilty pleasure”


  26. Йордан Василев „Генералът и майорът“


  27. Калин Калинов „Синдромът на шушумигата“


  28. Румяна Капинчева „Отмъщението на мишките“ - 1 екз.


  29. Татяна Делгадо „Договорът“


  30. Давид Василев „В края на краищата“


  31. Иванка Денева „Пепел и кълн“


  32. Симеон Илиев „Вълшебният портрет“


  33. Ангел Христов „Екология за птици“


  34. Йонка Илиева „ Те! Двамата“


  35. Александър Урумов „Който трябва“


  36. Мариана Найдова „Дини по Богородица“


  37. Александър Томов „Ангел и демон“


  38. Любомир Николов „Изчадия“


  39. Дими Фильова „Завещанието на малоумния“


  40. Никола Маринов „Пророчеството ще се сбъдне през ...2013“


  41. Иво Казар „Мавзолей или 100 години балсамирана самота“


  42. Даниела Колева „Виновни няма“


  43. Величка Настрадинова „Омагьосан файтон, кочияш омагьосан, омагьосан кон“


  44. Александър Кръстев „Лабиринт“


  45. Майя Динева „Балконът“


  46. Катя Караиванова „Кастинг“


  47. Иван Кулеков „Амнезия“


  48. Марияна Фъркова „В градината на хесперидите“


  49. Стела Доковска „Записки от облака или Вратата, която се отваряше навътре“


  50. Михаела Петкова „Игра на реалност“


  51. Мариела Мичева „FaceLook”


  52. Пламен Глогов „Даровете на Дриас“


  53. Недялко Делчев „Охлюви“


  54. Силвия Желязкова „Амнезия“


  55. Десислава Бошнакова „Пробуждане“


  56. Христо Буковски „Ръкопашни прегръдки“


  57. Маргарита Друмева „Залез в кибритена кутийка“


  58. Сава Василев „Трева за морските зайци“


  59. Емил Измирлиев „В пипалата на октопода топлофикация“


  60. Борислава Григорова „ Така ли започват приказките“


  61. Едвин Сугарев „Проходът на лъвовете“


  62. Мария Донева „Между етажите“


  63. Мария Донева „Похищението на Луцифер“


  64. Лора Лазар „Memento”


  65. Славян Попов „Такива работи“


  66. Петко Шаламанов „Поледица“


  67. Деница Тодорова „Пет дни до края или разсъжденията на един убиец“


  68. Весел Цанков „Хамлет отвръща на удара“


  69. Ганчо Мартинов „Аз не съм аз“


  70. Александър Лютов „Улица Глогина“


  71. Антоанета Богоева „ Слънце от другото време“


  72. Александър Мануилов, Василена Радева „Невидимият“


  73. Катерина Ненчева „Диалози от миналото“


  74. Мая Кисьова „Подаръкът“


  75. Стефан Станчев „ Как времето откачи“


  76. Кристин Юрукова „Ave Maria”


  77. Пламен Колев „Във вихъра на Психея“


  78. Мария Митева „Личност между другото“


  79. Христина Панджарадис „Българо-испански разговорник“


  80. Нина Иванова „Приближаване“


  81. Людмила Писарева „Проектът Х“


  82. Венцислав Кулев „ Осиновяване“


  83. Красимир Дамянов „ Домашен концерт“


  84. Дочка Какарева „Параклисът на майстор Делян“


  85. Петър Хайдутов „Състуденти“


  86. Марио Радославов „Cross – talk”


  87. Вичо Балабанов „ Със скоростта на тъмнината“


  88. Мария Кирилова „Господин Мокинпот“ - адаптация по П.Вайс


  89. Мария Баева „Дебелариум“


  90. Начо Христосков „Блеенето на овцата“


  91. Цвъ „Майката“


  92. Александър Пиперков „Снимката“


  93. Радослав Младенов „Честит рожден ден, мръснико“


  94. Владимир Г.Трифонов „BOSS”


  95. Романьола Мирославова „Любовта на императора“


  96. Иван Димитров „ Очите на другите“


  97. Йордан Кръчмаров „Етюд за кибритена клечица“


  98. Елеонора Граматикова „Безплътната“ - неподредена, в стих


  99. Екатерина Лимончева „Теория и практика на отхвърлянето


  100. Райко Байчев „ Гъдулката гори“


  101. Димитър Калчев „Жените на Менделсон“


  102. Миглена Параскевова „Вечеря за четирима“


  103. Йоло Денев „ С борба ще дойде пролетта“


  104. Генади Бакалов „Вдъхновението“


  105. Стефка Александрова и Виктор Чулев „ Тенис, токчета и шоколад“


  106. Майя Праматарова „Револверът“


  107. Нина Ослекова „Иглика“


  108. Емил Стефанов „Буркан с мухи“


  109. Мария Илиева „Малките неща“


  110. Яна Добрева „Омагьосани“


  111. Милена Николова – Маринска „Завист или съвест“


  112. Горазд Зографски „Нечовек“ - 1 екз.


  113. Станимир Великов „Любовта на бащата“


  114. Десислава Безинска „Мъжете са касички“


  115. Ева Иванова / Ами Тола/ „Вагон“


  116. Виктор Топлийски „Банкерска сватба“ - с редактор


  117. Кънчо Кожухаров „Любовни предателства“


  118. Симон Еди Шварц „Мокра поръчка“


  119. Александър Шпатов „Лук.15/16“


  120. Венцислава Благоева „Любовта значи да губиш играта“


  121. Дими Фильова „Светът е малък“


  122. Дими Фильова „Идентифицирай се!“


  123. Максим Генчев „Сладкопойна чучулига“


  124. Божидара Божинова „Дъждовни легла“


  125. Ивелина Минева „Изпуснати мечти“


  126. Иван Беловски „Задушница“


  127. Ивайло Диманов „Няма нищо по-лошо от хубавото време“


  128. Калина Василева „ВеВеВе.ЕвроПлевня.БеГе“


  129. Мирослав Христов „Небослон“


  130. Василка Николова „Имало такъв човек“


  131. Петър Сяров „Самотен ездач на зазоряване“


  132. Владимир Минчев „Пътят към Вардар“ - 1 екз.


  133. Спиридон Петренков „Ловци на дървета“


  134. Петър Денчев „Самотна пепел“


  135. Сали Ибрахим „Парола Адораби“


  136. Стоил Рошкев „Сградата убиец“


  137. Мария Павлова „Исусе,спаси мама“


  138. Яна Станчева „1989 -любовна история“


  139. Огнян Стателов „Животът е кратък“


  140. Андрей Филипов „Убийство без убийство“


  141. Ценка Пенева „Кой може да полети“


  142. Валя Петкова „Вкуса на беса“


  143. Мина Милева „Смущения с ваксини“


  144. Катя Димова „ Някъде между яйчниците ти и моето отегчение“


  145. Михаил Пешев "Разходка върху счупени стъкла"


  



  КЪТ НА ТЕАТРОВЕДА


  



  УСПЕХИТЕ И ПРОВАЛИТЕ НА БЪЛГАРСКИТЕ ДРАМАТУРЗИ

  Красимира Василева


    Драматургията е невралгичната точка на българския театър. Един огромен проблем - рядко се появява много хубава българска пиеса, която всички да искаме да поставим, всички да искаме да гледаме, особено пък съвременна. Излишно е да казвам, че по време на соц. режима ограниченията бяха много големи, имаше и автоцензура, и официална цензура. Знаем, че Иван Радоев беше отричан, преследван. Неговата „Вангела“ беше нарочена, че кой знае какво има в нея, както сега, като гледахме „Да се провреш под дъгата“ на Георги Марков, всички бяхме вцепенени от семплата драматургия. Нямаше почти нищо, за което да се захванеш, но горките ние тогава - времето е било такова, че за една дума можеха да те вкарат в затвора. Така че за тях навремето това е било смелост.



  НЕДЯЛКО ЙОРДАНОВ беше много силно пробил. Той доминираше в Бургас, но след 1989 година в Бургас се образува движение против него и беше прокуден оттам, та дойде тук в София в Студиен литературен театър „Възраждане“ по приятелска линия с Андрей Калудов. „Мата Хари“ и „Любов необяснима“ се играеха почти като задължителна програма в абсолютно всички театри в страната. Да не говорим за детските му пиеси, които се основаваха на много голямо манипулиране на детския зрител, което психологически погледнато, е неправилно. В неговите пиеси се съдържаше организационен момент. Ето така: деца хванете се за ръце, хайде сега да похвалим заека, сега заекът излиза, ръкопляскайте му. Всяка реакция на детската публика беше дирижирана от самия автор. Това се изискваше и при постановките на пиесите му. То се третираше като освободеност, но вместо да бъде освободен, детският зрител беше ограничен и манипулиран. И заради това много от тези пиеси на Недялко отпаднаха: „Страшни смешки, смешни страшки за герои с опашки“, „И в дъжд и вятър, всички на театър“ и другите там, те са една серия детски пиеси. Имаше едно брожение, защото пък Недялко искаше да се води и като репресиран във връзка с неговата пиеса „Ние не вярваме в щъркели“. Понеже баща му беше изключен от партията навремето, Недялко беше доста пострадавщ от цялата тази работа в детството си („Едно дете говори с баща си“ - имаше такава една негова поема) и за да се вплете в партийните редици, той беше готов да коленичи, да се слага, да бъде правоверен, за да измие срама, така да се каже, от челото на покойния си баща, който, мисля че по линия на Трайчо Костов, беше нещо репресиран. Той всъщност е бил член на партията, но неудобен, и поради това е бил репресиран. Недялко не залагаше много на това свое минало, но за съжаление неговото собствено поведение в Бургаския театър предизвика огромно недоволство от страна на творците, на колектива, тъй като той правеше там всичко, каквото си поиска. Беше и режисьор, и драматург, и поет, и раздаваше всички награди в Бургас: поетични, драматургични и каквито щеш. И като дойде 89-та година, го изпъдиха. Това беше небезизвестната съдба на този автор, който сега се ограничава явно предимно в писане на поезия.


  КИРИЛ ТОПАЛОВ, професор, тогава доцент, започна кариерата си на драматург с пиесата „И есен идват щъркели“ в Димитровградския театър, поставена от Руси Карабалиев, режисьор, който отдавна е в Щатите. Тя беше една от прощъпалниците на Руси. Направи чудесна постановка. След това тази пиеса стана основа за сценария на едноименния филм. Тя прогърмя страната с тематиката си, с това, че там за пръв път се поставяше сериозно въпроса за самотните майки и за извънбрачните деца, които тогава бяха по 10 000 на месец, доколкото си спомням. Социалистическа България стана производител на извънбрачни деца по много причини. Главно, че семейството като такова не се толерираше, цареше някаква аморалност. Осми март се третираше като ден на колежката, в който се стремяха да прекарат, колкото се може повече жени, течаха някакви безкрайни пиянства, особено в средите на изкуството. И Кирчо Топалов за пръв път, доста смело за онези години, повдигна този въпрос. Мариана Димитрова игра блестящо във филма, който имаше много сериозен успех. Последва и продължение „Не се сърди, Човече“, друг филм, спрян от цензурата една седмица след излизането му на екран. Кирчо Топалов вече има сборник с пиеси. Напоследък се игра с успех „Нерви за любов“ в МГТ „Зад канала“. Една психологическа пиеса за двама души, която третираше любовта, брака, развода. Може би за всеки един човек би била интересна. Кирчо Топалов пише и исторически пиеси, бидейки познавач на българската литература и история в много детайли. Имаше една пиеса и за Вазов, която, доколкото знам, изобщо не видя бял свят. Направи и вариация по „Криворазбраната цивилизация“ на Добри Войников.


  МАРГАРИТ МИНКОВ беше завършил школа за селски свещеници в семинарията - двугодишен курс. И изведнъж се оказа, че този човек пише прекрасни пиеси. Беше в Плевен по времето, когато Красимира Филипова беше драматург в Плевенския театър. Там започна изявата си и също, както вече споменах на друго място, в Централния куклен театър ние му направихме първи пиесата „Сънят на трите лели“, която след това беше реализирана и в други театри, а също и на филм. Той написа и пиесата „Жана д'Арк“, която трябваше да се играе в две последователни вечери и по тази причина до този момент тя не е поставена, защото в България няма тази практика. Маргарит Минков беше невероятен майстор на диалога. „Въведение в тяхната картина“ също е една малка брилянтно написана съвременна пиеса. Игра се в Кърджали, игра се на много други места. Маргарит имаше много добър вкус. Той беше едно дребно, невзрачно човече с дълга рошава брада - на външен вид много неугледен. Но всъщност той беше невероятно качествен писател и много качествен театрал. Той беше дълго време директор на Театър „Сълза и смях“. Стана и депутат в Народното събрание по линия на Съюза на демократичните сили, след което се отказа от СДС, поради което отпадна от листата, и почина, колкото и невероятно да звучи, от глад. Такова беше заключението на лекарите. Когато остана без работа, не го поканиха в нито един театър - остана на улицата. Имаше четирийсетгодишна жена и двайсетгодишна дъщеря, които не можеха нещо да се оправят. Дъщеря му сега е актриса в Търговищкия куклен театър, Сабина. Жена му беше нещо като литературен деец. И не можаха да се оправят тези две негови спътнички в живота, и когато той починал, намерили в стомаха му само остатъци от качамак. Хранили се последните седмици само с качамак. Тогава беше много голяма криза, мисля, че лукановата зима беше, нямаше нищо по магазините. Той не беше човек, който може да се справя с битовите трудности в живота, а явно, жена му и дъщеря му - също, и така, изтървахме го Маргарит Минков, отиде си от нас. И сега надали някъде играят негово произведение. Аз поне не съм чула. Той почина и всичко се замете след него. А той беше много интересен, изключително самороден талант. В Перник Георги Русев му обръщаше специално внимание, може би защото Русев имаше отношение към свещениците. Той беше син на свещеник и му беше много интересен Маргарит Минков.


  В Перник Георги Русев даде път и на РАДКО РАДКОВ, който беше любимец на Людмила Живкова. Той пишеше в стих и там се игра с голям успех „Теофано“, която беше за ония години много пищна постановка. Мария Каварджикова играеше главната роля. Гостувахме (аз ги съпътствах като наблюдател на Пернишкия театър) на античния театър в Пловдив. Беше много вълнуващо. Радко всъщност беше много интелигентен и начетен човек. Ходеше с една пелерина, развяваща се - много ексцентричен, и общуваше с един българин, женен за френска аристократка - дьо Траси (тракийски, де - Траси). Много бяха смешни. Радко имаше сериозни постижения. В старинния театър в Криптата, основан от Людмила Живкова, който се ръководеше от Сашо Попов, режисьора, също една изключително интересна, екстравагантна личност, се поставиха няколко пиеси на Радко. И Сашо Попов имаше интересни изяви в този театър, който също се закри много бързо. Отиде на кино без доглеждане.


  Вече споменах, че ИВАН РАДОЕВ беше отричан и преследван. Българската драматургия тогава много трудно си пробиваше път, защото към Комитета за култура - ДО „Театър“, съществуваше цензурна комисия с председател Васил Стефанов. В нея влизаха: Владо Каракашев, Юлиан Вучков, Северина Гьорова и други. Тази комисия слагаше бариери на много български автори, които не можеха въобще да стигнат до сцена. От нея трепереха всички писатели. Имаше опасност, който бъде заклеймен от тая комисия, никога повече да не види бял свят. Тези, които след това продължиха да пишат, бяха истински герои. Иван Радоев го отрязаха точно там. С пиесата „Вангела“ беше станал скандал. Какво толкова имаше, сега като я гледам - нищо и половина. Но това е - комисии, художествени съвети, всичко беше подложено на страхотна цензура. Две изречения да не им харесат - зачертаваха се, заглавия се променяха, всичко беше изключително строго и точно под режим. Иван Радоев обаче успя да се наложи, пишеше много пиеси („Човекоядката“, „Кълбовидна мълния“, „Чудо“, детски пиеси), които се играеха с успех.


  За мен ЕЛИН РАХНЕВ е автор, епигонски нагласен. При него оригинално произведение няма. Неговата пиеса „Боб“ е епигонска, всичко е вторично, макар и в измеренията на модерното слово. Дори тази пиеса „Тест“, която в момента се играе в Сатирата и взе награда на „Аскеер“, е някакви басамаци, текст огромен, и един диалог почти в стил Моралите между двама души, които правят интервю за назначение в някаква фирма, и там се развива действието. Това за мен не е пиеса, това е някакъв пространен диалог, който може да бъде представен като експеримент, но не и като театрално произведение. Само че при нас „на безрыбье и рак рыба“ (като няма риба, и ракът е риба). Това е положението, много е тежко със съвременната българска драматургия.


  ЗАХАРИ КАРАБАШЛИЕВ - барман в Щатите, който също беше навикан, че е супер гениален. Играят му се „Неделя вечер“ и „Откат“. Милен Миланов от фондация „Аскеер“ го хвали на всеки ъгъл, а пиесата му „Откат“ (аз още на пресконференцията си изказах мнението) просто не подлежи на коментар - тя е вън от всякакви драматургични закони. „Неделя вечер“ е едно, общо взето, много слабо произведение, което се игра в Театър „София“ (постановка Здравко Митков) доста безславно, и Бойко Илиев я постави в Перник със Стефка Янорова, където също изтърпя доста малко представления, и това беше. Но търсейки съвременна българска драматургия, сме поставени пред такива рискове, защото явно няма достатъчно качествена драматургия.


  На плевенския конкурс за българска драматургия „Иван Радоев“, където бях в комисията (заедно с Елин Рахнев и Яна Добрева), прочетох 47 пиеси за единия конкурс. На първо място поставихме пиесата на БОЯН ПАПАЗОВ за Алеко Константинов. Много хубава пиеса, изключително издържана, много оригинална, написана с познаване на театралната кухня, на всичко - ритъм, структура... Както знаем, Боян Папазов е един изключителен майстор в това отношение. Сценариите на филмите, които е написал, са безкрайно доказателство за това, но и неговите пиеси също са много интересни и почти винаги са доказвали себе си. До този момент тази пиеса не е поставена - въпреки многократните настоявания, главно от моя страна. Срещах се и с тогавашния директор на Сатирата Павел Васев, който дори не пожела да прочете пиесата, при положение, че театърът се казва „Алеко Константинов“. Сега Маргарита Младенова е поела ангажимент, доколкото разбирам има някакви перспективи да бъде поставена в камерна зала на Народния театър - след около пет години, откакто получи наградата. Това показва колко е труден пътят на едно драматургично произведение.


  Често режисьорите сами започват да си драматизират, сами си пишат нещо, както в „Сфумато“ - ИВАН ДОБЧЕВ с ГЕОРГИ ТЕНЕВ, който е драматург на театъра, се хващат, почват да пишат нещо и после го поставят. Но това е само за конкретния случай - пише се за един отделен театър, това произведение няма сценичен живот оттук нататък. То е конкретно написано за дадена трупа в даден момент, в дадена епоха, и оттам нататък - край, умира. Няма някоя пиеса, която да изпъкне, която да я поискат всички театри, която да набележи някакви сериозни проблеми, която да има дълбочина, хайде, да не е чак на Достоевски, но все пак да е по-дълбоко произведение. Всичко е много повърхностно. А с комедиите, колкото сме зле, изобщо не искам да говоря на тази тема. Като чуя „комедия“, и то българска, бягам през глава. Освен, разбира се, знаменития Вазов с „Двубой“, „Вестникар ли?“ и т.н. неща. „Чичовци“, които до ден днешен ни разсмиват, или невероятния Ст. Л. Костов - Мариус Куркински го възроди за живот вече няколко пъти и се оказа много успешен, защото той е невероятен комедиограф. Но ние до този момент не създадохме в съвременността ни български автор, който да бъде сериозно художествено явление в репертоарния афиш на нашите театри.


  Бягайки от действителността и за да може да се реализира, СТАНИСЛАВ СТРАТИЕВ тръгна по линия на абсурда, на социалистическия абсурд, по-точно казано. Това е едно явление, непознато за западния театър. Всичко беше казано на езоповски език, притчово. И според мен оттам нататък неговите пиеси нямат живот. Сега може да го честваме, може да го говорим, и „Сако от велур“ в Народния театър да се играе... Аз лично бях комисия на „Максималистът“ - тогава беше явление, тогава беше бум тази пиеса. В днешно време тя не може да прозвучи така, както преди 20 години. Съвсем различно е, ситуацията е съвсем различна и младите хора, както видяхме Василена Радева с постановката „Животът, макар и кратък“ - тя е тръгнала повече по абсурдизма, по линия на хумора, колкото да направи театрално представление, което да може да се гледа от днешния зрител. Но този смисъл, който имаше навремето това, почти не достига, особено до младите. Също видяхме един голям провал със „Старчето и стрелата“ на НИКОЛА РУСЕВ - също остаряла пиеса, която навремето беше хит - репликите от нея се цитираха на всеки ъгъл и тя беше като някакво знаме, както и „Суматоха“ на РАДИЧКОВ: „араламбенето му е майката“. Неща, които за ония години бяха важни, бяха като карфици, забодени в социалистическия организъм. Днес никой не се интересува от това и въобще младите не могат и да схванат за какво точно става дума. Така че всичко с времето си. Нещо, което явно е било мимолетно, предизвикано в момента от политическата ситуация, да кажем, в днешно време няма този успех. И сега, разбира се, ще се чества Стратиев, ще има радост по него, „Рейс“ ще се играе, но няма, няма този успех, който беше навремето. Била съм съвременничка на премиерите на този автор и знам какво беше. Тогава даже и „Балкански синдром“ се играеше по друг начин. Сега като гледах „Балкански синдром“ на Мариус Куркински в Малък градски театър „Зад канала“ - много сполучлива постановка, Мариус е извадил, каквото е могъл от този текст, но там остава само закачката с нашия национален нихилизъм, с мързела ни, с тези въобще качества или недостатъци на българина, и само дотам се спираме. Това, което беше навремето „Балкански синдром“, не може да бъде днес. Така че някои автори просто органически отпадат от листата. Сега малко така насила се чества Стратиев: „дай ся да го поставиме“. Иначе той беше един безспорно талантлив хуморист... но в живота си беше много мрачен човек - много затворен и саможив.


  ГЕОРГИ ГОСПОДИНОВ - едно ново явление, точно след демократичните промени. Той някак си се устреми малко в аспекта на собствения си субект - за мен той е повече писател белетрист, а не театрал, ако трябва да бъдем точни. Но каквото можеше, изкара в театрален аспект от себе си в няколко вече пиеси, които се отличават с доста муден ритъм, с лоша структура, липсва им театралност, има една излишна бъбривост в диалога. Както много пъти съм казвала: театърът не търпи доказване, не търпи белетристика, театърът показва и иска действие, театърът иска диалог действен. Може да бъде много кратък, много динамичен - още по-добре. Докато тези развлачени текстове са по-скоро някакви декларации и някакви демонстрации на отношение към нещо. Така че аз имам дълбоки резерви към драматургията на Георги Господинов - доколко въобще тя би оцеляла занапред. Разбира се, той има своето място в нашето днес, просто защото е мислещ човек и, така, материалите му, както бих нарекла пиесите му, отразяват до голяма степен проблемите на българина. Но това не значи, че са добри за театър.


  ЯНА БОРИСОВА намери своята ниша. Тя е една много младежки нагласена авторка. Аз много я харесвам, въпреки че от нейните пиеси може още много да се иска, що се касае до дълбочина. Тя всъщност е хванала начина, по който общуват младите хора, бидейки самата тя твърде млада, и прави един диалог, който е разговорен, близък дори до жаргона, с недоизказани фрази, с отворен финал. При нея няма „завръзка“, „конфликт“ и „развръзка“. Тя не се занимава с основните закони на драматургичното произведение - няма лошо, има много добри попадения в нейния диалог. Пиесите й са приятни за гледане. Галин Стоев, който също е млад човек, много добре ги поставя. Героите се държат естествено, непосредствено, непринудено. Това е по пиеса, което, разбира се, е голямо преимущество, имайки предвид преднамереността на драматургията на соц. реализма преди това, която беше винаги изградена върху някакви изкуствени взаимоотношения - изкуствено създадени на сцената. Яна Борисова се стреми да бъде максимално близо до реалния живот и до реалността на героите, които вкарва в произведенията си. На мен обаче ми липсва там по-сериозен конфликт, по-извисени образи - някакъв идеализъм липсва в цялата работа, в най-добрия смисъл на думата. Някак си всичко е много сведено до момента, до това, което се случва в секундата, до това, което на младия зрител му се случва, дето се казва, на всеки ъгъл и на всеки купон. Това не е дълбочината на едно сериозно драматургично произведение, това е по-скоро някакво огледало на действителността, което тя е постигнала. Но огледалото не е дълбочината на нещата - то отразява само повърхността.


  ЯНА ДОБРЕВА се насочва предимно към психологизма в произведенията си. Бидейки театрално дете, тя е усвоила много добре законите на драматургичното произведение. При нея има много по-сериозна структура на драматургията. Пиесите й, които имат успех, са изградени на основата на психологическата обоснованост на образите. Тя създава завършени образи: с много сериозна психологическа подплата, с житейски съдби - образи с биография, които предлагат по-сериозни задачи на актьора. Когато актьорът играе в нейни пиеси, той може да направи силен образ. Точно това при Яна Борисова доста липсва - там биография на образа трудно може да намериш. Яна Добрева е дълбоко психологически автор, това бих казала за нея. Това се харесва - и на режисьорите, и на публиката. Нейните произведения имат по-сериозна заявка за по-дълъг сценичен живот. Поне моето впечатление е такова, защото „Пясъчен пъзел“ доста много се игра, с голям успех се игра, „Милост за мама“ в Младежкия театър - също. Яна Добрева има повече заложби за един по-сериозен драматург.


  ТЕОДОРА ДИМОВА направи много силно впечатление с „Кучката“ в Театър „София“ и с „Невинните“ - нейният роман "Майките", който след това се реализира в Театър 199, вече като драматургично произведение. Теодора Димова е един много нравствен писател, тя е морален човек и не го крие. Без да морализаторства, тя винаги засяга теми, които срутват предишния социалистически морал, предишните възгледи за човешкото поведение, и това е много позитивно. Знам, че в момента тя изследва религиозни творби. На нея това й е много близко, при нея също има силна психология, същевременно подплатена с една устременост към висшия морал на човека като цяло - общочовешкия морал. Тя иска да покаже силата на човека, който има усещането за правота, именно вследствие на това, че той е по-морален от околните. Много пъти този човек търпи върху себе си последствията от това свое поведение. При нея съществува християнското мислене, че не винаги е прав този, който е победител. Много пъти истината застава на страната и на победения - в битов и житейски смисъл, докато истинският духовен смисъл е друг. Теодора Димова е много добра в заплитането на сюжета на драматургичното произведение - нейната драматургия, за разлика от тази на Яна Борисова, е сюжетна. При Теодора Димова сюжетът е любопитен, почти криминален понякога. В „Кучката“ и в „Змийско мляко“ има страхотно криминален момент, който успява да заинтригува зрителя и допълнително държи будно неговото внимание, освен че, както вече обясних, има и психологическа подплата - всеки образ, всяка постъпка. Без да бъде дидактична, тя ни кара да се замисляме за смисъла на своите постъпки. По този начин на зрителя светва една червена лампичка, най-вече защото в близкото минало такъв подход към драматургия и сюжетика беше почти непознат. Тя отстоява свои нравствени позиции чрез цялата си драматургия.


  ХРИСТО БОЙЧЕВ направи удар в десетката с пиесата „Полковникът птица“, която, верно, беше малко натъкмена, нагласена към тогавашните политически и обществени случки, но той създаде много добро драматургично произведение. С иносказателност и хумор, то успя да спечели както награди, така и публика. Най-интересното и фрапантното обаче е, че до този момент пиесата на Христо Бойчев „Полковникът птица“ не е изиграна в София в оригиналния си вид. Борис Панкин направи в Театър „София“ някаква вариация, наречена „Полковникът и птиците“, с балет и не знам си какво още вътре, което нямаше нищо общо със смисъла на произведението. За сметка на това в Перник се играха с голям успех, и „Полковникът птица“, и „Районна болница“. Спомням си, че аз като наблюдател на Пернишкия театър, взех от ръцете на Христо Бойчев „Районна болница“ и я дадох на Георги Русев като директор да я прочете, заедно с Добри Добрев, Дочко Калпазанов и други негови колеги от театъра. На другия ден се виждаме, за да разговаряме за пиесата, и Дочко Калпазанов ми казва с треперещ глас: „Красимиро, ти искаш всички да ни вкараш в затвора с тая пиеса“. Аз се смях на глас, но имаше голяма доза истина за съжаление - това беше малко преди 89-та година. Нали си представяте каква стагнация е било - те се бяха толкова разтреперали, след което все пак я поставиха в Перник, имаше много голям успех и, слава богу, мина между капките, но вече демократичните промени бяха много назрели и нямаше опасност от репресии. Но лошото е, че Христо Бойчев спря да пише. Той в момента няма нова творба. Колко пъти го питам: какво правиш бе, Христо? Той лежи на стари лаври и някак си се чувства и засегнат, защото той реално не получи награди за „Полковникът птица“ в България, той получи награди в чужбина.


  ИВАН КУЛЕКОВ също се опита да пише пиеси. В Младежкия театър му играхме на камерна сцена една пиеса, която Бойко Илиев постави. Но неговият език е прекалено иносказателен. Кулеков е много абстрактен и много муден в сценичното действие. Той не е добър театрал, не разбира много от театър и при него нещата вървят повече като декларативно изказване на мисли, мнения, размяна на такива - липсва необходимото, за да има театрален успех. При него всичко остава в сферата на опита, не може да се каже, че е доказал себе си като драматург.


  Огромен успех, КАМЕН ДОНЕВ има огромен успех. Защо? Той първо е актьор и познава законите на театъра. Това е много важно. И когато към това се прибави и таланта му да прави диалог, и чувството му за хумор, тогава се получава страхотен бум. Ние може да не го харесваме - аз само две неща му харесвам: „Самолетът беглец“ и „Възгледите на един учител за народното творчество“. Всичко останало е доста размито и евтино, бих казала - евтино написано, евтино предложено. То не може и да се изиграе по сложен начин, то просто си е семпло, елементарно, посредствено. Но, както се оказва, Камен Донев е много харесван от най-широк кръг от зрители. На този човек аз му прогнозирам и занапред още по-голям успех, защото той хваща психиката на българина, той играе на национална вълна, на патриотична вълна играе, хваща бита около българина, иронизира го, забавлява се, забавлява и зрителя. Това е голямо качество, не може да се отрече. Още повече, както казах, съвременни комедии нямаме, така че тези на Камен Донев са просто едно цвете, цъфнало в пустинята, дето се казва. Затова театрите ги поставят, защото имат успех - „кассовая прибыль“, с Камен Донев. Те разчитат на касата: има ли Камен Донев, има касов успех. Нещо като българския Рей Куни - поставиш ли Камен Донев, има опашки пред касата. Така че, колкото и да не им харесва на много хора, и да смятат, че от него има много какво да се желае (аз също мисля така), той си продължава и смятам, че ще пише и занапред по същия начин. Само да не ги поставя така, както напоследък постави „Кръщене“ в Театър „Българска армия“ - почти самодеен ансамбъл в стил „Филип Кутев“. Народни носии, хора и ръченици. Но и това се харесва, те имали голяма публика на това нещо. Аз го отрекох като критик, но те преуспявали. Театърът е доволен, защото се гледа.


  ЮРИЙ ДАЧЕВ е с театроведско образование, но успя да надскочи рамките на професията и да излезе на откритото поле на писателското поприще. Повечето му неща са драматизации. За Младежкия театър направи една добра драматизация по Съмърсет Моъм - „Праведните не закусват в петък“. С мое съдействие, и по мое време, направи в същия театър и една драматизация по приказка на Николай Райнов - „Умник над умници, юнак над юнаци“, която имаше доста голям успех. Беше сюжетна приказка с голям брой действащи лица, много интересна за децата. Това беше първата драматизация по произведение на Николай Райнов в годините на демократичния ни преход - знаем че Николай Райнов дълго време беше под възбрана, особено що се касае до негови творби, и в това отношение даже имаше съдействие и от страна на Богомил Райнов - неговия син, който директно го беше предал още 45-та година. След като Владко Люцканов дойде за директор на Младежкия театър, веднага свали от сцената тази постановка, без да се консултира с никого... Юрий Дачев прави всичките драматизации на Малък градски театър „Зад канала“, които деветдесет и девет на сто са сполучливи. В отминалите две-три години „Дама Пика“ беше едно от най-добрите представления - аз нееднократно съм го хвалила - както драматургично, така и режисьорски, така и актьорски. Просто беше абсолютно осъвременен материалът, доближен до днешния зрител, и същевременно направен много вълнуващо. Бяха изтеглени от основния материал най-съществените моменти и беше поднесено по такъв начин, че да бъде, така, ядивно за съвременника. Юрий Дачев показа и сценарни способности, той се занимава и със сценарии за кино. Пиесата му „Пансион за кучета“ първо беше поставена в Малък градски театър „Зад канала“ и след това само със смяна на един от актьорите - вместо Георги Русев игра Николай Бинев, излезе филмът по същата пиеса, където Илка Зафирова царуваше с прекрасния си талант и с голямото си можене направи една много голяма, сериозна роля. Стоянка Мутафова и Георги Калоянчев също играха в една негова пиеса в Сатирата: „Вчерашни целувки“ по книгата му за Стоянка Мутафова, където Юрий Дачев навлиза в темата за такива семейства, които по времето на социалистическия режим бяха почти обезправени - това, че хората бяха интелигентни, се вменяваше за техен недостатък, гледаше се с пренебрежение на тяхното съществувание и се стремяха въобще да ги отритнат, да не се забелязват от обществото, да не им се обръща внимание. Властта, комунистите, бяха успели да наложат това нещо - човекът не се измерваше по неговите качества, а по това към каква класа принадлежи. Работническата класа - стругари, трактористи и др. имаха предимство пред този, който беше с две висши образования. Това беше една негласна държавна политика и не мога да разбера защо в наше време не се говори за тези неща и има някаква фатална носталгия по времето на Тодор Живков, като съвсем се забравя, че всъщност истинската интелигенция на България беше поставена на колене, и даже по-ниско. Да не говорим за заплахата от лагери, от арести, от изселвания и други такива неща. Агентите на Държавна сигурност толкова богато са населили нашия живот, че и до ден днешен - двадесет и две години след промяната, не можем да се отървем и освободим от тях. Така че в това отношение Юрий Дачев влезе в една ниша, която до този момент не беше експлоатирана, и показа един демократичен, съвременен поглед към този проблем. Освен това литературната му култура е завидна, той е, така да се каже, културно грамотен - притежава една широка обща култура, притежава и граматическа такава, и много добре владее похватите на драматургичното творчество. Както вече споменах, театърът показва, а не доказва, театърът не търпи белетристика, а иска действие, и именно затова неговият диалог има успех - и в сценариите му, и в пиесите му. Той е хванал истинската същност на драматургичното творчество и много бързо навлиза в душата на зрителя. Бих казала, че той в момента е един от най-добрите сценаристи на българското кино, от най-успешните. Наскоро излезе един българо-немски детски филм и докато го гледах, отново си го помислих това нещо.


  На ИВАН ГОЛЕВ ще се спрем само с няколко думи. Това беше един човек, който явно искаше да заеме място в театъра, но така и не се получи, остана си само в подстъпите към театралната сцена. Иначе - безспорна литературна култура, безспорни интелигентски виждания, но само толкова. Той завърши българска филология - син е на известния поет от онези години Владимир Голев, който беше особено пропартиен. Синът е по-свободомислещ. Иван Голев се опита да направи сериозна драматургия, но и неговите пиеси бяха прекалено разсъдъчни, прекалено, бих казала, нетеатрални в диалога си („Роклята на Бодлер“) и затова много трудно стигнаха до зрителя. „Спасителят (не в ръжта, а в) ръждата“ беше една много интересна пиеса, която така и не видя бял ден. Лично аз съм я предлагала на няколко режисьори - беше отхвърлена и до ден днешен не намери пътя си към сцената.


  СТЕФАН ЦАНЕВ нашумя страхотно през шейсетте години с една стихосбирка - „Перигей“ се казваше. Стихотворенията и обложката бяха на черен фон, което тогава беше нещо почти нечувано, нещо супер авангардно. От тази стихосбирка му излезе името на един търсещ млад автор. Тогава той започна да пише и за театър. Много преди да живее и да се ожени за Доротея Тончева, навлезе в театралните среди. Той беше поет в театъра, играеха му се много пиеси. Както знаем, Чавдар Добрев има цяла книга „Поетичната вълна в българския театър“ - Стефан Цанев принадлежеше именно към тази поетична вълна, заедно с Валери Петров, с Джагаров тогава и т.н. Стефан Цанев прояви действително един много силен театрален усет и освен че езикът му беше поетичен, освен че много често ползваше и стих в драматургията си, той беше и доста революционно настроен - в добрия смисъл на думата. Имам предвид, че почти всичките му герои нещо търсеха, нещо искаха, бяха нещо недоволни и именно затова произлезе и скандалът около неговия мюзикъл „Любовни булеварди“, който от днешна гледна точка ще ни прозвучи точно както на Георги Марков „Да се провреш под дъгата“ - като едно доста незначително произведение, но тогава беше художествено явление с предизвикан изключително голям конфликт, и беше спряно. Николай Поляков го постави в „Младежкия театър“ - аз бях на първата генерална репетиция, издържа едно-две представления и го спряха. След това Бойко Илиев започна кариерата си като режисьор като го постави в Пазарджишкия драматичен театър, вече при по-освободени обстоятелства. „Любовни булеварди“ беше с модерна музика, с млади хора, които почти крещяха от сцената своите искания, той се стремеше да разруши социалистическия стереотип на комсомолеца, на това, което властта искаше от младежите - тези ограничения, които се налагаха, борбата на младостта срещу по-възрастните, което е всъщност общочовешки момент - всяко младо поколение се бори със себе си, но тук имаше и политически момент много силен и именно затова беше спряна пиесата му. Той стана много популярен с, така, философичния подтекст на пиесите си. Нашумя „Последната нощ на Сократ“, която доскоро се играеше в Народния театър - постановка на Здравко Митков. Първи я играха в Перник с Георги Русев като Сократ навремето. Всяка негова пиеса имаше свой философски значим подтекст, който трябваше да бъде разчетен от актьорите. Това им даваше достатъчно материал при работата върху образите. Макар и доста тезисно, но всеки от тях носеше някаква идея, имаше някаква мисия в пиесите му: „Процесът против богомилите“, „Тайната вечеря на Дякона Левски“, "Величието и падението на Стефан Стамболов"... Когато се свърза с Доротея Тончева и когато тя стана директор на Театър „София“, той там вече имаше актив и като драматург на театъра при подбора на репертоара. Но всъщност най-големите постижения на Стефан Цанев бяха в аспекта на едни, бих ги нарекла, поетико-драматични търсения, което се отразяваше и на езика на неговите пиеси. Той беше много богат, разностранен и винаги търсеше поетичните образи - неговата драматургия много лесно се отличава, репликите му се запомнят. Борис Панкин дълго време поставяше негови творби. Дори в Монреал постави негова пиеса. След това настъпи някакъв конфликт, охладняване, вследствие на кандидатурата на Панкин за директорство на Театър „София“ - настъпи един личен конфликт и се разминаха, но иначе Борис Велчев Панкин много е поставял Стефан Цанев, беше много близо и до семейството.


  ВАЛЕРИ ПЕТРОВ имаше огромен успех с пиесата „Когато розите танцуват“, която беше хит в Сатиричния театър. Редяха се на опашки за билети. Това беше пак към поредицата поетични пиеси. Много, така, симпатична ситуация - имаше нежност, сантименталност в пиесата. Въобще усещането на Валери Петров е такова. И за онези години това също беше едно чисто ново виждане към нашия театър и именно затова пиесата получи такъв голям отзвук сред зрителската аудитория.


  КОНСТАНТИН ИЛИЕВ е драматург с европейско образование - той може да пише дори и на немски. Изключително важна беше оригиналността на произведенията му. В тях съществуваше и революционния момент - имаше много елементи на несъгласие с действителността ни, противоборство срещу социалистическия режим, отстояване на собствени принципи, отстояване на принципите на интелигенцията като цяло. „Музика от Шатровец“ в Благоевградския театър, постановка на Любен Гройс, взе много награди и направи много силно впечатление. Това беше една пиеса, която се смяташе за най-силната и най-противоборстваща на режима пиеса на Константин Илиев. И понеже на финала имаше някакъв кръст, християнски кръст, имаше дума да спират спектакъла, но слава богу, това не стана. Там направи много добра роля покойната актриса Вихра Котова - актриса на Любен Гройс, която пак поради известни репресии и роднински връзки с репресирани, именно Змей Горянин, който беше лежал в Белене (тя беше от този род) не можа да дойде в София и си остана актриса на Любен Гройс, но в извънстоличните театри - Русе и Благоевград. Румен Чакъров също постави „Музика от Шатровец“ в Пловдивския театър. „Босилек за Драгинко“ е една, така, епопея на българското село от ония години. Проблемът с текезесетата присъстваше в тази пиеса, която се играеше с доста голяма масовка и предизвика също много голям интерес в най-различни слоеве от обществото ни в онези години. Неговата „Нирвана“ беше много добра пиеса, камерна, за Яворов, Мина и Лора - Мина и Лора в едно, там вече беше под въпрос кого точно визира, но изобщо за любовта на Яворов беше по принцип пиесата. Константин Илиев показа едно невероятно вникване в психиката на големия наш поет като потърси причините за неговата лична трагедия - лична драма с Лора по-точно и нейното евентуално самоубийство, и тежката съдба след това на самия Яворов. Там има оригинален диалог, много верен поглед към характерите, към образите, имаш чувството, че Константин Илиев е бил съвременник на големия ни поет и е отразил много вярно най-типичното за него като човек, интелигент и поет. Тази пиеса имаше страхотен успех, игра се в много театри и до ден-днешен се играе с много благодарни роли и образи. „Прозорецът“, мисля, че и филм се направи по нея, се игра в Театър „199“, но тя мина по-вяло, по между другото. Константин Илиев беше и до ден днешен е известен с това, че е безспорен интелигент и безспорен защитник на позициите на интелигенцията срещу тези еснафски, потребителски вкусове, които съществуваха в тогавашното, а и в днешното общество. Той показа едно несъгласие със заложения в българина еснафски стремеж към благополучие - лично и материално, прояви един идеализъм, което беше доста задължаващо. Навремето те бяха много близки с режисьора Любен Гройс и заедно мислиха и работиха върху творбите на Константин Илиев до смъртта на Любчо Гройс, който между другото също притежаваше много висока литературна култура и пишеше много добре. Ако той беше написал някоя пиеса, сигурна съм, че щеше да има голям успех... Моноспектакълът „Великденско вино“ разглежда съществен момент от нашата история, а именно смъртта на Левски през погледа на, така, осъзнатия от всички предател поп Кръстьо. Там се поставя под въпрос дали точно поп Кръстьо е предател, изобщо поставя се отново по философски начин проблема за нашата национална психика, за нашите герои в лицето на Левски. Пиесата е изградена за двама души, като второто действащо лице е мълчаливо - това е клисарят на църквата, в която се развива действието, и се играе по най-различни начини от най-различни актьори. Но пиесата имаше страхотен успех в много театри, включително и в Народния, защото Константин Илиев показа много вещо познаване на историческата истина и същевременно го претвори в характера на главния герой като разкри и темата за предателството и за съвестта му, която говореше през цялото време. Това особено впечатляваше зрителя. Не знам дали в днешно време тази пиеса би имала същия голям успех, който имаше в ония години, но преди десетина години тя беше просто на върха, заедно с „Нирвана“. Това са двете много успешни пиеси на Константин Илиев.

  „Правителството прие постановление за преобразуване на държавни културни институти. С изпълнение на заложеното в документа започва реформата в системата на сценичните изкуства, чиято цел е да се постигне оптимален тонус на културните институти, съобщи пресслужбата на Министерския съвет.


  Концепцията, предложена от Министерството на културата, предвижда Новият драматичен театър "Сълза и смях" да се преобразува чрез вливане в Народния театър "Иван Вазов"; Държавният музикално драматичен театър "Кадрие Лятифова", Кърджали - чрез вливане в Драматично-кукления театър "Димитър Димов" - Кърджали; ДМДТ "Назъм Хикмет", Разград - в Драматичния театър "Антон Страшимиров", Разград; Родопският драматичен театър "Николай Хайтов", Смолян - в ДТ "Н. Масалитинов" - Пловдив.


  Три филхармонии - в Шумен, Враца и Видин, ще се преобразуват в симфониети, а оперно-филхармоничните дружества в Русе, Бургас и Пловдив стават държавни опери. ОФД - Варна и ДТ "Стоян Бъчваров" в града се обединяват в Театрално-музикален продуцентски център, а ДМТ "Ст. Македонски" и балет "Арабеск" - в Държавен музикален и балетен център - София.


  ДКТ "Сава Доброплодни" в Силистра ще бъде преобразуван чрез разделянето му на драматичен и на куклен театри.



  С извършените преобразувания се постига оптимизация и повишаване ефективността на дейността на новите структури и увеличаване публичния ефект от нея, се посочва в съобщението. Целта е държавните културни институти в сферата на сценичните изкуства да се превърнат в творчески, динамични, мобилни и социално адекватно действащи структури чрез ръководство от по-малък и общ административен екип, адаптиране на репертоарните планове в условията на съвременните изисквания и съобразяването им с регионалните особености, социална среда, интереси и естетически вкус на публиката.“



  Какъв стил, а!



  "да се постигне оптимален тонус на културните институти", "Новият драматичен театър "Сълза и смях" да се преобразува чрез вливане в Народния театър "Иван Вазов", "увеличаване публичния ефект от нея"...



  Министърът се оказа стилист!



  Джордж Бенкрофт е казал: "Стилът - това е самият човек", значи: стилът - това е самият министър, а самият министър - това е реформата, или: какъвто стилът - такава и реформата. За съжаление, по време на пресконференцията, която се проведе в Нов драматичен театър "Сълза и смях", никой от присъстващите не блесна с висок стил - директорът Венцеслав Кисьов се съсипа да изнася факти за успехите на театъра, но не се сети да нарече тези успехи "тонус". И по тази причина остана неразбран и не успя да спаси театъра от закриване, пардон - от вливане. Ако беше казал: "Оптималният тонус" на Театър "Сълза и смях" отдавна е постигнат, министърът-стилист щеше да наостри уши и да го разбере. За съжаление Венцеслав Кисьов не успя да се издигне до нивото на ухото, пардон - стила на Вежди Рашидов. Той се доказа като блестящ мениджър, но се провали като стилист... Така че, ако сте почитатели на високия стил, не си губете времето с пресконференцията, ами направо кликнете върху "Министерски бисери". И когато стигнете до "ренесанса на българския театър", за който говори Крикор Азарян, приемете всичко на доверие. Няма никакво съмнение, че РЕНЕСАНСЪТ на Крикор Азарян и ренесансът на министър Рашидов са едно и също нещо. Ренесансът вече е тук и се нарича Постановление - ние вече живеем в ренесанса, т.е. в Постановлението!


  



  ПОСЛЕДНАТА ПРЕСКОНФЕРЕНЦИЯ


  в славната история на Театър "Сълза и смях" преди закриването му чрез "вливане"

      (Проектът за реформата е публикуван на 16.07.2010 г.)

    

  


  ВЕНЦЕСЛАВ КИСЬОВ (директор на НДТ „Сълза и смях“): Безкрайно много ви благодаря, че сте тук. Странното е, че аз бих започнал тази пресконференция с един въпрос: защо? И ако вие ме попитате „защо“, аз ще отговоря пак със „защо“, и така можем да преливаме от пусто в празно. Тази реформа - аз заставам зад платформата, че реформа в културата е невероятно необходима, но тя трябва да върви по пътя, за който говорихме в началото - при първите срещи с Министерството на културата. Първо: конкретен анализ на всеки театър. Второ: изготвяне на закон за сценични изкуства. И чак тогава реформа, която да получи формулата за своето съществуване от предните две стъпала. За съжаление сега се тръгва по обратния път, т.е. първо: правим реформа, след това ще напишем закон и след това ще направим, сигурно, анализ на отделните театри. Това за мен е противопоказно и опасно за театралната система в България. Но тъй като засегнат в случая е Театър „Сълза и смях“, аз задавам въпроса вече няколко пъти: как да разбера какво значи „сливане“? (Автентичната дума, както се изясни, е „вливане" - б.р.) По Кодекса на труда „сливане“ значи: две неща се сливат едно в друго, без да се съкращават щатните бройки, и те продължават да съществуват като цяла единица. В такъв случай за какво го правим? Отново изниква този въпрос. Второ: казва се, че „Сълза и смях“ навремето е бил филиал на Народния театър, поради което сега се връщаме към някои от старите форми. Искам да ви кажа, тъй като все пак съм завършил ВИТИЗ „Кръстьо Сарафов“ и съм учил история на театъра: „Сълза и смях“ никога не е бил филиал на Народния театър. От трупата „Сълза и смях“ са взети 80 % и е образуван Народния театър. След това: 47-ма година, когато се провежда конкурсът в Народния театър и вземат един куп млади талантливи хора като Невена Буюклиева и други, се оказва, че те не могат да играят на основната сцена и се създава сцена „Васил Кирков“, на която младите да имат право да репетират и да играят. Той става филиал - „Васил Кирков“, на Народния театър. Това е, което е исторически точно. (Кратка пауза.) Те - господин заместник-министърът Тодоров казва, че има три основания за правене на реформи. Първо основание: това са социологическите проучвания за нагласите на българския театър, както и одитите на Сметната палата. Те показват, че много от сценичните изкуства не работят. Така. Одит на Сметната палата няма нужда да се прави в Театър „Сълза и смях“, защото има финансов анализ на Министерството на културата, според който възвръщаемостта на субсидиите в единствено този театър е 72 %. Искам да направя сравнение с най-малката възвръщаемост - 5 % в български театър. Пет, десет, петнайсет, двайсет, двайсет и пет - в общи линии е възвръщаемостта, срещу 72 %. ЗНАЧИ, ОТПАДА ПЪРВИЯТ ВАРИАНТ - така наречената финансова неустойчивост на театъра... И още нещо по този въпрос: отношението приход към разход на Театър „Сълза и смях“ е: 1 към 1.4, тоест почти изравнени приход към разход. Докато има театри, които имат: 1 към 5; 1 към 7; 1 към 10; 1 към 23. След като тази първа точка не е засегната, още веднъж задавам въпроса: защо? Второ основание: липсата на каквато и да било нормативна база за тези искуства, става дума за сценичните. Сегашният закон за защита на културата не е ефикасен. Абсолютно съм съгласен с господин Тодоров. В много градове, където са откривани театри, филхармонии и други културни институти, населението от няколко стотин хиляди е паднало на 20-40 хиляди. Не е разумно държавата да поддържа тези институти при старите условия. В същото това време София нарастна почти до два милиона, и искам да кажа, че театрите не достигат на София. Тоест и тази втора точка като мотив за сливане на Театър „Сълза и смях“ с Народния не издържа. И третият мотив: третотото основание е уравниловката на заплащането. Няма работещ в театъра или операта, който да не се съгласи, че заплащането е несправедливо. Този проблем, наследен отпреди промените - 1989 година, трябва да се реши веднъж завинаги. Само че ние преливаме Театър „Сълза и смях“ в Народния, за да унищожим възможността актьорите да получават тук хонорари, т.е. да получават по-завишени ставки за своя труд. Значи, аз не разбирам и третия мотив за провеждането на тази реформа. Затова задавам още веднъж въпроса към вас: защо? Защо правим това движение? Кому е нужно то в момента, когато театърът е стъпил на краката си?За да не бъда голословен, ще ви кажа следното нещо: освен възвръщаемостта, която е 72 %, миналата година имахме приход от порядъка на 860 000 лева. Искам да проверите, че единствения театър, който има повече приход от нас, това е Народния театър, само че той има три сцени с 1000 места за зрителите. Тук ние сме го постигнали с 430 места на тази сценичка и със, слава богу, великолепното участие на актьорите. Аз се прекланям пред Васил Михайлов, който е тук, и който играе в три представления в този театър. И това е възможността да играят 80 артисти от най-добрите категории, не само от София - в наш спектакъл участват актьори от Смолян, Пловдив, Пазарджик, т.е. ние даваме възможност да се събират екипи, които да се борят за своето осъществяване, творческо осъществяване. Другото, което искам да ви кажа: държавата дотира всеки билет във всеки театър. Това е разликата между 25, почти, лева и стойността на билета, който се продава. Билетът в театър „Сълза и смях“ е най-висок - 12,52 лева. Всички други театри имат по-ниски като стойност билети - стигат някъде до 3 лева, т.е. дотацията на държавата е по-голяма. И тогава пак питам, защо този театър трябва да бъде... Заповядайте господин Поляков, щях да кажа, че това, което направихте, е прекрасно. Обърнах се към Николай Поляков не случайно - когато (по негово време - б.р.) се правеше реформата, ние протестирахме, но се оказа, че откритата сцена може да върши полезна работа, защото тя дава превес и възможност на талантливи хора да застанат ясно и точно на позицията да се реализират. Така. Сливането с Народния театър какво би означавало? Още три неща. За да се направи една реформа, е необходимо да се направи задължително финансов анализ, който според мен, абсолютно ни поставя на първо място, да се направи един административен анализ, а театър „Сълза и смях“ е единственият, който има състав 37 човечета, които поддържат 215 - 230 представления на сезон и работят неистово в тази сграда, за разлика от театри, които имат 100 и над 100 личен състав, т.е. ние имаме редуциран до така наречения санитарен минимум състав, който поддържа абсолютно на високо творческо ниво представленията. Т.е. ако погледнем административно, ние сме доведени до това, което е необходимо на държавата. Трябва да се направи и художествен анализ на представленията. Това е малко по-сложно, защото, както казват руснаците: „на вкус и цвет товарищей нет“ - на един харесва, на друг не харесва, но средно излизат по 10 до 12 критики за представленията на „Сълза и смях“. И още нещо, което искам да добавя в днешния ден: януари месец тук пристигна селекционна комисия от фестивала в Авиньон, която изгледа представленията в столичните театри и избра представление на „Сълза и смях“, което в момента се играе на фестивала в Авиньон. Това не говори за нискокачествена продукция, а обратното. Т.е. и по този показател имаме успехи... Има нещо тук, което ще ви прочета, и после ще ви оставя да задавате въпроси, като го коментираме: Другаря Тодоров - казвам "другаря Тодоров" неслучайно, е заявил следното (текстът е публикуван във в-к „24 часа“ на 20.07.2010 г. - б.р.):



  
    „Що се отнася за една от най-дискутираните схеми - сливането на "Сълза и смях" с Народния театър", логиката е следната: "Сълза и смях" трябваше да е открита (или приемаща) сцена, но сега не е нито приемаща, нито продуцираща. В Народния най-често гостуват външни спектакли и е необходимо той да има приемаща сцена. Но условията за това няма да издържат на развитието на пазарните отношения - театрите приемат колегите на приятелска основа, почти никой не взема наем. А базата е държавна и не е нормално да остане тя нерегулирана. Общата рамка на промяната е зададена, а новата структура е въпрос на избор на двата театъра. На място ще се решава позицията на мениджърите.“ (МИТКО ТОДОРОВ, ЗАМ.-МИНИСТЪР НА КУЛТУРАТА)

  ВЕНЦЕСЛАВ КИСЬОВ: Искам да ви кажа, че това в първата част (на цитирания текст) - казвам го на мек дипломатичен език: не е истина. Театър „Сълза и смях“ има продуцирани за три години и половина 18 собствени спектакъла - осемнадесет, от които 9 спектакъла, т.е. половината, са български заглавия. Искам да ми посочите вие, журналистите, друг театър, който има толкова български заглавия за толкова кратко време. (Пауза.) Няма такъв. Липсва такъв. И това е „Сълза и смях“, която се опитва да защити правото си на съществуване чрез българска драматургия и чрез, разбира се, други драматургични произведения. По повод това дали сме приемаща сцена или не. Числата говорят по-добре. Приходите за 2008 година са общо 823 795 лева. От тях от билети - 578 313. Други приходи, които визират гостуванията на разни други формации и тяхното техническо обслужване - 245 482. Имайте предвид, че за всяко гостуване - Слав Бойчев е тук и може да каже, ние подписваме договор за гостуването и вземаме между 800 и 1200 лева, т.е. няма гостуване, за което театърът да не е получил своите средства за административно и техническо обслужване и да ги е внесъл в държавата. Така че: Е приемаща сцена, Е продуцираща сцена и Е сцена, която създава копродукции, които са седем на брой. Тогава питам: защо? Пак. И аз питам вас, защото няма кого друг да питам... През 2009 година имаме 852 231 лева, от които 640 540 лева от билети и 211 691 лева от други приходи. Ние други приходи нямаме, освен приходите, които внасят в касата ни гостуващите представления. Т.е. сцената е открита и представленията варират между 9 и 12 на месец, гостуващи. Останалите, защото ние работим 30 дни в месеца - останалите 18 дни са наши представления - копродукции и собствена продукция. И още нещичко, за да свърша окончателно: при „преливането“ се каза, че ще бъде единствено открита сцена „Сълза и смях“, т.е. тя ще приема само гостуващи продукции. Скъпи приятели, ако приемем, че 30 дни в месеца при нас минават всеки ден продукции, което е невъзможно, и всеки ден плащат по 1200 лева, това са 36 000 лева на месец или за деветте работещи месеца - 334 000 лева. Сравнете го с това, което сме внесли чрез собствена продукция - 852 000 лева. Какво губи държавата от това? Губи само 500 000 лева. ГОЛЯМА РАБОТА - ЗА ЕДНА ДЪРЖАВА, КОЯТО Е БОГАТА. И затова въпросът ми е: по време на криза може ли да се посегне на финансово най-издържалата изпита във времето единица? Възможно ли е, трябва ли да се получи това? Ние нямаме кмет, който да застане зад нас и да каже, че ще гладува, нямаме кметски отдел, който да каже: ще ви дадем 200 000, действайте. Оформяйки статута на Театър „Сълза и смях“ - „открита сцена - продуциращ център“, приемайки постановлението със зам.-министър г-н Николай Поляков, имаше една точица вътре, за която аз му благодаря, че тогава я е вкарал, защото той е работил в театър и знае: 75 % върху фонд работна заплата се дава на театъра - открита сцена, за дейност. Така ли беше, Поляков? Малко след това тези 75 % станаха 50, след това 30, после 10 и накрая ги няма. И ние продуцираме - последните три години продуцираме с външни средства, със средства на хора, които внасят пари, което е страшно тъпо... Готов съм да ви изчета всички заглавия, които сме създали през този период и да отговоря на всички ваши въпроси. Ако г-н Банов има да добави нещо, нека да добави, това беше основното, което исках да споделя с вас.


  ВАСИЛ БАНОВ (зам.директор на НДТ „Сълза и смях“): Не, Кисьов каза всичко, ние така работим - в екип... Само искам да подчертая казаната неистина: по документ е „открита сцена - продуциращ център“. Това сега се използва и тиражира: не е нито това, нито онова... Тук правя една скоба - когато си купувам нова кола, аз я избирам да бъде с повече качества. Правейки промяната, новата кола трябва да ни осигури някакви предимства: да печели по-добре, да спира по-добре, да е по-луксозна... и т.н. Все пак трябва да има предложение от г-н Тодоров. Такова няма. Ако критерият са числата, то тогава числата говорят в полза на „Сълза и смях“. Не говорят в полза на Пловдивската опера, на Русенското филхармонично дружество, в полза на Видин... говорят в полза на „Сълза и смях“. Ако проблемът не е в числата - тогава защо? Ако проблемът е свързан с кредото на театъра, то точно в продуциращата програма се върви от Чехов през Страшимиров, Хайтов, Яворов и т.н. Програмата, която пристига отвън е трудно регулируема. Не можеш да откажеш на този, който идва отвън, и да коментираш нещо, което той предлага, а той няма да дойде с Чехов. С други думи, единственият начин да има такъв театър, е, той да бъде „открита сцена - продуциращ център“. И ще кажа нещо - пак да спомена Поляков - не е ли най-добрата реформа за целия български театър, най-добрата отправна точка, всички театри извън Народния, Операта и Филхармонията, да станат открити сцени? Тогава Васил Михайлов - жив и здрав, вероятно ще играе на 10 - 15 сцени, но друг, примерно, няма да играе. Не е ли това най-естествения подбор? Свърших.

  В. Кисьов и В. Банов


  ВЕНЦЕСЛАВ КИСЬОВ: Аз имам едно изложение от 55 страници, няма да ви го чета цялото, в което съм описал абсолютно всичко. Едно писмо написах, всъщност със знанието на екипа, който ръководех - писмо до г-н Бойко Борисов, г-н Симеон Дянков и г-н Вежди Рашидов. Тук съм сложил няколко екземпляра от него, може да си вземете. Ще се опитам да го пусна и през БТА, защото обръщението ми не е случайно. Имам чувството, че незапознатостта на ръководителите ни в момента може да изиграе лоша шега и вместо да изрисуваме вежди, да избодем очи. Живея в тази държава и не бих искал да се вършат погроми.


  ПЕТЯ ТЕТЕВЕНСКА (БНТ): Как стана така, че трябва пред медиите да излагате своите аргументи? Не сте ли имали предварително среща с екипа на министерството?



  ВЕНЦЕСЛАВ КИСЬОВ: Не. Първо, аз не бях включен в тази група, която работи десет месеца по реформата. Имахме една среща, на която се каза това, което казах в началото, и аз го поддържах пред всички медии - че е задължително да се направи конкретен анализ на всяка единица от театралната система, след това да се създаде закон за сценичните изкуства и едва тогава, след обсъждане всенародно, както беше казано, да се пристъпи към задействане на така наречената реформа. Продължавам да мисля, че това е правилния път.



  РОСТИСЛАВА ГЕНЧЕВА (bTV): До този момент не сте ли имали среща в Министерството на културата по повод на...



  ВЕНЦЕСЛАВ КИСЬОВ: Не, не.



  ВАСИЛ БАНОВ: По повод този документ ли?



  РОСТИСЛАВА ГЕНЧЕВА: Да.



  ВАСИЛ БАНОВ: Не.



  ВЕНЦЕСЛАВ КИСЬОВ: Това е проект все пак и аз затова искам да ви кажа, че има нещо добро в случая.



  ПЕТЯ ТЕТЕВЕНСКА: Как научихте за проекта?



  ВАСИЛ БАНОВ: От „Труд“, в-к „Труд“.



  ВЕНЦЕСЛАВ КИСЬОВ: Вестник „Труд“ - ваша колежка журналистка ми се обади и аз щях да припадна, защото това е като гръм от ясно небе за директор на една единица, която изведнъж се оказва, че става друга. Така навремето, бог да прости Стойчо Мазгалов, ето портрета му е тук - той се връща от лятна ваканция, влиза в кабинета си и там седи друг човек, който вече е директор. Това се наричаше „смяна по целесъобразност“. Аз мисля, че това време е отминало вече и би било съвсем нормално... ние сме нормални хора, и продължавам да мисля, че в културата трябва да си говорим и внимателно, и много мислещо да преместваме фигурките, от които зависи българската култура... После, има нещо друго: колко ще спести държавата от тази реформа в културата? Знаете ли колко са в държавния бюджет парите за българската култура? Нула цяло и шест процента.



  ВАСИЛ МИХАЙЛОВ (актьор): Министърът каза, че е 0,3.



  ВЕНЦЕСЛАВ КИСЬОВ: Не, нула три ще стане - още не е прието.



  ВАСИЛ БАНОВ: Нула четири и половина - нула три.



  ВЕНЦЕСЛАВ КИСЬОВ: Така. Какво ще спечели държавата от тази реформа? Има и нещо друго: за да се проведе реформата, е необходимо да се вложат милион и осемстотин хиляди. Съпоставете едното с другото - какво ще се спести и какво ще остане. Т.е. за мен това е... особено нанасянето на удара на „Сълза и смях“... Тук при мен е отчетът на Министерство на културата за последните шест месеца - от януари до юни, и отново „Сълза и смях“ е на едно от първите места по финансови показатели, и не само по финансови... по възвръщаемост, за разлика от други театри, които, искам да ви кажа, че са доста назад. Има още нещо, което ме кара да се смея над нашите така наречени „изчислители“, които смятат това нещо. Изчислява се, че на първо място е Народния театър по посещение на публиката. Да, той има 1000 места - един салон от 800 места, една сцена от 120 места, и още една сцена. Има хиляда места и е на първо място. На запад се прави изследване „натовареност на стол“, съобразно столовата база на театъра. Т.е. би трябвало да разделим приходите или всички зрители на бройката столове. В „Сълза и смях“ те са 430, и ако ги разделим, ще видим, че тук столовата база е най-натоварена. Това е принцип на европейския театър, не съм го измислил аз. А иначе е много просто - ако имам аз 5000 места, ще бъда на първо място и всички ще ми гледат номера на фланелката. А като имам 166 места като Театър „199“, никога няма да бъда на първо място. Само ще бъда упоменат, че си върша добре работата. Т.е. това са неща, които също трябва да влязат като начин на изчисляване на действията на театрите и тяхната способност да работят с публиката.



  РОСТИСЛАВА ГЕНЧЕВА: Какво ще се случи, според вас, ако това се осъществи?



  ВЕНЦЕСЛАВ КИСЬОВ: Много простичко - жалко, че тук няма представител на Народния театър: актьори като Биляна Петринска, като Карамазов, като Вальо Танев, като... кой още?



  ВАСИЛ БАНОВ: Бойка Велкова.



  ВЕНЦЕСЛАВ КИСЬОВ: Бойка Велкова... ще играят тук, без да получават хонорари (има се предвид това, че те в момента играят на сцената на театър „Сълза и смях“ и получават хонорари - б.р.).



  РОСТИСЛАВА ГЕНЧЕВА: Само това ще бъде промяната?



  ВЕНЦЕСЛАВ КИСЬОВ: Това е, това ще бъде промяната... И тук, ако се създават представления, ще се създават със заповед на директора на Народния театър - кои да участват в тези представления.



  ВАСИЛ БАНОВ: Не, не, най-страшното по този въпрос... трябва да повторя: махайки „продуциращ център“ - възможността да създадеш собствен спектакъл, те лишават от възможността да направиш Радичков.



  ВЕНЦЕСЛАВ КИСЬОВ: Който се играе при нас.



  ПЕТЯ ТЕТЕВЕНСКА: Говорили ли сте с ръководството на Народния театър - то какво мисли по-този въпрос?



  ВЕНЦЕСЛАВ КИСЬОВ: Провели сме три разговора. Павел Васев също научи от вашата колежка журналистка. Той се обади на Васил Банов първо, след това аз говорих с него: „Знаете ли какво се случва?“ Така ли беше?



  ВАСИЛ БАНОВ: Да. Принципът е да чакаме да видим какво ще стане... Чакаме.



  ВЕНЦЕСЛАВ КИСЬОВ: Значи, това е проект, слава богу, затова се обръщам към вас, аз лично, обръщаме се към вас, ние - Театър „Сълза и смях“, защото един проект може да бъде спрян все още в началото. Лошо е, когато вече се реши проектът да стане действащ закон, когато се прогласува министерското постановление, тогава вече... дядо ми имаше една великолепна реплика: „Не е въпросът да съдиш убиеца, а да направиш така, че той да не убие“. (Министерското постановление - "убиец", беше гласувано пет дни по-късно - б.р.)



  РЕПЛИКА: Понеже стана дума за статистиката - когато ние проверявахме цифрите в Министерство на културата, те казаха, че за преизпълнението на приходите е така, както вие казвате, но имало преразход на приходите с 148 857...



  ВАСИЛ БАНОВ: Преразход на разходите.



  ВЕНЦЕСЛАВ КИСЬОВ: Преразход на разходната граница. Ще ви обясня веднага защо е това. Когато се запали театъра и ние отидохме в Министерството на културата да помолим за 50 000, с които трябваше да се оправи задължително покрива, за да не отиде на кино декорът на следващата ни премиера „Любов №2“, и те намериха начин, слава богу, г-н министъра Рашидов задейства нещата и за срок от 7 дни ни бяха дадени 50 000. Тези 50 000 обаче не минаха като капиталови разходи, а ни натовариха с преразход по линия на дейност, тъй като не можеха да ги включат в капиталовите. Това е едно натоварване, и второ: имаме още капиталови разходи, които са гласувани от предишния кабинет. Но аз искам да сравнят нашите преразходи с другите преразходи. Т.е. не може да се каже, че един театър има преразходи, без да го сравниш с другите, за да се види колко са преразходили те.



  ВАСИЛ БАНОВ: Има принцип в театъра: колкото повече работиш, толкова повече разходваш. Особено тук, където са хонорарите... Ако принципът е да не работим, това може би е най-доброто и ще има най-малък разход.



  ВЕНЦЕСЛАВ КИСЬОВ: Ако в един театър има дадени от държавата около 2 000 000 и той връща 500 000, рамката му остава 2 000 000 разходи. При нас рамката е следната: 1 000 117 лева през 2008 година и преизпълнение (върнати – б.р.) 832 000 , т.е. маржът е твърде малък при нас, и аз се гордея с това нещо. Когато дойдох тук за директор, приходите от билети бяха 270 000... сега ще ви ги кажа точно: 278 790 лева. Когато дойдохме този екип в театъра. И сега можем да се гордеем с тези 640 000 само от билети, т.е. три пъти имаме увеличение само от билетите, не говорим за другите приходи.



  ВЪПРОС: А как ще се отрази това сливане на вашия казус с читалището?



  ВЕНЦЕСЛАВ КИСЬОВ: Казус с читалището... (смее се). Този, който прелива едното към себе си и става водещ, той поема всички негативи и позитиви на този, който е прелят към него. И мисля, че там е целта на занятието. Да, ние плащаме и в момента не сме изостанали с нито една вноска от наема към читалището, и пак сме добре в разходи-приходи, и пак се движим 1 към 1.4. И това е разликата между нас и други театри, които в момента имат разход над 700 000.



  ВЪПРОС: Добре, какъв е интересът на Народен театър, той да плаща наема, не мога да разбера.



  ВЕНЦЕСЛАВ КИСЬОВ: Аз не знам дали Народния театър има интерес, но при него отива разходна норма с още 1 000 000 и кусур.



  ВАСИЛ МИХАЙЛОВ: Усеща ли се някаква стъпка, чрез тая реформа, към преобразуване на тая сграда за други цели?



  ВЕНЦЕСЛАВ КИСЬОВ: Аз лично не виждам такова нещо засега, тъй като два пъти ми се отговаря, че просто нещата ще останат такива, каквито са. Какво значи това? Аз все още очаквам, разберете, и се радвам, че сте тук, за да споделя първо с вас, да ме извикат от Министерството на културата и да ми кажат: ей, дебил, сливане значи следното – първо, второ, трето, четвърто. Ти правиш това, той прави това и т.н.



  ВАСИЛ БАНОВ: Директно - водка с кола.



  ВЕНЦЕСЛАВ КИСЬОВ: Да, водка с кола – точно.



  ВАСИЛ БАНОВ: Вливане, то не е сливане. Вливане.



  ВЕНЦЕСЛАВ КИСЬОВ: Вливане... Така че искам да бъда наясно повече от вас... Аз не съм спал точно десет денонощия... Защото тук, в този театър, съм започнал дейността си като студент през 1967 година. Като студент стъпих на тази сцена.



  ПЕТЯ ТЕТЕВЕНСКА: Поканихте ли представители на Министерство на културата?



  ВЕНЦЕСЛАВ КИСЬОВ: Да, има представител тук от Дирекция „Театър“. Аз лично се обърнах към секретарката на г-н Рашидов и я помолих да покани и г-н Тодоров, и г-н Рашидов, и PR на Министерството. Нищо не правим скрито-покрито. Това беше съобщено онзи ден – вчера тя ми каза, че е отправила поканата към всички тези хора... Г-н Стефанов – Митко Стефанов е тук, той е представител на Дирекция „Театър“.



  ВАСИЛ БАНОВ: Ако беше дошъл Митко Тодоров, щеше да е много добре, защото той щеше да ни просветли какви са ползите от това вливане. Аз мисля, че е подведен и Рашидов, респективно ще бъде подведен и Бойко Борисов.



  ВЪПРОС: Ние чухме вашите въпроси „защо“. Ясно е, че няма причина за подобно вливане. Вие лично имате ли обяснение защо се стигна дотам – точно „Сълза и смях“ да бъде прелят в Народния театър?



  ВЕНЦЕСЛАВ КИСЬОВ: Аз мога да отговоря абсолютно безпардонно - защото е най-печелещия театър в момента.



  ПЕТЯ ТЕТЕВЕНСКА: Но той и Народния печели.



  ВЕНЦЕСЛАВ КИСЬОВ: Значи, приход към разход при Народния театър е 1 към 3.5, приход към разход в „Сълза и смях“ е 1 към 1.4. Разходният фонд на Народния театър е 2000000 и кусур. Това са просто числа... и ако ние искаме да имаме държава, трябва да бъдем наясно с това, всяко число какво значи. Колко се взима от българския данъкоплатец, за да съществува един театър и колко един театър дава, за да може да съществува той сам. Няма театър в света, ей тук го казвам и съм готов да се подпиша под това, който да има това съотношение – приход към разход: 1 към 1.4, поддържайки сграда с наем и с всичко.



  РОСТИСЛАВА ГЕНЧЕВА: В момента какъв е наемът на „Сълза и смях“?



  ВЕНЦЕСЛАВ КИСЬОВ: 10 000 (лева) на месец. 120 000 на година, това е почти сумата, която е необходима на театъра да направи свои 4 постановки. Което е страшно. Това е огромна сума. Да не ви говоря колко струва електричеството и колко ще струва от тази година нататък, колко струва парното и колко ще струва от тази година нататък, и какво значи поддръжката на тази сграда – тази сграда всеки божи ден, в който е отворена, струва 1606 лева. Всеки божи ден, в който е отворен театъра. И въпреки тези разходи, ние продължаваме да си действаме и вършим работата, както трябва.



  ВАСИЛ МИХАЙЛОВ: Може ли няколко думи да кажа и аз?



  ВЕНЦЕСЛАВ КИСЬОВ: Да, разбира се - Васил Михайлов.



  ВАСИЛ МИХАЙЛОВ: Аз се чувствам, малко като доайен тук. Ще се повторя сигурно... ти спомена Поляка (Николай Поляков – бивш зам.-министър на културата - б.р.) - тука ли е?



  ВЕНЦЕСЛАВ КИСЬОВ: Тук е, ето го там.

  В. Кисьов, В. Банов и В. Михайлов



  ВАСИЛ МИХАЙЛОВ: Откакто почнаха промените, никой не е направил реформа на базата на закон, включително и той, и нещата много отдавна тръгват на незнам къде. Никой не може да си позволява, какъвто и да е той, да прави реформи в тази държава, независимо къде, без законова основа. Иначе това е чисто брадварство и касаплък. Тук нещата са прости: има публика – спектакълът, играе се, няма публика – не се играе. Аз считам, че това е вариант (има предвид Театър „Сълза и смях“ - б.р.) на една моя стара мечта: театрална борса. Защото освен продуцентската дейност, която се върши, тук всеки, който иска, може... и всеки актьор е мечтал за това – да събере една трупа, да събере пари, да дойде и да каже: ние правим това представление, може ли? Казват: може. Разбира се, Поляк, по български, исках да ти кажа, че това е единствения успех на твоята реформа – този театър. Но почналата реформа, отпреди колко...?



  ВЕНЦЕСЛАВ КИСЬОВ: 98-ма година.



  ВАСИЛ МИХАЙЛОВ: Търсейки американския вариант, ама това е по български. Защото хората в Америка са направили трупа и събират парите и за хонорарите на първите 30 представления. И се играе в провинцията, и след това идва на Бродуей, ако има публика. Тук няма, брат, по български. Излизаме, играем, няма публика – второ представление няма. Няма друг такъв театър, а то няма и театри, защото проблемът не е само на „Сълзата“. Няма на много места театри отдавна, а те ми говорят, че сега ще ги закриват, ще ги обединяват. Какво ще ми обединявате, Поляк, между Сливен, Ямбол, Бургас? То в Сливен и в Ямбол отдавна няма театър, Димитровград – няма театър, в Ловеч и Враца има леко театър, защото ти им помогна. В Добрич няма театър. Преди 15 години им казах: няма да имате театър - ПРАВЯТ СЕ РЕФОРМИ БЕЗ ЗАКОН. Един от най-театралните градове, им казах: ще имате театър, ако общината реши да ви събира пари и да се прави театър. Така е, чувствам се виновен, защото във Великото народно събрание бяхме направили закон. По вина на Димо Димов - министъра тогава, и на Стефан Илиев, не го внесохме. Той предполагаше как да работят и кооперативни театри, и читалищни театри, и частни театри. Имаме вече един частен театър, но държавата му обръща гръб абсолютно, а трябва да толерираме добрия частен театър. Ей тоя театър е станал театър с много мъки. Експериментално. Поздравявам факта. Трябва да се поддържа. Проблемите са по-големи – няма театри, няма кой да играе в провинциалните театри, няма режисьори - къде са вашите ученици? Питам Добчев: къде са твоите ученици режисьори? След три дни ми каза: Гърдев. Браво, казвам. А другите, които ти си създал за 20-30 години професор?... Няма режисьори. Младите актьори, които бълва ВИТИЗ, не отиват в провинцията да играят. Сега вече си плащат, но през годините, когато държавата им плащаше да учат, предполагаше инструменти да ги задължат да ходят да играят там. Така е по света. Разград дошъл да играе „Лоренцачо“. Един (млад) актьор вътре – на режисьорката мъжа й, всичко друго е моите приятели от ансамбъла в Разград. Къде са на Сливен актьорите, къде са в Ямбол актьорите? Няма. Младите хора не отиват там, защото ще умрат от глад. Те нямат пари да си купуват...



  РЕПЛИКА: Кажи за ВИТИЗ.



  ВАСИЛ МИХАЙЛОВ: Ами, това казвам, че ВИТИЗ създава, те не отиват. Правят тук реклами и стоят в София. Няма кой да играе – няма да има там театри. Гостувах в Бургаския театър преди известно време... (към Венцеслав Кисьов) Много ли говоря вече?



  ВЕНЦЕСЛАВ КИСЬОВ: Не.



  ВАСИЛ МИХАЙЛОВ: И на премиерата ние гостуваме с една колежка. И аз го питам, режисьора, който е жив и здрав, директора: Абе, ти нямаш ли тук млади артистки да играят? На премиерата дойдоха три-четири хубави момичета в Бургаския театър. И питам: А, ти имаш... Казва: „Ама те са в Бургаския театър, защото са от Бургас.“ Миличките, има къде да живеят, и има там бройки, та са ги назначили, ама взима от другаде да му играят... Значи, сбъркана е работата много от отдавна и все по-объркана ще става. Така че, завършвам пак с това: аз не завиждам на хората, които си позволяват да правят такива дисекции в културата без инструменти, без закони. А дори сега ще си позволя нещо да кажа, ама го няма Вежди: дори, когато има закони, защото те са много малко: Закон за защита на културата и Закона за авторските и сродни права... А, пропуснах да кажа: ами създайте един закон, бе, за спонсорството, примерно. Няма. Закон за авторските и сродни права го казвам, защото аз съм 48 години в професията и 45 години съм работил за тоя закон. Сега в Министерския съвет са взели решение да свалят чл. 26 от Закона за авторските и сродни права. Ще станем за смях пред цяла Европа. Защото нито на Вежди, нито на Бойко има кой да им каже какво е това. Знаете ли го члена?... Това е, че за всички внесени аудио и видео материали, продукти отвън – вносителите, които са 106 фирми, дължат отчисления от 3 до 5 % за всички творци в България – писатели, журналисти, художници, артисти, музиканти... а ние така поощряваме пиратството, дисковете - 48000 диска е свален моя филм, извинявайте, че ви занимавам с това – 48000 пъти е свален. Аз не получавам за това нито стотинка. Оставете ме мен – журналисти, писатели, за хартията се полагат тия неща, обаче тия, дето държат парите... Дадоха на някого пари... министерството се прави, че работи... Много здраве на Дамянов, последния път като бях, той ме убеждаваше, че няма такова нещо... ако мине и през Народното събрание... Вежди, създай един закон, че тогава режи. Извинявайте, че много ви говорих.



  ВЕНЦЕСЛАВ КИСЬОВ: Знаете ли, това, което започна да се прави, се започна на дата 14 юли. От 14 юли аз съм разписал и съм докладвал в Министерство на културата, че театърът излиза в отпуск. Казвам го неслучайно това. Значи, това е било ясно на 1 юли, това е било ясно на 20 юни. Ние си работихме нормално до 30 юни. Това беше един от малкото театри, и Сатиричния театър – двата театъра, които имаха всяка вечер представления. С гостуващи даже. И никой просто не си позволи да привика екипа, ръководния, и да каже: ей, ние имаме една идея... Аз си подавам молбата като всеки нормален човек, подписвам отпуските на хората, защото искам да ви кажа, че откакто сме тук, този екип, се знае точно от кой до кой ден се ползват отпуските през годината и няма нито един ден преизразходвана отпуска, както е в други предприятия и тем подобни неща. Всичко е стриктно и точно – горе можете да намерите списъците с подписите и всичко. Подал съм си молба, че излизам от 14-ти, заедно с целия състав, но никой... вътре съм оставил и два телефона, на които могат да ме намерят, и тази молба е внесена в Министерството на културата с моя (телефонен) номер и с всичко... Това, което говори Васил: ние сме емоционални хора явно артистите, затова те не искат да си имат работа с нас. И ще ви кажа какво си мисля: това е единствения театър без творчески състав. Тук актьори няма - има актьори, които играят тук, но на щат актьори няма. Ако имаше 30 човека актьори, тези 30 човека, които гърмят (остават без работа), щяха да бъдат сега отпред, щяха да вдигат аларма, защото са емоционални, и дълбоко в подсъзнанието ми се оформя нещо много странно: решаваме да пипнем този театър, защото няма кой да реагира там. Двама-трима ще се изправят, ще защитават... 37 човечета, айде, толкоз...



  ВАСИЛ МИХАЙЛОВ: Колегите защо ги няма, няма ги в София ли?



  ВЕНЦЕСЛАВ КИСЬОВ: Всички бяха поканени до един. Единственият, който ми се обади, искам да ви кажа, това е Ивайло Христов (директор на Модерен театър), който помоли, ако искате да го чуете, да го включа на GSM, да каже какво е мнението му, а то е абсолютно същото, каквото е моето мнение, че не бива да се затваря тази сцена, която дава възможност за творчески дръзновения на хора от различни театри и начин да защитиш себе си като актьор или режисьор на малко по-друга степен, извън твоя театър.



  ВАСИЛ МИХАЙЛОВ: Между другото, както ти каза, някъде другаде да се е играло през последните години в София „Железният светилник“ или „Преспанските камбани“?... И знаете ли, че когато играят 20 души тука, почти не взимаме пари, защото някой може да мисли, че кой знае колко... А знаете ли, че има такъв факт: една колежка, няма да й кажа името, беше съгласна да не взима пари, само и само да се играят тия спектакли, защото с „Преспанските камбани“ сме пътували десетина-петнайсет пъти в провинцията и хората много го харесваха. Защото, наистина, някой може да мъти водата, че те там артистите вземат много пари... Има друг голям проблем с така наречените репертоарни театри – понеже заетият актьор - винаги един е най-много зает, той играе двайсет и три представления (в месеца) и няма възможност да иде другаде да изкара 200 лева, а там взима 600 лева... и напущат театрите – ето, Блатечки е такъв, Камен Донев е такъв...



  ВЕНЦЕСЛАВ КИСЬОВ: Мария Сапунджиева.



  ВАСИЛ МИХАЙЛОВ: Излизат навън и взимат пари, а другите стоят в театъра и завиждат. Оголват се съставите от водещи, носещи актьори. Всички театри в момента ще бъдат в криза за такива актьори. Разбира се, те са обречени на износване малко по-бързо, но търсят хляба си. А тук се дава малко повече хляб.



  ВАСИЛ БАНОВ: Позволете ми да ви цитирам малко числа, аз съм по тоя фронт. Сатиричен театър (за шестмесечието, тази календарна година) има приходи от билети: 337 519 лева...



  ВЕНЦЕСЛАВ КИСЬОВ: Колко места?



  ВАСИЛ БАНОВ: С 597 места. Ние имаме 383 631 лева с 430 места. Театър „Българска армия“ има 201 208 лева с 550 места. Това ми е голямата болка, Митко, ако може да попиташ хората в Дирекция театър, защо аджеба, да вливаме този театър в оня, когато той седи много добре в пространството. Като числа, това, което е много важно днес... А това са факти, които са извадени от сайта на министерството...



  ВЕНЦЕСЛАВ КИСЬОВ: В сайта на Министерство на културата излезе шестмесечието. Всеки от вас като бръкне - mc.government, ще може да вземе тези факти.



  ВАСИЛ БАНОВ: И понеже октомври, ноември и декември са силни месеци, това, което говори професор Кисьов, пак ще стигнем оня си таван: осемстотин (хиляди) и нещо. Значи трябва някой да отговори: защо?



  ВЕСЕЛИН МЕЗЕКЛИЕВ (актьор, взема думата „по линия на емоционалността“): 85-та година дойдох на щат в „Сълза и смях“ - репертоарен театър, 96-та и 97-ма той влезе в реформата, когато щатните артисти в театъра бяха освободени от длъжност, т.е. загубиха работата си.



  ВЕНЦЕСЛАВ КИСЬОВ: Цялото щатно разписание - 173 човека, бяха освободени, след това назначени една малка част.



  ВЕСЕЛИН МЕЗЕКЛИЕВ: Така, искам да кажа, че от заварилите това съкращение, вече няма нито един действащ артист... сигурно преувеличавам. Познавам колегите лично... През последните години аз работих в Ловеч, Сливен, тук в „Сълзата“ участвам в една постановка, Пловдив... познавам общо взето ситуацията навсякъде, и наистина - тук Васил много хубаво каза, театри няма, но всички страшно се държат за щата, защото ако загубиш това, ти нямаш нищо. Справка: вчера гледах анонсирано изследване на независим Център за култура и дебат „Червената къща“ за друг анализ на цифрите в общ план. Много любопитно нещо. Което показва нещо доста различно от това, което държавата дава. В момента „Сълза и смях“ е единственото място в София, където човек може да бъде нает като свободен артист, т.е. като самоосигуряващ се... От моя випуск във ВИТИЗ, завършили 82-ра година, действащи артисти по-активно сме трима. Цяло поколение общо взето почти не съществува на професионалната карта. Исках да кажа, че цялата работа се прави, за да се съкратят още щатни разписания, за да може силните на деня, тези, които са на щат, да намерят повече работа. И затова искат делегираните бюджети. Като съкратим артистите по провинциалните театри, ние със своите суперпродукции ще ходим (там) и ще взимаме повече. Само че в момента има заповед свободните артисти да не бъдат наемани в щатните театри...



  ВЕНЦЕСЛАВ КИСЬОВ: Да не се сключват договори.



  ВЕСЕЛИН МЕЗЕКЛИЕВ: Тоест аз моля тази реформа да осигури равно право на труд на свободните артисти. Аз не съм такъв - аз съм на щат в общинска трупа, която беше съкратена от предната реформа, само че гражданите в този град са гласували да има театър, и сме там 8 артисти, получаваме мизерни... но поне упражняваме професионално труда си. Всеки артист, който е на щат, може да бъде свободен артист, но той винаги е с една заплата предимство пред другите. Аз съм бил за малко в предното ръководство - с Бойко Богданов в този административен екип. Никой режисьор не пожела тук да прави пиеси с хора, които са на свободен щат, всички си вземаха звездите, защото това носи приход. А звездите са добре приети в телевизията, защото правят това, което ние наричаме...



  РЕПЛИКА: Халтура.



  ВЕСЕЛИН МЕЗЕКЛИЕВ: ...опростяване на общия културен фон. (Смях.) Плъзгаме се по една ужасно стръмна плоскост. Ужасни са наблюденията ми за качеството на публиката, макар че не знам дали трябва да се говори така. В Сливенския театър, в който работих в началото на годината, има едно блестящо представление по „Железния светилник“, казва се „Любовта на Катерина“. Там присъствах на изключителна сцена, когато млад и много талантлив режисьор, който завърши миналата година ВИТИЗ, стана и помоли публиката никога повече да не идва на театър, просто защото учениците пречеха - това нещо ни се случи. А двете артистки, които играеха с цялата си душа и сърце, два дни имаха емоционални кризи... Хората... няма за кого да играем вече, ако не играем простотии... Една скоба, защото тя е показателна: преди две седмици бях на едно място, не в България, където пише на програмката „Bank Merrill Lynch present Shakespeare...“ Три месеца - две представления на свободни екипи, без нито едно свободно място, и на последния ред, където аз си купих билет, понеже беше най-евтин, имаше само ученици, в най-тежката възрастова категория - тези тинейджъри, които са неуправляеми. Аз ги видях как се държат преди представлението, по време на представлението и след представлението, аз видях техните реакции...



  ВАСИЛ МИХАЙЛОВ: Не са им правили реформи там. (Смях.)



  ВЕСЕЛИН МЕЗЕКЛИЕВ: Не знам, между тях имаше всякакъв цвят и раса хора... Изоставаме страшно.



  ВАСИЛ БАНОВ: Веско Мезеклиев, участник в спектакъла „За вредата от тютюна и други шеги“ - Чехов, поканен на абсолютно всички фестивали в страната (освен „Казанова“ на Диана Добрева - в Авиньон), който поради силно забременяване на Александра, за съжаление не можа да се осъществи на тези фестивали... което е добре за нея, защото нещата вървят хубаво. Казват да я сменим, но Кисьов е много твърд: по-добре да я изчакаме, да е здраво момичето, и да поеме от октомври-ноември като излезе - те са напористи актрисите, бързо се връщат на сцената.



  ВЕНЦЕСЛАВ КИСЬОВ: Приятели, ако имате въпроси, задавайте ги.



  ВЪПРОС: Колко струва издръжката на тези 37 човека администрация?



  ВЕНЦЕСЛАВ КИСЬОВ: Веднага ви казвам - годишният фонд работна заплата е 251 000 лева. За месеца е някъде около 20 000.



  ВАСИЛ БАНОВ: Можете да направите една справка - да не го казваме ние, колко е на другите софийски театри.



  РЕПЛИКА: Тоест ако се направи това сливане, тази администрация няма да съществува, защото ще има...



  ВЕНЦЕСЛАВ КИСЬОВ: Именно.



  ВАСИЛ БАНОВ: Ама то администрацията в театъра са директорът и заместник-директорът. Другото не е администрация.



  ВЕНЦЕСЛАВ КИСЬОВ: Другото е персонал, и то тежък персонал - технически персонал, но имайте предвид, че осем работничета - тук са театър-майсторите, и тук който е работил, знае как се работи: сутрин на репетиция, вечер на представление - осем човечета, седем дни в седмицата са на бачкане. Колко е заплатата според вас?... 280 до 320 лева.



  ВЪПРОС: В смисъл, тези хора ще останат на улицата, ако стане сливането?



  ВЕНЦЕСЛАВ КИСЬОВ: Да.



  ВАСИЛ БАНОВ: Е, не, не е сигурно.



  ВЕНЦЕСЛАВ КИСЬОВ: Е...



  РЕПЛИКА: Не е ясно.



  ВАСИЛ БАНОВ: Не е ясно.



  ВЪПРОС: Тази пресконференция я правите, за да ни кажете всичко това и да поискате среща с Министерство на културата, доколкото разбирам?



  ВАСИЛ БАНОВ: Да.



  ВЕНЦЕСЛАВ КИСЬОВ: Аз искам тази среща... аз се опитах да разговарям, оказа се, че един пътува, втори пътува, трети го няма, четвърти ми затвори телефона... но аз все още си мисля, че това нещо е проект, а проектът дава възможност за евентуално осмисляне на възможността да се...



  СВЕТОСЛАВ ПЕЕВ (актьор и режисьор): Осъществява.



  ВЕНЦЕСЛАВ КИСЬОВ: Да.



  ВЪПРОС: Изввинете, ако нещата продължат да се развиват в тази посока, виждате ли някаква възможност за протестни действия?



  ВЕНЦЕСЛАВ КИСЬОВ: Не, не... Вижте, какво значи протестни действия - двамата с него (Васил Банов - б.р.) да направим гладна стачка. И тъй като сме в една такава хубава възраст, да си отидем по живо, по здраво. (Смях.) Това според мен е глупост. Аз предизвиквам разговора с вас, и с него, и с Васил Михайлов, и със Славчо Пеев, и с всички, за да се предизвика размисъл, но оттам нататък решението е в ръцете на Министерство на културата. Това е принципалът, то единствено може да каже: говорите, не говорите, решаваме това, или: чакайте да се размислим и да видим за какво става дума... И затова си позволявам, защото за мен е важно да предходим това, което може да се случи, да спасим държавата от загуба, а това е загуба, гарантирам ви. Това, което не ви казах, е, че първите три години тук се играха три представления - всяка година, по едно представление от НАТФИЗ идваше тук, но се оказа страшно скъпо и четвъртата година не взехме представление, защото се играе на празни салони. Не искат хората да гледат младите деца. Като едното представление беше постановката на Стефан Данаилов „Рибарски свади“, която се игра тук шест месеца. Така че, направили сме всичко възможно тази сцена да функционира. Ако излезете отвън и погледнете програмите ни, ще видите колко гостуващи спектакли има и как вървят нещата. Още един паралел искам да направя, финансов: ако най-високата ставка за гостуващо представление е 1200 лева, играейки, например, представлението „Капиталът“ срещу „Няма да платим“, ние вземаме 5000 лева. Тоест театърът има страхотна полза да играе само собствената си продукция, но ние изпълняваме това, под което аз съм се подписал: „открита сцена - продуциращ център“, както е по нормативи. Имаме приемаща програма, имаме програма - собствена продукция, и програма копродукция.



  СВЕТОСЛАВ ПЕЕВ: Кого го интересува това?



  ВЕНЦЕСЛАВ КИСЬОВ: Кое?



  СВЕТОСЛАВ ПЕЕВ: Кого интересува това?



  ВЕНЦЕСЛАВ КИСЬОВ: Е...



  СВЕТОСЛАВ ПЕЕВ: Тях ги интересуват цифри, брой, не знам какво. Никой не говори - взимам така повод от последните думи на Мезеклиев, за художествена работа. Кое е художествена работа, кое не е, и така нататък. Ако останат тия спектакли навън, какво ще стане?



  ВЕНЦЕСЛАВ КИСЬОВ: Нищо.



  СВЕТОСЛАВ ПЕЕВ: Ще стане халтура, Венци, една долна халтура, която ще обикаля из България и ще питат хората, с декор ли е или не... В Монтана ме питаха: извинете, с декор ли е? (Смях.) И така ще стане: два стола и една маса. Не може иначе да тръгне. Ще стане халтура - това е в полза на халтурата... на долната халтура... Но никой не го интересува. Цифри, бройки... Чакай бе, тук има живи спектакли на изкуството. Е, сега, от 30 спектакъла тук, може би двайсет на сто не е това велико изкуство... Никой не говори, че в другите театри има... айде да не казвам.



  ПЕТЯ ТЕТЕВЕНСКА: А защо не е възможно под шапката на Народния театър да продължите да...?



  ВЕНЦЕСЛАВ КИСЬОВ: Значи, решаването само на една възможност, аз да избера Владо Карамазов да ми играе тук, е достатъчно. Да не говорим, че Биляна Петринска... всички, т.е. те излизат извън, тъй като това става щатно на Народния театър. И оттук нататък режисьорът няма да може да го покани, защото този актьор ще чака разпределение от директора си, и актьорът, знаейки - Владо Карамазов, че ще играе същото представление, което играе там, със същата заплата 500 лева, ще каже: абе, гледайте си работата.



  ВЪПРОС: Добре де, ако се договорите с Народния театър тук да дават хонорарите...



  ВЕНЦЕСЛАВ КИСЬОВ: Е, как става това? Не става така. Значи... вижте, аз за това говорих, че тук става сливане на два противоположни по своята същност административни модели. Какво представлява Народния театър? Директорът влиза в кабинета с драматурга и режисьора, написва заповедта кои са разпределени, спуща я по етажите, делегира права, и тя отива до последния човек. Никой не се занимава с това кой актьор какво - боли го крака или носа... Тук: идва режисьорът при мен със списъка на актьорите и, при нас има един човек - Таня, и тя започва като луда да звъни на актьорите, всеки свободен час се описва, за да съставим програма за репетициите, да съставим програма за представленията, т.е. тук има взависимост от свободното време на свободно действащия творец - абсолютно в противовес на това, което е в Народния театър. И затова ви казвам, че са противоречащи си административни модели.



  ВЪПРОС: Има ли някой от Съюза на артистите?



  ВЕНЦЕСЛАВ КИСЬОВ: Трябваше да бъде Вальо Танев. Говорих с Христо Мутафчиев, поканен е, но Христо не е в София, той е във Варна.



  ВАСИЛ БАНОВ: Вальо е на снимки, Малин Кръстев също е на снимки. Аз говорих с Вальо.



  ВЕНЦЕСЛАВ КИСЬОВ: Така че ние сме поканили всички...



  РЕПЛИКА: Човек очаква да има гилдии на подкрепа...



  ВЕНЦЕСЛАВ КИСЬОВ: Да, би трябвало да има, така е, лишаваме Съюза на артистите от 80 работни места. Това е. Тук има 80 работни места на сезон... и ако вземете всяка наша продукция, даже тази, която е с четирима човека - „Плажът“, вътре има двама човека от Малък градски театър „Зад канала“, един свободен и един от Сатиричния театър. Т.е. винаги има... то е шарено, да не говорим за „Казанова“, където има четирима човека от Смолянския театър, трима свободни артисти и двама от Народния театър. Винаги се спазва някакъв баланс, но се вземат хора, които могат да вършат работа... Така, можем да си говорим до утре, ако имате въпроси, конкретни, задайте ги, ако не... Още веднъж, страхотно ви се кланям на всички, благодаря ви, че сте тук.


  



  МИНИСТЕРСКИ БИСЕРИ


  



  Вежди Рашидов за театралната реформа


  (колекция от шегички, умотворения и бисери)


  



  Предстоят хубави реформи, сериозни реформи. Ще има хубави афиши, богати театри, талантливи хора...


  ***


  Никого няма да колим



  ***



  Едно е да искаме, друго е дали този театър се консумира в един правилен вид



  ***



  Българският артист трябва да спре да работи за управляващите и непрекъснато да иска техните ласки отгоре



  ***



  Иначе ще си седим в една паяжина, само защото много искаме да си имаме театри



  ***



  Знаете ли какво ми каза, преди да си отиде Крикор Азарян, светла му памет. Поседях до леглото му във Военна болница и той ми каза две прекрасни думи: "Майна, ти ако си позволиш да направиш реформите в българския театър, ти ще върнеш ренесанса на българския театър."



  ***



  Аз съм що-годе полуинтелигентен човек



  ***



  По този начин няма да има толкова директори, а парите ще отидат за артистите и за тези, които мачкат глината



  ***



  Има един рентген на театрите... защо тук трябва да има, защо тук не трябва да има



  ***



  И аз протестирам, че Наоми Кембъл не ми е секретарка, но какво да правиш



  ***



  Защо трябва сега да допускаме една страшна дискусия? То ще я пуснем, никакъв проблем



  



  ИЗВОРИ:



  bTV - "Тази сутрин" (28.05.2010)



  DarikNews - интервю на Теодора Каролеева с Вежди Рашидов (14.07.2010)


  BNEWS - интервю на Ива Капкова с Вежди Рашидов (16.07.2010)


  Министерство на културата - импровизиран брифинг в коридора на 7 етаж (22.07.2010)

